Hadrat ‘Umar Faruq (ra.)\nহযরত উমর ফারুক (রাঃ)\nখিলাফত কালঃ ৬৩৪-৬৪৪ খ্রীস্টাব্দ\nতাঁর ব্যক্তিগত নাম ছিল ‘উমর’, ‘ফারুক’ তাঁর উপাধি এবং ইব্‌ন আল খাত্তাব তাঁর পারিবারিক নাম। তিনি ৫৮১ খ্রীস্টাব্দে মক্কায় কুরাইশদের এক উচ্চ পরিবারে জন্মগ্রহণ করেন। তিনি একজন বিখ্যাত ব্যবসায়ী ছিলেন এবং তিনি সিরিয়া ও ইরাকে বাণিজ্য প্রতিনিধিদের নেতৃত্ব দিতেন। যখন হযরত মোহাম্মদ (সাঃ) তাঁর নবুয়তের দাবী ঘোষণা করলেন, হযরত উমর বিন খাত্তাব ইসলামের একজন কট্টর প্রতিপক্ষ হয়ে গেলেন। তিনি বিরোধিতায় এমন পর্যায়ে পৌঁছলেন যে, একদিন তলোয়ার হাতে মহানবী (সাঃ) কে হত্যা করার জন্য ঘর থেকে বের হলেন; পথিমধ্যে কেউ তাঁকে অবগত করাল যে, তাঁকে প্রথমে নিজ ভগ্নি ও ভগ্নিপতির সাথে সুরাহা করা উচিত, কেননা তারা ইতোমধ্যে ইসলাম গ্রহণ করেছেন। তিনি সরাসরি তাদের নিকট গেলেন এবং দরজার কড়া নাড়েন, তিনি ঘরের ভিতর থেকে পবিত্র কুরাআনের তেলাওয়াত শুনতে পাচ্ছিলেন। এতে তার রাগ আরো বেড়ে যায় এবং তিনি তার ভগ্নিপতিকে প্রহার করতে শুরু করেন এবং তার ভগ্নিকে আহত করেন, যে তার স্বামীকে রক্ষার চেষ্টা করছিল। তার ভগ্নি তাকে দৃঢ়স্বরে বলল “উমর ! আপনি আমাদের যত খুশি প্রহার করতে পারেন কিন্তু আমরা আমাদের বিশ্বাসকে কখনো পরিত্যাগ করছি না”। একথায় তিনি শান্ত হলেন এবং তাদেরকে কুরআনের কিছু অংশ পড়ে শুনাতে বললেন। তিনি কুরআনের আয়াত শুনে এতই বিচলিত হলেন যে তাঁর চোখ অশ্রুতে পরিপূর্ণ হয়ে গেলো। তিনি সোজা মহানবী (সাঃ) এর নিকট গেলেন এবং ইসলাম গ্রহণ করলেন। যেহেতু তিনি মক্কার একজন বলবান, ভীতিহীন এবং প্রভাবশালী ব্যক্তি ছিলেন, সেহেতু তিনি মুসলমানদের জন্য উদ্যমের উৎস প্রতিপন্ন হলেন। হযরত উমরের এই অলৌকিক পরিবর্তন বস্তুত হযরত মোহাম্মদ (সাঃ) এর দোয়ার ফলশ্রুতি ছিলো।\nহযরত উমর (রাঃ) মহানবী (সাঃ) এর দ্বিতীয় খলিফা ছিলেন। তার খিলাফতকালে, মুসলমানদেরকে ইরান, ইরাক, সিরিয়া এবং মিশরের বিরূদ্ধে অনেক গুলো যুদ্ধ করতে হয়। যার ফলশ্রুতিতে এসব দেশের ব্যাপক এলাকা মুসলিম শাসনাধীনে চলে আসে। যখন ১৭হিজরীতে মুসলমানদের দ্বারা জেরূযালেম বিজিত হলো, তখন রোমানদের অনুরোধে তিনি সেই শহর পরিদর্শন করেন এবং মুসলমান ও জেরূযালেমের অধিবাসীদের মধ্যে একটি চুক্তি স্বাক্ষর করেন। হযরত উমর (রাঃ) ইসলামী রাষ্ট্রের জন্য এক চমৎকার প্রশাসন ব্যবস্থা চালু করেন। এক্ষেত্রে তাঁর প্রধান কিছু কৃতিত্ব হলোঃ\nমজলিশে শূরা প্রতিষ্ঠা, যা খলিফাকে পরামর্শ দানকারী একটি মন্ত্রণা পরিষদ।\nপুরো ইসলামী রাষ্ট্রকে প্রশাসনের সুবিধার্থে প্রদেশে বিভক্তিকরণ।\nঅর্থ বিভাগের প্রতিষ্ঠা এবং রাষ্ট্রের বিভিন্ন অংশে স্কুল এবং মসজিদ নির্মাণ।\nইসলামী হিজরী বর্ষপঞ্জীর প্রতিষ্ঠা।\nহযরত উমর (রাঃ) তাঁর অধীনস্থ লোকদের মঙ্গলচিন্তায় এতটা উদ্বিগ্ন থাকতেন যে, তিনি রাতে ছদ্মবেশে মদীনা শহরে বেরিয়ে পড়তেন, নিজ চোখে এটা দেখার জন্য যে কার কোন সাহায্যের প্রয়োজন কিনা। একদা, রাতে প্রদক্ষিণের সময়, তিনি লক্ষ্য করলেন এক মহিলা একটি পাত্রে কিছু পাকাচ্ছিলেন যখন তার বাচ্চারা তার পাশে দাঁড়িয়ে কাঁদ ছিল। তিনি মহিলা থেকে জানতে পারলেন যে, বাচ্চারা দু’দিন যাবত ক্ষুধার্ত র‌য়েছে এবং পাত্র আগুনের উপড় রাখা হয়েছে কেবল তাদের সান্ত্বনা দেয়ার জন্য। তিনি তৎক্ষণাৎ রাষ্ট্রীয় খাঞ্চাজিখানা/ ধনাগারে চলে যান এবং নিজে স্বয়ং তাদের জন্য প্রয়োজনীয় খাদ্যদ্রব্য বহন করে নিয়ে আসেন। পথিমধ্যে, তাঁর একজন ভৃত্য তাঁর নিকট থেকে সেই বোঝা নিতে চাইলে তিনি তাকে বাধা দিয়ে বলেনঃ “বিচারের দিনে তো তুমি আমার বোঝা বহন করতে পারবে না।”\nমহিলাটি, যে পূর্বে হযরত উমর (রাঃ) কে দেখেনি, এতই সন্তুষ্ট হলেন যে, তিনি উচ্চস্বরে এই বলে তাঁর জন্য দোয়া করেন, “আল্লাহতা’লা উমরের পরিবর্তে আপনাকে খলিফা বানান”। এই কথা শুনে হযরত উমর (রাঃ) কাদঁতে শুরু করেন এবং কিছু না বলে সে স্থান ত্যাগ করেন।\n৬৪৪ খ্রীস্টাব্দে, হযরত উমর (রাঃ) মসজিদে নামাজ পড়া অবস্থায় এক পার্শী ভৃত্য দ্বারা ছুরিকাহত হন। এটা মারাত্নক প্রতিপন্ন হয় এবং এভাবে তিনি ৬৩ বছর বয়সে ২৬শে জুলহাজ্জ্ব, ২৩শে হিজরী সালে পরলোক গমন করেন।\nতিনি প্রকৃতই একজন মহান খলিফা ছিলেন, তাঁর খিলাফতকাল নিঃসন্দেহে ইসলামের ইতিহাসের এক সোনালী অধ্যায়।\nতিনি সেই দশজন সৌভাগ্যশালীদের একজন মহানবী (সাঃ) যাঁদের বেহেস্‌তের সুসংবাদ প্রদান করেছিলেন।


সোনালী ধুতি ও হাতে প্লাস্টিকের বাঁশি নিয়ে এবার কৃষ্ণ ঠাকুর সাজলেন স্যান্ডি সাহা! 'স্যান্ডিকে বয়কট করা হোক', দাবি নেটিজেনদের একাংশের - Kolkata Journal\nHome/ভাইরাল/সোনালী ধুতি ও হাতে প্লাস্টিকের বাঁশি নিয়ে এবার কৃষ্ণ ঠাকুর সাজলেন স্যান্ডি সাহা! ‘স্যান্ডিকে বয়কট করা হোক’, দাবি নেটিজেনদের একাংশের\nসোনালী ধুতি ও হাতে প্লাস্টিকের বাঁশি নিয়ে এবার কৃষ্ণ ঠাকুর সাজলেন স্যান্ডি সাহা! ‘স্যান্ডিকে বয়কট করা হোক’, দাবি নেটিজেনদের একাংশের\nসম্প্রতি সোশ্যাল মিডিয়ায় ভাইরাল হয়েছে ‘১১৭৬ হরে কৃষ্ণ’ শব্দ তিনটি। জানা গিয়েছে জ্যোতিষশাস্ত্র অনুযায়ী ১১৭৬ সংখ্যাটি নাকি অত্যন্ত গুরুত্বপূর্ণ। শাস্ত্র অনুযায়ী জীবনে যে কোনো ভালো খবর আনার জন্য শব্দটি ব্যবহার করা উচিত। এরপর থেকেই নেটিজেনদের একটি বড় অংশকে সোশ্যাল মিডিয়ার মাধ্যমে কৃষ্ণ নামের সঙ্গে সংখ্যাটিকে জুড়ে পোস্ট শেয়ার করতে দেখা গিয়েছে। এবার পোস্ট শেয়ার নয় বরং স্বয়ং কৃষ্ণ ঠাকুর সেজে হাজির হতে দেখা গেল জনপ্রিয় বাঙালি ইউটিউবার স্যান্ডি সাহাকে।\nএদিন স্যান্ডি যে সমস্ত ফটো শেয়ার করেন সেখানে তাকে দেখা যায় সোনালী রঙের ধুতি পরে, হাতে প্লাস্টিকের হলুদ রঙের বাঁশি নিয়ে কৃষ্ণ ঠাকুর সাজতে। বলাই বাহুল্য এদিন তার এই পোস্ট মুহূর্তে ভাইরাল হয়েছে সোশ্যাল মিডিয়ায়।\nতবে নেটিজেনদের একটি বড় অংশ বেশ অখুশি হয়েছেন ফটোগুলি দেখে। কারণ তারা মনে করছেন স্যান্ডি ধর্মীয় ভাবাবেগে আঘাত করেছেন। যে কারণে ইতিমধ্যেই তাকে বয়কট করার কথা তারা জানিয়েছেন কমেন্ট সেকশন এর মাধ্যমে। তবে জনপ্রিয় এই ইউটিউবার কমেন্টের মাধ্যমে জানিয়েছেন অনেলকেই বিভিন্ন ক্ষেত্রে কৃষ্ণ ঠাকুর সাজতে দেখা যায়। তিনিও সেটাই করেছেন বলে তার মত। পাশাপাশি কাউকে আঘাত করার জন্য যে তিনি ফটো শেয়ার করেননি সে কথাও স্পষ্ট করে দিয়েছেন স্যান্ডি সাহা।\n1176 Hare Krishna Bengali Youtuber Sandy Saha Viral Post\nআন্দোলন করতে এসেছে অথচ জানে না সামান্য মাধ্যমিক বানান টুকুও, অনলাইন পরীক্ষার দাবি করলো পশ্চিমবঙ্গের শিক্ষার্থীরা, ভাইরাল ভিডিও\n'পচা পটল' বলার যোগ্য জবাব দিলেন অভিনেত্রী, ট্রোলিং কে পাত্তা দেন না হিয়া, ট্রোলারদের যোগ্য জবাব দিয়ে আবারো বানালেন রিল ভিডিও


- তাপস বড়ুয়া ১০ এপ্রিল, ২০২১ ২১:০২\nপ্রচণ্ড রকম বেশি করোনা সংক্রমণের মধ্যে বিশ্ববিদ্যালয় পর্যায়ের শিক্ষা প্রতিষ্ঠানগুলোতে ভর্তি পরীক্ষা অনুষ্ঠান এবং তার কারণে কেন্দ্রগুলোতে ঘটা জনসমাগম নানা প্রশ্নের জন্ম দিয়েছে। কিছু প্রতিষ্ঠানের ভর্তি পরীক্ষা শেষ হয়েছে; কিছু প্রতিষ্ঠানের ভর্তি পরীক্ষা সামনে।\nপরবর্তী বছরের ভর্তি পরীক্ষার প্রস্তুতিও শুরু হবে কয়েক মাসের মধ্যেই। এখনই সময় সম্ভাব্য বিকল্পগুলো নিয়ে চিন্তাভাবনা শুরু করা। কারণ, অবস্থাদৃষ্টে মনে হচ্ছে করোনা এত তাড়াতাড়ি যাচ্ছে না।\nসম্প্রতি অনুষ্ঠিত মেডিকেল কলেজে ভর্তি পরীক্ষার প্রসঙ্গ দিয়েই শুরু করা যাক। দেশ যখন করোনায় পর্যুদস্ত, সংক্রমণের হার একবারে চুড়ায়, তখন মেডিকেল কলেজে ভর্তি পরীক্ষা অনুষ্ঠিত হলো। প্রায় ১২৩,০০০ ছাত্রছাত্রী সেদিন পরীক্ষা দিলেন ৫৫টি ভেন্যুতে।\nসারাদেশে সরকারী মেডিকেল কলেজগুলোতে ৪,৩৫০টি আসন রয়েছে। এই ভর্তিযুদ্ধ মূলত সেই আসনগুলোর জন্য। তবে বেসরকারী মেডিকেল কলেজগুলোতে যে ৬,৩৪০টি আসন রয়েছে, সেইসব আসনে ভর্তির পূর্বশর্তও এই পরীক্ষায় কৃতকার্য হওয়া। সুতরাং সবমিলে প্রায় ৯,৭০০ আসনের জন্য লড়লেন প্রায় ১২৩,০০০ আবেদনকারী।\nকরোনা পরিস্থিতি তখন এতই খারাপ যে ঠিক তার একদিন পরেই সারা দেশে লকডাউন ঘোষণা করতে হলো। ডেইলি স্টারের এক রিপোর্টে দেখা যাচ্ছে, মেডিকেল কলেজে ভর্তি পরীক্ষার দিনে অর্থাৎ ২ এপ্রিল সাত মাসের মধ্যে সবচেয়ে বেশি ৬৮৩০ জন রোগী কোভিড আক্রান্ত হিসেবে শনাক্ত হয়েছিলেন। ঐদিন মারা গিয়েছিলেন ৫০ জন কোভিড রোগী। করোনা শুরুর পর থেকে গড় দৈনিক মৃত্যুর হার ওই সপ্তাহেই বেশি ৪৬.৪৩ জন ছিলো (সপ্তাহের সাত দিনের গড়)।\nঢাকাসহ ১৫টি জেলায় ৫৫ টি ভেন্যুতে প্রায় ১২৩,০০০ ছাত্রছাত্রী পরীক্ষা দিয়েছেন। তার মানে গড়ে প্রতিকেন্দ্রে দুই হাজারের বেশি পরীক্ষার্থী পরীক্ষা দিয়েছেন। তাদের অনেককে এক জেলা থেকে অন্য জেলায় এসে পরীক্ষা দিতে হয়েছে। এক একটি কেন্দ্রের সামনে যদি ২০০০ পরীক্ষার্থী আর ২০০০ অভিভাবক জড়ো হন তাহলে পরিস্থিতি কেমন হয়, সেদিন আমরা দেখেছি বিভিন্ন টেলিভিশনে, পত্রিকায়, সামাজিক মাধ্যমে। পরীক্ষা হলে এরকম জনসমাগম হবে এটা কর্তৃপক্ষের ধারণা করতে না পারার কথা না।\nশুধু ঢাকা শহরে ১৫টি কেন্দ্রে ৪৭,০০০ পরীক্ষার্থী পরীক্ষা দিয়েছেন। সেই কেন্দ্র আবার এমন কাছাকাছিও আছে — ঢাকা বিশ্ববিদ্যালয়ের কলাভবন একটি কেন্দ্র, তার পিছনের ভবন লেকচার থিয়েটার আরেকটি কেন্দ্র, তার পাশের বাণিজ্য অনুষদ ভবন আলাদা কেন্দ্র। এতে বোঝা যায়, এইসব জায়গায় ছাত্র-ছাত্রী অভিবাবক মিলে কী পরিমান মানুষ জড়ো হয়েছিলন সেদিন।\nপ্রশ্ন হচ্ছে, করোনা যখন একেবারে মারাত্মক রূপ ধরেছে, তখন এই জনসমাগম এড়ানোর কোনো পথ কি ছিলো না? হয়তো ফেব্রুয়ারীর প্রথম সপ্তাহে করোনার পরীক্ষার বিপরীতে সংক্রমণের হার কমে যাওয়ায় কর্তৃপক্ষ এই আয়োজন করার সিদ্ধান্ত নিয়েছিলো। কিন্তু কম হলেও করোনা তো ছিলো।\nঅন্তত এই ব্যবস্থা কি করা যেতো না যাতে পরীক্ষার্থীরা নিজ নিজ জেলায় পরীক্ষা দিতে পারেন। তাতে কেন্দ্রপ্রতি পরীক্ষার্থীর সংখ্যা কমতো। তারচেয়ে বড় সুবিধা হতো এই যে পরীক্ষার্থীদেরকে এক জেলা থেকে অন্য জেলায় যাওয়ার জন্য গণপরিবহনে ভ্রমণ করতে হতো না। পরীক্ষা নেয়ার ক্ষেত্রে করোনা ঝুঁকি কিভাবে আরো কমানো যেতো সেটা নিয়ে অবশ্যই আরো বিভিন্ন মতামত আছে।\nকিন্তু কেউ যদি এই প্রশ্ন তুলে বসেন এরকম একটি সময়ে পরীক্ষাটি আদৌ দরকার ছিলো কিনা, তার প্রশ্নের কী উত্তর হবে। শুধু এই মেডিকেল কলেজে ভর্তি পরীক্ষা নয়; অন্যান্য বিশ্ববিদ্যালয়ে ভর্তি পরীক্ষাও এড়িয়ে যাওয়া যেত কিনা।\nতাহলে বিকল্প উপায় কী ছিলো? বিকল্প উপায় ছিলো, আবেদনকারীদের আগের একাডেমিক রেজাল্টের ভিত্তিতে সিদ্ধান্ত নেয়া।\nআমাদের দেশের মতো ঘটা করে ভর্তি পরীক্ষা নামের বিশাল উৎসব করার নজির পৃথিবীতে খুব বেশি দেশে নেই। যদিও আমাদের কাছাকাছি দেশ ভারতে এরকম পরীক্ষা হয় (জয়েন্ট এন্ট্রান্স এবং অন্যান্য); পাকিস্থানে এনটিএস পরীক্ষা হয় (ন্যাশনাল এপটিচুড টেস্ট – স্নাতকে ভর্তির জন্য; এবং গ্রাজুয়েট এসেসমেন্ট টেস্ট – স্নাতকোত্তরে ভর্তির জন্য)। কিন্তু পৃথিবীর উন্নত শিক্ষা ব্যবস্থার অধিকাংশ দেশে এই ব্যাপারটি নেই। ছাত্রছাত্রীরা ভর্তি হয় তাদের আগের একাডেমিক রেজাল্টের ভিত্তিতে আর ভর্তির জন্য করা তার আবেদনের ভিত্তিতে। বিশেষত আবেদনের মধ্যে তারা তাদের ”এই বিষয়ে কেনো পড়তে চান” তার যে ব্যাখ্যা দেন সেটা গুরুত্বপূর্ণ। কোনো কোনো প্রতিষ্ঠান প্রাসঙ্গিক বিষয়ে নিবন্ধ জমা দিতে বলে। সেগুলোর মূল্যায়ন হয়। তার পরেও যদি চূড়ান্ত সিদ্ধান্ত নেয়ার আগে দুই একজনের ক্ষেত্রে আরেকবার দ্বিধামুক্ত হওয়ার প্রয়োজন বোধ করেন নির্বাচকরা, তখন শুধুমাত্র সেই দুই একজনের একটা মৌখিক পরীক্ষা নেয়া হয়। তাও আজকাল অনলাইনে।\nএবছর আমাদের দেশে মেডিকেল কলেজে ভর্তির যে নির্বাচন প্রক্রিয়া সেখানেও কিন্তু ৩০০ নম্বরের মধ্যে ২০০ নম্বরের ভিত্তি হচ্ছে এসএসসি ও এইচএএসসি-র ফলাফল। এসএসসিতে প্রাপ্ত জিপিএর ১৫ গুন (সর্বোচ্চ মান ৭৫) এবং এইচএসসিতে প্রাপ্ত জিপিএর ২৫ গুন (সর্বোচ্চ মান ১২৫) – এই দুইয়ে মিলে ২০০ নম্বর আর লিখিত (এমসিকিউ) পরীক্ষায় ১০০ নম্বর। মোট ৩০০ নম্বরের এই যে বিভাজন এর মধ্যে আলোচ্য এই বিশাল ভর্তি পরীক্ষার অংশ এক তৃতীয়াংশ মাত্র। আরো কিছু ছোটখাটো হিসাবনিকাশ আছে। কিন্তু মোটাদাগে এটাই মেডিকেল কলেজে ভর্তির যোগ্যতা নিরূপনের ফর্দ।\nএই এক তৃতীয়াংশ নম্বরের জন্যে এক ঘণ্টার পরীক্ষাটির বিষয়ভিত্তিক নম্বর বন্টন হচ্ছে – পদার্থবিদ্যায় ২০, রসায়নে ২৫, জীববিজ্ঞানে ৩০, ইংরেজিতে ১৫ এবং সাধারণ জ্ঞান, ইতিহাস ও মুক্তিযুদ্ধ বিষয়ক ১০ নম্বর। এর মধ্যে ১০ নম্বরের “সাধারণ জ্ঞান, ইতিহাস ও মুক্তিযুদ্ধ বিষয়ক“ বাদে বাকী ৯০ নম্বরের পরীক্ষার মধ্য দিয়ে আবেদনকারীর যে বিষয়গুলোর উপর জ্ঞানকে যাচাই করা হচ্ছে, তার সবগুলোই তিনি এইচএসসি পর্যায়ে পড়ে এসেছেন, পরীক্ষা দিয়েছেন। এই বিষয়গুলিতে আবেদনকারী এইচএসসিতে যে নম্বর পেয়েছেন,তার ভিত্তিতে মূল্যায়ন করলে সেটা বোধহয় খুব অযৌক্তিক হতো না।\nপ্রশ্ন আসতে পারে, এমন তো হতে পারে যে একজন আগের পরীক্ষায় কোনো কারণে খারাপ করেছেন এসব বিষয়ে, ভর্তি পরীক্ষায় ভালো করবেন। সেটা তো হতেই পারে। কিন্ত একইভাবে ঠিক উল্টোটাও হতে পারে যে কিছু আবেদনকারী এসব বিষয়ে খুব ভালো হওয়া সত্ত্বেও ঐদিন খারাপ করে বসলেন। দশবার পরীক্ষা নিলে মেধাতালিকা দশরকম না হলেও আটরকম যে হবে এটা বলা যায় (প্রতিবারই কয়েকজন না কয়েকজন মেধা তালিকায় ঢুকবেন বেরোবেন)। সুতরাং কোনো পরীক্ষাই চূড়ান্ত সিদ্ধান্ত দিতে পারে না। আমাদেরকে একটাকে নির্ণায়ক হিসেবে ধরতে হয় প্রক্রিয়ার স্বার্থে।\nএকবার ঢাকা বিশ্বদ্যিালয়ের উপাচার্য বলেছিলেন, জিপিএ-৫ পাওয়া ছাত্রছাত্রীরাও ভর্তি পরীক্ষায় অকৃতকার্য হন অনেকে। তাই এসএসসি ও এইচএসসি পরীক্ষার রেজাল্টের উপর ভিত্তি করে বিশ্ববিদ্যালয়ে ভর্তি করা ঠিক হবে না। আবার কেউ কেউ তো বিশ্ববিদ্যালয়ের ভর্তি পরীক্ষার প্রশ্নপত্র কতটা মানসম্মত এই প্রশ্নও তোলেন। গুচ্ছভর্তি পরীক্ষায় কোনো কোনো প্রতিষ্ঠানের রাজী না হওয়ার কারণ নিজের মতো প্রশ্ন করে শিক্ষার্থী বাছাই করার সুযোগ কমে যাওয়া। অর্থাৎ প্রতিষ্ঠানগলোর মধ্যে একে অন্যের মানের উপর আস্থার সংকট রয়েছে। প্রশ্নপত্র পরিবর্তন হলে (শুধুমাত্র প্রণয়নকারী ভিন্ন হলেই তিনি অন্য প্রশ্ন করতে পারেন) মেধাতালিকা পরিবর্তন হতে পারে। আর কোনো পরীক্ষাই লাখ লাখ মানুষের প্রত্যেকের মেধার একেবারে সঠিক মূল্যায়ন করতে পারে না।\nবিশ্ববিদ্যালয়গুলো যেমন এসএসসি এইচএসসির শিক্ষার মান নিয়ে প্রশ্ন তোলে, বেসরকারী খাতের, বিশেষত রপ্তানীমুখী খাতগুলোর, চাকরীদাতারা প্রশ্ন তোলেন বিশ্ববি্দ্যালয়ের শিক্ষার মান নিয়ে। তারা বলেন দেশীয় গ্রাজুয়েটদের মধ্যে যথেষ্ট সংখ্যায় ভালোমানের কর্মী পান না বলে অনেক পদের জন্য বিদেশ থেকে লোক আনতে হয় বেশি টাকা খরচ করে।\nতাদের কথাকে একেবারে উড়িয়ে দেয়া যায় না। কারণ তারা লাভ করার জন্য ব্যবসা করেন। ব্যবসার আয় একই রেখে ব্যয় কমাতে পারলে তার লাভ বাড়বে। কম টাকায় দেশী লোক পেলে (বেতন সমান হলেও এক্সপ্যাট বেনিফিট বেঁচে যায়) তিনি বেশি টাকা খরচ করবেন কেনো? আমরা বিদেশে আনস্কিলড শ্রমিক পাঠিয়ে রেমিট্যান্স আয় করছি; আর ভারত শ্রীলঙ্কা বা অন্যান্য দেশ থেকে স্কিলড ম্যানেজাররা এদেশ থেকে মোটা অঙ্কের রেমিট্যান্স নিয়ে যাচ্ছেন।\nনিশ্চয়ই কিছু কারণ এখানে আছে। অনেক মেধাবী শিক্ষার্থী সরকারী চাকরী পওয়ার দিকেই বেশি মনোযোগ দেন সেটাও একটা কারণ হতে পারে। সেই ব্যাখ্যায় আমরা যাচ্ছি না এই লেখায়।\nসুতরাং চাকরীদাতা বলছেন, বিশ্ববিদ্যালয় শিক্ষা যথেষ্ট যোগ্য কর্মী তৈরি করতে পারছে না। বিশ্ববিদ্যালয় বলছে, স্কুল-কলেজ পর্যায়ের শিক্ষায় ঘাটতি আছে। সেসব পর্যায়ের পরীক্ষার উপর ভিত্তি করে আমি ভর্তি করি কী করে। এই অবস্থা কি চলতেই থাকবে?\nব্যাপরটা তো জাতির জন্য সবচেয়ে গুরুত্বপূর্ণ বিষয়গুলোর একটি। সবাই মিলে গোড়া থেকে বিষয়টির সমাধান করতে হবে। আমাদের হাইস্কুল পর্যায়ের শিক্ষার (এইচএসসি পর্যন্ত) সিলেবাস ও পরীক্ষা পদ্ধতি এমন করা হোক যাতে তার উপর ভরসা রাখতে বিশ্ববিদ্যালয়গুলোর কোন দ্বিধা না থাকে। বিশ্ববিদ্যালয় পর্যায়ের প্রতিষ্ঠানগুলো কোন কোন জ্ঞান, দক্ষতা ও দৃষ্টিভঙ্গি শিক্ষার্থীদের মধ্যে দেখতে চান সেগুলো জাতীয় শিক্ষাক্রম ও পাঠ্যপুস্তক বোর্ড, শিক্ষাবোর্ডসমূহ এবং শিক্ষা বিষয়ক মন্ত্রণালয়গুলোর প্রত্যাশার সাথে সমন্বয় করা হোক।\nআর বিশ্ববিদ্যালয় পর্যায়ের সিলেবাস প্রণয়ন ও পরীক্ষা পদ্ধতি নির্বাচনের সময় চাকরীর বাজারকে মাথায় রাখা হোক। বিশুদ্ধ জ্ঞানের পাশাপাশি নিজেকে চাকরীর বাজারের উপযোগী করে তোলাও শিক্ষার্থীদের লক্ষ্য এটা তো অস্বীকার করার সুযোগ নেই। কোন কোন জ্ঞান, দক্ষতা ও দৃষ্টিভঙ্গি চাকরীর বাজারে কাজে আসবে সেগুলোকে বিশ্ববিদ্যালয় পর্যায়ের সিলেবাসে বিবেচনায় নেয়া হোক। আমাদের বিশ্ববিদ্যালয়গুলো সিলেবাস নির্ধারণের সময়, এমনকি নতুন বিভাগ খোলার সময়, চাকরীর বাজার নিয়ে বা অন্যকথায় শিক্ষার প্রয়োগযোগ্যতা নিয়ে গবেষণা করে কিনা আমার জানা নেই। নিয়মিত বিরতিতে সেরকম গবেষণা করে সিলেবাস আপডেট করা জরুরী বলে মনে করি। বিশেষত বিশ্ববিদ্যালয়ে নতুন বিভাগ খোলার আগে একটা “ফরমাল” গবেষণা হওয়া খুবই দরকার।\nভর্তি পরীক্ষা নিয়ে লেখা শুরু হয়েছিলো। সেই প্রসঙ্গ দিয়েই শেষ করি।\nআমি সেই দিনের স্বপ্ন দেখি, যেদিন আমরা আমাদের পাবলিক পরীক্ষার রেজাল্টের উপর ভিত্তি করে বিশ্ববিদ্যালয় পর্যায়ে ছাত্রছাত্রী ভর্তি করতে পারবো। ছাত্রছাত্রীরা তাদের আবেদনে সাবজেক্ট এবং প্রতিষ্ঠানের পছন্দক্রম দিয়ে দেবেন। এসএসসি আর এইচএসসির রেজাল্টের ভিত্তিতে এবং তার দেয়া পছন্দের ভিত্তিতে ভর্তির সিদ্ধান্ত হবে। এর জন্য প্রয়োজনে পাবলিক পরীক্ষার পাঠ্যক্রম ও পরীক্ষা পদ্ধতিতে প্রয়োজনীয় পরিবর্তন আনা হোক।\nভর্তি পরীক্ষার প্রস্তুতি, কোচিং, ভর্তিপরীক্ষা মিলে ছেলেমেয়েগুলোর জন্য একটা দুর্বিসহ বছর কাটানো বন্ধ হোক। একইসাথে কোচিং করতে পারার সক্ষমতা বা অসক্ষমতা (গ্রাম, ছোট শহর বা বড় শহরে বাস করা এবং অভিভাবকের আর্থিক সামর্থ) বিশ্ববিদ্যালয় পর্যায়ে পড়ার সুযোগ পাওয়ার ক্ষেত্রে যে বৈষম্যের সৃষ্টি করে সেটারও অবসান হোক।\nসেটা করা গেলে কোচিং বাণিজ্য, গাইড ব্যবসা, ভর্তি পরীক্ষার প্রশ্নফাঁস, ভর্তি পরীক্ষার নম্বর জালিযাতির মতো আপদগুলো থেকেও মুক্তি পাওয়া যাবে।\n(শিক্ষার্থী নির্বাচন প্রক্রিয়া বিষয়ক তথ্যসূত্র: এমবিবিএস কোর্সে ভর্তিচ্ছু ছাত্রছাত্রীদের জন্য বিস্তারিত নির্দেশনা; স্বাস্থ্য শিক্ষা অধিদপ্তর; ৭ ফেব্রুয়ারী ২০২১)


দশম সংসদ ‘মিনি ভার্সন’ সংসদ? -\nHome / জাতীয় / দশম সংসদ ‘মিনি ভার্সন’ সংসদ?\nদশম সংসদ ‘মিনি ভার্সন’ সংসদ?\n২৪ই জানুয়ারির মধ্যে নির্বাচন না হলে নির্বাচন অনুষ্ঠানের জন্য আরো নব্বই দিন সুযোগ পাবে নির্বাচন কমিশন। তবে সেক্ষেত্রে আয়োজনটি হবে অনেকটা ‘হিল্লা’ বিয়ের মতো।\n১২৩ অনুচ্ছেদের তৃতীয় দফা মোতাবেক, মেয়াদ অবসানের কারণে সংসদ ভাঙ্গিয়া যাইবার ক্ষেত্রে ভাঙ্গিয়া যাইবার পূর্ববর্তী নব্বই দিনের মধ্যে নির্বাচন হতে হবে। তবে ১২৩ অনুচ্ছেদের ৩(খ) তে অনেকটা ‘হিল্লা বিয়ের’ ব্যবস্থা আছে। সেখানে লেখা আছে।\n১২৩ অনুচ্ছেন ৩ দফা মোতাবেক-\nসংসদ-সদস্যদের সাধারণ নির্বাচন অনুষ্ঠিত হইবে (খ) মেয়াদ-অবসান ব্যতীত অন্য কোন কারণে সংসদ ভাঙ্গিয়া যাইবার ক্ষেত্রে ভাঙ্গিয়া যাইবার পরবর্তী নব্বই দিনের মধ্যে।\nএবার ‘হিল্লা বিয়ের’ ব্যাপারে আসি। ২৪ই জানুয়ারির আগে রাষ্ট্রপতি সংসদ ভেঙে দিলে মেয়াদের আগেই সংসদ ভেঙে দেওয়া হয়েছে মর্মে নির্বাচন কমিশন আরো ৯০ দিন সময় পাবেন। সংবিধানের বিধানটি শাব্দিক অর্থে বৈধ জ্ঞান করে রাষ্ট্রের শান্তি শৃঙ্খলা টিকিয়ে রাখার স্বার্থে হিল্লা বিয়ের মতো একটি আয়োজন করা যেতে পারে। তবে এ নিয়ে আরো আইনগত তর্কবিতর্ক করা যায়। তবে যাই হোক বর্তমান সময়ে নির্বাচন না হলে পরবর্তী নব্বইদিন নাটকীয়ভাবে ম্যানেজ করা যেতেও পারে।\nসুস্থ স্বাভাবিক জ্ঞান সম্পন্ন সকলে জানে যে, দেশ এখন আওয়ামী লীগের সংশোধিত সংবিধানের জালে আটকে গেছে। তবে কোন অবস্থায়ই তাদের সংশোধন আইনত অবৈধ বলার সুযোগ নেই। এই সংবিধানে এখন নির্বাচন অনিবার্য। কিন্তু সরকার ও বিরোধীদল পরস্পর মুখোমুখি অবস্থানে। সবাই শঙ্কিত ও উৎসুক- সংঘাতময় এ পরিস্থিতিতে কী হতে পারে সমাধান?\nএ মুহূর্তে দুটি জিনিস হতে পারে। এক. সংসদ ভেঙে দেওয়া। তার আগে বিরোধীদল বা সরকারি দলকে ঐক্যমতে পৌঁছাতে হবে। শেখ হাসিনা ব্যতীত অন্য কাউকে সরকার প্রধান করতে হলে তাকে অবশ্যই সংসদ সদস্য হতে হবে। সংবিধান তা-ই বলে। ৩শ’ জন সাংসদের মধ্যে একজন সর্বজনগ্রহণযোগ্য সম্মানিত ব্যক্তি বাছাই করতে হবে।\nধরুন যদি শেখ হাসিনা ব্যতীত দুই দলের কাছে গ্রহণযোগ্য সংসদ সদস্যকে সরকার প্রধান করার ব্যাপারে কোন ঐক্যমতে আসা যায় তখন সংবিধানের আরো ৯০ দিনের সুযোগ খোঁজার আয়োজন জরুরি হয়ে পড়বে। পুরো ব্যাপারটা দাঁড়াবে এমন, যে ওই সরকার হবে নির্বাচিত তত্ত্বাবধায়ক সরকার। শুধু শেখ হাসিনা থাকবেন না এই যা। যে ১১ জন ব্যক্তি সরকার পরিচালনা করবেন (১ প্রধানমন্ত্রী +১০ মন্ত্রী) তারা নৈতিক অবস্থান থেকে নির্বাচনে না দাঁড়ালে ভালো হয়। শুধুমাত্র দেশ ও মাতৃকার প্রতি দায়িত্ববোধ থেকে তারা এই নির্বাচন পরিচালনা করতে পারেন।\nদুই. একটি বিষয় হলো যেহেতু বর্তমান সংবিধান মোতাবেক তত্ত্বাবধায়কের সুযোগ নেই। তত্ত্বাবধায়ক আনতে হলে সংবিধান সংশোধন করে তত্ত্বাবধায়ক আনতে হবে। এর জন্য প্রয়োজন একটি নির্বাচিত সংসদ। তাই যাচ্ছেতাই ভাবে হলেও এই নির্বাচনে বিএনপির মৌন সম্মতি থাকতে হবে। নির্বাচনের পরে ১ বছরের সময়ের মধ্যে (আরো বেশিও হতে পারে, কিংবা কম) সংবিধান সংশোধন করে তত্ত্বাবধায়ক ফিরিয়ে আনতে হবে। দু’দলই আলোচনা এই সময়টা ঠিক করুক। এটা ছাড়া তত্ত্বাবধায়ক নিয়ে আসার আর কোন বিকল্প নেই। এ পদ্ধতিতে আওয়ামী লীগের আরো কিছুদিন সরকারে থাকার খায়েশ পূর্ণ হবে, বিএনপিরও তত্ত্বাবধায়কের আশা পূরণ হবে। তবে এক বছরের আগে নির্বাচন দেওয়া ঠিক হবে না। কেননা, একই বছরে দু’বার জাতীয় নির্বাচন করার মতো ধনী আমরা নই।\nএই সংকটে দু’পক্ষের একপক্ষকে ছাড় দিতেই হবে। প্রথম প্রস্তাবে হাসিনার অধীনেই নির্বাচন হবে, এই পথ থেকে বেরিয়ে আসতে হবে। এর পরিবর্তে একজন সংসদ সদস্যকে প্রধানমন্ত্রী নির্বাচন করতে হবে। দ্বিতীয় বিকল্পে দশম জাতীয় নির্বাচনে বিএনপিকে ছাড় দিতে হবে এবং কিছুটা সময়ও ছাড় দিতে হবে। আওয়ামী লীগ যদি এতে সম্মত হয় তবেই তত্ত্বাবধায়ক ফিরে আসতে পারে।\nগত কিছুদিন আগে আওয়ামী লীগের নেতাদের আলোচনা থেকে পাওয়া আভাস অনুযায়ী দ্বিতীয় বিকল্পটিই গ্রহণযোগ্য বলে ধারণা করা হচ্ছে।\nএরই ধারাবাহিকতায় ওবায়দুল কাদের বলেছেন- দশম নয় একাদশ সংসদ নির্বাচন নিয়ে আলোচনা করতে হবে। এছাড়া বিএনপিরও বোধহয় আর কোনো রাস্তা খোলা নেই।\nঅনেকে টকশোতে গলা ফাটান এখুনি এটা করতে হবে, ওটা করতে হবে। কিন্তু বেশিরভাগ সময়ই দেখা যায় তাদের বক্তব্য অসার। কেন না রাষ্ট্র চলে আইনের ভিত্তিতে, গলাবাজিতে নয়। আইনে যখন যা আছে তাই মানতে হয়। প্রয়োজনে আইন সংশোধন করতে হবে। এছাড়া বিকল্প নেই। এজন্য আইনতভাবেই তত্ত্বাবধায়ক সরকার ব্যবস্থা ফিরিয়ে আনতে হবে। অনির্বাচিত ব্যক্তির প্রধানমন্ত্রী হওয়ার সুযোগ বর্তমান বিধানে নেই।\nঅতএব বিধান সংশোধন জরুরি। আর সেটা হতে গেলে আরো কিছুদিন অপেক্ষা করতে এবং সেটা দশম সংসদ নির্বাচনের পরেই।\nযদি সেটাই হয়, তবে সময় বিবেচনায় হয়তো আমরা একটি ‘মিনিভার্সন’ সংসদ পেতে যাচ্ছি।


রক্ত দিয়ে হলেও মানুষ ভোটাধিকার ফেরাবে -ড. মঈন\nগতকাল শুক্রবার জাতীয় প্রেস ক্লাবে নাগরিক অধিকার আন্দোলন ফোরাম আয়োজিত প্রতিবাদী আলোচনা সভায় বক্তব্য রাখেন বিএনপির স্থায়ী কমিটির সদস্য ড. আবদুল মঈন খান -সংগ্রাম\nস্টাফ রিপোর্টার: বিএনপির স্থায়ী কমিটির সদস্য ড. আব্দুল মঈন খান বলেছেন, সরকার এখন এমন অবস্থায় আছে যে তারা সামনেও এগোতে পারছে না। আবার পেছনেও যেতে পারছে না। তিনি বলেন, সাংবিধানিক বাধ্যবাধকতার কথা বলে ৫ জানুয়ারির মতো একতরফা নির্বাচন করে মানুষের অধিকার ক্ষুণ্ণ করা যাবে না। প্রয়োজনে রক্ত দিয়ে হলেও মানুষ তাদের ভোটাধিকার ফিরিয়ে আনবে। গতকাল শুক্রবার সকালে জাতীয় প্রেস ক্লাবে এক আলোচনা সভায় তিনি এসব কথা বলেন। ‘কারাবন্দী বিএনপি চেয়ারপার্সন বেগম খালেদা জিয়ার মুক্তি ও নিরপেক্ষ নির্বাচন : সঙ্কট ও উত্তরণের একমাত্র উপায়’ শীর্ষক এ আলোচনা সভার আয়োজন করে নাগরিক অধিকার আন্দোলন ফোরাম। আয়োজক সংগঠনের উপদেষ্টা সাঈদ আহমেদ আসলামের সভাপতিত্বে এসময় আরও উপস্থিত ছিলেন, বিএনপির ভাইস চেয়ারম্যান শামসুজ্জামান দুদু, নির্বাহী কমিটির সদস্য আবু নাসের মুহাম্মাদ রহমতুল্লাহ, সাবিরা নাজমুল, কৃষক দল নেতা শাহজাহান মিয়া সম্রাট প্রমুখ।\nতিনি বলেন, সুষ্ঠু, নিরপেক্ষ নির্বাচন করতে সরকারের বাধা কোথায়? ২০১৪ সালের এক তরফা নির্বাচন দিয়ে সরকার কি পেরেছে সঙ্কট সমাধান করতে? পারেনি। আজও যদি তারা আবারও একতরফা নির্বাচন করতে চায় তাহলেও এই সঙ্কটের সমাধান হবে না। একদলীয় নির্বাচন এই দেশের রাজনৈতিক সমস্যা সমাধান নয়। এটা বিএনপিকে বুঝলে হবে না, দেশের মানুষ বুঝলে হবে না। এটা সরকারকে আগে বুঝতে হবে।\nমঈন বলেন, একটি সত্য বুঝতে হবে, সংবিধানের জন্য মানুষ নয়, মানুষের জন্য সংবিধান। কখনও সংবিধানের দোহাই দিয়ে জনগণকে দাসত্ব করানো যাবে না। মানুষের প্রয়োজনে আমরা সংবিধান তৈরি করি, মানুষের প্রয়োজনে সংবিধান লঙ্ঘন করে আবার নতুন করে সংবিধান প্রণয়ন করে। এর ইতিহাস শুধু বাংলাদেশে নয়, পৃথিবীর বহু দেশে আছে। তিনি আরও বলেন, আমরা ক্ষমতায় যাওয়ার জন্য আন্দোলন করি না । বিএনপির আদর্শ এ দেশের মানুষের কল্যাণ সাধন। এ দেশের মানুষের অধিকার আদায়ের জন্য সংগ্রাম করা।


উপশহরের আতঙ্ক কাউন্সিলর সেলিম : ভয়ে চুপ সাজ্জাদের পরিবার\nইনসেটে- কাউন্সিলর সেলিমের ফাইল ছবি ও আহত সাজ্জাদ।\nউপশহরের আতঙ্ক ২২ নং ওয়ার্ডের কাউন্সিলর সালেহ আহমদ সেলিম। ওয়ার্ডের বাসিন্দাদের জন্য ‘দম আটকে দেওয়া’ ভয়ের এক পরিবেশ তৈরি করেছেন তিনি ও তার বাহিনী। ব্যক্তি থেকে প্রতিষ্ঠান-সবকিছুতেই সালেহ সেলিমের খবরদারি। যেমনটি প্রমাণ মিললো রোববার। খবর জানাজানি হলে পরিস্থিতি আরও ভয়ঙ্কর হয়ে উঠতে পারে এমন ভয়ে আহত যুবক ও তার পরিবার সেলিম বাহিনীর ভয়ে রাত দেড়টায় হাসপাতাল থেকে পালিয়েছে!\nকাউন্সিলর সেলিমের সাথে দোকানীর হাতাহাতি, বদলা নিলেন অনুসারীরা! বিষয়টি নিয়ে শহর জুড়ে তোলপাড় চলছে। ঘটনা ২ জানুয়ারী রোববার সন্ধ্যার। ঘটনাস্থল নগরীর উপশহর এলাকার মেইন রোডের এ ব্লকের ৮ নং রোড সংলগ্ন কিসমত কমপ্লেক্সের ফ্যামেলি বাজার নামক দোকানের সামনে। ঘটনার পর থেকেই বন্ধ রয়েছে সেই দোকান। সেলিম বাহিনীর ভয়ে বিষয়টি নিয়ে কেউই মুখ খুলছেন না। তবে এবিষয় নিয়ে স্থানীয় ও জাতীয় গণমাধ্যম ঢালাওভাবে প্রচার করছে। তবে কাউন্সিলর সেলিম আতঙ্কে ভয়ে সাজ্জাদের পরিবার চুপ।\nএসব বিষয় অস্বীকার করে ২২ নং ওয়ার্ডের কাউন্সিলর সালেহ আহমদ সেলিম সোমবার রাতে সিলেট লাইভকে বলেন, এরকম কোনো ঘটনাই ঘটেনি। তাকে নিয়ে একটি চক্র অপ্রপ্রচার করছে।\nকাউন্সিলর সালেহ আহমদ সেলিম বিষয়টি অস্বীকার করলেও তার এক সহযোগী ঘটনার সত্যতা নিশ্চিত করেছেন সিলেট লাইভ-এর কাছে। সে জানায় বিষয়টি আপোসে মিমাংসা করা হচ্ছে।\nঅপর একটি সূত্র জানিয়েছে, কাউন্সিলর সেলিমের অপর মামলা এড়াতে পরিকল্পিতভাবে সাজ্জাদ ও তার পরিবারকে তাদের গ্রামের বাড়ি জকিগঞ্জে পাঠানো হয়েছে। বিষয়টি জকিগঞ্জে মিমাংসা হবে। নিজেকে মিডিয়া থেকে বাচাঁতে তিনি বান্দরবন বেড়াতে গিয়েছেন।\nনাম প্রকাশ্যে অনিচ্ছুক একজন জানান, এই বিষয়টি নিয়ে স্থানীয় কেউই মুখ খুলবে না। উপশহরের আতঙ্ক ২২ নং ওয়ার্ডের কাউন্সিলর সালেহ আহমদ সেলিম ও তার বাহিনী। তিনি জানান, স্থানীয় এবং দৈনিক পত্রিকা গুলোতে পড়লাম কাউন্সিলর সেলিম এই বিষয় অস্বীকার করছেন। তাহলে সাজ্জাদ আহত হল কিভাবে?


Nobobarta | Latest online bangla world news bd | নববার্তা.কম বাংলা ভাষায় বিজ্ঞানের চর্চা করুনঃ শিক্ষা উপমন্ত্রী | Nobobarta\nবাংলা ভাষায় বিজ্ঞানের চর্চা করুনঃ শিক্ষা উপমন্ত্রী\nকৃষ্ণ বালা, যবিপ্রবি প্রতিনিধিঃ বাংলা ভাষায় বিজ্ঞানের চর্চা বাড়াতে এবং বিজ্ঞানীদের জন্য গবেষণা আরও বেশি বোধগম্য করতে বিজ্ঞানের বই-পুস্তক ও সাময়িকীসমূহ বাংলা ভাষায় অনুবাদের আহ্বান জানিয়েছেন শিক্ষা উপমন্ত্রী ব্যারিস্টার মহিবুল হাসান চৌধুরী। তিনি বলেছেন, উচ্চতর জ্ঞান বিজ্ঞানের শাখার গবেষণার বই-পুস্তকসমূহ ইংরেজি ভাষায়। ভাষার এ প্রতিবন্ধকতার জন্য আমরা সম্পূর্ণভাবে বিজ্ঞান ও প্রযুক্তির উপকারিতা আত্মস্থ করতে পারছি না। আমাদের জ্ঞান-বিজ্ঞান ও প্রযুক্তির বই এবং জার্নালগুলো যদি বাংলা ভাষায় অনুবাদ করা হয়, তাহলে বিজ্ঞানের ধারণাগুলো সকলে সহজে বুঝতে পারবে। আমাদের গবেষকদের সংখ্যাও বাড়বে।\nআজ শনিবার দুপুরে যশোর বিজ্ঞান ও প্রযুক্তি বিশ্ববিদ্যালয়ের (যবিপ্রবি) বঙ্গবন্ধু একাডেমিক ভবনের গ্যালারিতে বাংলাদেশ সোসাইটি অব মাইক্রোবায়োলজিস্টের (বিএসএম) ৩২তম বার্ষিক সম্মেলনে প্রধান অতিথির বক্তব্যে মহিবুল হাসান চৌধুরী এসব কথা বলেন। ‘ট্রেন্ডস ইন মাইক্রোবায়োলজি ফর সাসটেইনবল অ্যাগ্রোইকোলজিক্যাল ডেভেলপমেন্ট’ শীর্ষক এই সম্মেলন বিএসএম এবং যবিপ্রবির অণুজীববিজ্ঞান বিভাগের যৌথ উদ্যোগে আয়োজন করা হয়।\nব্যারিস্টার মহিবুল হাসান চৌধুরী বলেন, বিজ্ঞানের বই ও জার্নালগুলো অনুবাদ করা হলে বা বাংলা ভাষায় প্রকাশ করা হলে নতুন বিজ্ঞানীরা বিজ্ঞানের ধারণাগুলো ভালোভাবে বুঝতে পারবে। আমরা দক্ষ বিজ্ঞানী, দক্ষ প্রকৌশলী, দক্ষ ডাক্তার আরও সৃষ্টি করতে পারবো। বিশ্ববিদ্যালয় পর্যায়ে যারা পড়াশোনা করছেন, এতে তারা আরও বেশি উপকৃত হবে। আপনারা একটু উদ্যোগী হয়ে বিশেষ সেল গঠন করে এটা করতে পারেন। দেশের সব বিজ্ঞান, গবেষকদের এ বিষয়ে বিশেষ দায়িত্বের সঙ্গে সঙ্গে বিজ্ঞান ও প্রযুক্তি বিশ্ববিদ্যালয়গুলোর এ বিষয়ে দায়িত্ব রয়েছে। আপনারা প্রয়াস নিন, দায়িত্ব নিন। আমরা সহযোগিতা করবো। গবেষণা খাতে বরাদ্দ বাড়ানো উদ্যোগের কথা জানিয়ে শিক্ষা উপমন্ত্রী মহিবুল হাসান চৌধুরী বলেন, আমরা এমন একজন প্রধানমন্ত্রীকে পেয়েছি, যিনি আগামী ১০০ বছরের ডেল্টা প্ল্যান নিয়ে এগোচ্ছেন। গবেষণা খাতে আরও বরাদ্দ বাড়ানোর জন্য আমরা সচেষ্ট হওয়ার চেষ্টা করবো। মাননীয় প্রধানমন্ত্রীর সঙ্গে এ বিষয়ে আমি কথা বলবো।\nবিশেষ অতিথির বক্তব্যে যশোর-৩ আসনের সংসদ কাজী নাবিল আহমেদ বলেন, যশোর বিজ্ঞান ও প্রযুক্তি বিশ্ববিদ্যালয় শুধুমাত্র একাডেমিক নয়, গবেষণার ক্ষেত্রে অনেক এগিয়ে গেছে। এ বিশ্ববিদ্যালয়ের অনেক খেলোয়াড় দেশ-বিদেশে অনেক খেলায় চ্যাম্পিয়নও হয়েছে। এ জন্য বিশ্ববিদ্যালয়ের সকল শিক্ষক-শিক্ষার্থীদের আমি বিশেষভাবে ধন্যবাদ জানাই। বিশ্ববিদ্যালয়ের পরিধি আরও বিস্তৃত হচ্ছে। এ বিশ্ববিদ্যালয় ইতিমধ্যে বাংলাদেশ ও আঞ্চলিক পরিমণ্ডলে বিশেষ জায়গা করে নিয়েছে। আশা করি, এটির আরও বেশি উন্নতি হবে। সভাপতির বক্তব্যে যশোর বিজ্ঞান ও প্রযুক্তি বিশ্ববিদ্যালয়ের (যবিপ্রবি) উপাচার্য অধ্যাপক ড. মো: আনোয়ার হোসেন সম্মেলনে আগত সবাইকে স্বাগত ও শুভেচ্ছা জানান। তিনি বলেন, অনেক সময় বলা হয়, শিল্পের জন্য দক্ষ গ্রাজুয়েট পাওয়া যায় না। এ কথা বিবেচনায় রেখে দক্ষ গ্রাজুয়েট তৈরির জন্য আমাদের পাঠ্যক্রম তৈরিতে শিল্প উদ্যোগতাদের অন্তর্ভুক্ত করছি। সরকারও যদি তাদেরকে এ দিকে ধাবিত করার জন্য প্রয়াস নেয়, তাহলে আমরা সবাই উপকৃত হবো।\nউদ্বোধনী অনুষ্ঠানে আরও বক্তব্য দেন বাংলাদেশ সোসাইটি অব মাইক্রোবায়োলজিস্টের সভাপতি অধ্যাপক ড. এম এ মালেক, সাধারণ সম্পাদক অধ্যাপক ড. সাবিতা রিজওয়ানা রহমান, যুগ্ম সাধারণ সম্পাদক ও সম্মেলন প্রস্তুতি কমিটির সম্পাদক অধ্যাপক ড. মো: ইকবাল কবীর জাহিদ প্রমুখ। অনুষ্ঠান সঞ্চালনা করেন যশোর বিজ্ঞান ও প্রযুক্তি বিশ্ববিদ্যালয়ের প্রভাষক ফারহানা ইয়াসমিন। অনুষ্ঠানে মূল প্রবন্ধ উপস্থাপন করেন বাংলাদেশ একাডেমি অব সায়েন্সের ফেলো মেজর জেনারেল (অব.) অধ্যাপক ড. এ এস এম মতিউর রহমান ও ‘শান্তিস্বরূপ ভাতনগর’ পুরস্কারপ্রাপ্ত আন্তর্জাতিক খ্যাতিসম্পন্ন ভারতের হায়দারাবাদ বিশ্ববিদ্যালয়ের অধ্যাপক ড. নিয়াজ আহমেদ।\nঅনুষ্ঠানে যশোর বিজ্ঞান ও প্রযুক্তি বিশ্ববিদ্যালয়ের বিভিন্ন অনুষদের ডিন, চেয়ারম্যান, যশোরের বিশিষ্টজনেরাসহ উপস্থিত ছিলেন এবং দেশি-বিদেশি প্রায় আড়াই শতাধিক আন্তর্জাতিক মানের শিক্ষক, গবেষক, বিজ্ঞানী এবং পিএইচডি-এমফিল ও স্নাতকোত্তর পর্যায়ের শিক্ষার্থীরা অংশগ্রহণ করেন। এ সম্মেলনে অণুজীব বিজ্ঞানের গবেষণা ছাড়াও সরকাররে টেকসই উন্নয়ন লক্ষ্যমাত্রা অর্জন, জলবায়ু পরিবর্তন, জৈব তথ্য-প্রযুক্তির উপর গবেষণার বিষয়ে ১৬১টি গবেষণাপত্র উপস্থাপন করা হয়।\nনবীনরাই কেবল পরিবর্তন আনতে পারে : যবিপ্রবি ভিসি\nযবিপ্রবির শিক্ষার্থীদের ক্লাস-পরীক্ষা বন্ধের হুমকি


তুরস্কের চলমান বিক্ষোভের নেপথ্যে – খবর তরঙ্গ\nতুরস্কের চলমান বিক্ষোভের নেপথ্যে\nPosted on জুন 7, 2013 জুন 12, 2013\nতুরস্কের কেউই ভাবেনি যে একটি পার্কের গাছ রক্ষার আন্দোলন শেষ পর্যন্ত এক নজিরবিহীন সরকার বিরোধী আন্দোলনে ও দাঙ্গায় পরিণত হবে। শান্তিপূর্ণ বিক্ষোভকারীদের ওপর পুলিশের বল প্রয়োগ এবং প্রধানমন্ত্রী রিসেপ তায়িপ এরদোগানের কড়া মন্তব্য জাস্টিস অ্যান্ড ডেভেলপমেন্ট পার্টি’র (একেপি) নীতির ব্যাপারে অনেক তুর্কিকেই হতাশ এবং আতঙ্কিত করে তোলে।\nপার্কের গাছ কাটার বিরুদ্ধে বিক্ষোভটি শুরু হওয়ার ৯ দিন পর তুরস্কের অন্তত ৪৮টি শহরে এ বিক্ষোভ ছড়িয়ে পড়ে। এ ঘটনায় এ পর্যন্ত এক পুলিশসহ অন্তত তিনজন নিহত এবং কয়েকশ’ আহত হয়।\nবিক্ষোভের সূচনাটি হয়েছিল কিভাবে? গত ২৮ মে প্রায় ১০০ জন একটিভিস্ট গাজি পার্কে তাবু টানিয়ে অবস্থান ধর্মঘটের মধ্যদিয়ে এ বিক্ষোভটির সূচনা করে। একটি নগর উন্নয়ন প্রকল্পের অধীনে এই সবুজ পার্কটি ধ্বংসে সরকারি এক পরিকল্পনার বিরুদ্ধে প্রতিবাদ জানাতেই তাদের শান্তিপূর্ণ এই অবস্থান।\nকিন্তু ৩০ মে সকালে পুলিশ বিক্ষোভকারীদের সরিয়ে দিতে আচমকা টিয়ার গ্যাস এবং জলকামান ব্যবহার শুরু করে। এমনকি পুলিশ তাদের তাবু এবং জিনিসপত্র সব আগুনে পুড়িয়ে দেয়।\nবিক্ষোভকারীদের অধিকাংশই ছিল স্কুল-কলেজের ছাত্র-ছাত্রী। পুলিশের হামলার পর তারা ইন্টারনেটের মাধ্যমে তাদের আরো কয়েকশ’ বন্ধু-বান্ধবদেরও ডেকে আনে এবং পুনরায় পার্কটির দখল নেয়। পর দিন পুলিশ আবারো অভিযান চালালে তার প্রতিবাদে এবার হাজার হাজার মানুষ রাস্তায় নেমে আসে।\n৩০ মে, শুক্রবার সকাল থেকে শুরু করে শনিবার বিকেল পর্যন্ত পুলিশ বিক্ষোভকারীদের তাকিসম চত্বরে ঢুকতে দেয়নি। এ সময় উভয়পক্ষে দফায় দফায় সংঘর্ষ চলতে থাকে। শনিবার বিকেলে পুলিশ শেষ পর্যন্ত তাদেরকে তাকসিম স্কয়ার ছেড়ে দেয়।\nবিক্ষোভকারীদের বেশিরভাগই ছিল তুরস্কে সেক্যুলার মধ্যবিত্ত শ্রেণীর লোক। এদর মধ্যে কতিপয় বামপন্থী দল এবং জাতীয়তাবাদীরাও ছিল। বিক্ষোভকারীরা টিয়ারগ্যাস থেকে রক্ষা পাওয়ার জন্য হেলমেট, শক্ত চশমা এবং চিকিৎসা উপকরণ নিয়ে রাস্তায় নামে।\nকর্তৃপক্ষের অতিরিক্ত বল প্রয়োগের বিষয়ে বলতে গিয়ে হিউম্যান রাইটস ওয়াচের একজন জ্যেষ্ঠ তুর্কি গবেষক এমা সিনক্লেয়ার বলেন, ‘সহিংসতার দিক থেকে তুরস্কের পুলিশ নিজেরাই নিজেদেরকে ছাড়িয়ে গেছে’। অবশ্য সরকার এজন্য অবশ্য ক্ষমা প্রার্থনাও করেছে।\nসরকার ঘেষা এক থিঙ্ক ট্যাংক ফাউন্ডেশন ফর পলিটিক্যাল, ইকোনোমিক অ্যান্ড সোশ্যাল রিসার্চ’র হাতেম ইতে বলেন, তুরস্কের বিরোধী দলগুলো দুর্বল হয়ে পড়ার কারণেই এ বিক্ষোভ দেখা দিয়েছে। তিনি বলেন, গত ১০ বছরের ঘটনা প্রবাহে তুর্কি সমাজের বিভিন্ন শ্রেণী নিজেদের অস্তিত্ব নিয়ে আতঙ্কি হয়ে পড়ে। এ সময়টাতে কতিপয় সামরিক, বিচারিক, মিডিয়া এবং ব্যবসায়ী চক্রের পায়ের নিচের মাটি সরে যায়।\n‘একে পার্টির কিছু নীতিকেও তারা তাদের জীবন যাপনের ধরনের জন্য হুমকি মনে করে। এর ফলে একটি বিরোধী চেতনা গড়ে ওঠে। তবে বিরোধীরা তাদের এসব সামাজিক উদ্বিগ্নতার বিষয়কে রাজনৈতিক ময়দানের ইস্যুতে পরিণত করতে না পারলেও এবং তারা কোনভাবেই একে পার্টির সমকক্ষ না হলেও সমাজের এ শ্রেণীর উদ্বেগ দিনদিন বেড়েই চলেছে’ যোগ করেন হাতেম।\n১৯৮০ সালে এক সামরিক অভ্যুত্থানের পর থেকে তুরস্কের তরুণদের একটা ক্রমাগত বিরাজনীতিকরণ ঘটে। সেই তরুণদেরই একটি অংশ এবারের এই বিক্ষোভে রাস্তায় নেমে এসে পুলিশের সাথে সংঘর্ষে লিপ্ত হয়। কিন্তু কিসে তাদেরকে রাস্তায় নেমে আসতে অনুপ্রেরণা যোগালো?\n২৮ বছর বয়সী কেরেম গেনকে নামক মার্কেটিংয়ের চাকরি করা এক তরুণ বলেন, ‘এই প্রথম কোনো বিক্ষোভে যোগ দিয়েছি আমি, তবে আমি কোনো রাজনৈতিক দলের সাথে যুক্ত নই।’\n‘শুক্রবার গাজি পার্কে শান্তিপূর্ণ বিক্ষোভকারীদের ওপর পুলিশের হামলার পরই আমি রাস্তায় নেমে আসি। বিক্ষোভ এখন যে রূপ ধারণ করেছে তাতে আমি খুবই খুশি। কারণ সরকার জনগণের লাইফ স্টাইলে হস্তক্ষেপ করতে চাচ্ছিলো’ যোগ করেন তিনি।\n২৬ বছর বয়সী নিহান ডিঙ্ক নামে আরেক তরুণ নারী গণমাধ্যমকর্মী জানান, একে পার্টির অধীনে দেশের ভবিষ্যৎ নিয়ে তিনি উদ্বিগ্ন।\nতিনি বলেন, ‘আমরা এখানে এসেছি আমাদের স্বাধীনতার জন্য। শ্বাস ফেলার একটা জায়গা খুঁজে নেয়ার জন্য। আমরা এখানে এসেছি প্রকাশ্যে চুমু খাওয়া, মদ খাওয়া এবং কোনো বিধিনিষেধ ছাড়াই যে কোনো কিছু করতে পারার অধিকারের জন্য।’\nঅনেকের মতে গণতান্ত্রিকভাবে নির্বাচিত একজন প্রধানমন্ত্রী স্বৈরশাসকের মতো আচরণ করছেন বলেই তারা রাস্তায় নেমে এসেছে।\nইয়েসিম পোলাত নামে ২২ বছর বয়সী এক ছাত্র বলেন, ‘প্রধানমন্ত্রী এরদোগান নিজেকে একজন সুলতান মনে করছেন। তিনি কারো কথা শুনছেন না এবং কারো সাথে কোনো পরামর্শও করছেন না। তিনি মনে করেছেন- যা খুশি তাই করতে পারেন তিনি।’\nতিন হাজার বিক্ষোভকারীর সাক্ষাৎকারের ভিত্তিতে পরিচালিত ইস্তাম্বুলের বিলগি বিশ্ববিদ্যালয়ের এক গবেষণায় দেখা গেছে, বিক্ষোভকারীদের ক্ষোভ প্রধানত ব্যক্তি এরদোগানের প্রতি, তার দল বা তার সহযোগীদের প্রতি নয়। গবেষণায় অংশগ্রহণকারী একটিভিস্টদের ৯২ দশমিক ৪ শতাংশ বলেছেন, এরদোগানের ‘স্বৈরতান্ত্রিক’ আচরণের কারণে তারা রাস্তায় নেমে এসেছেন।\nইস্তাম্বুলের সাবাঙ্কি বিশ্ব বিদ্যালয়ের রাজনৈতিক বিজ্ঞানের অধ্যাপক ফুয়াত কেইমান বলেন, ‘পাঁচ বছর আগে একে পার্টির বিরুদ্ধে সামাজিক প্রতিক্রিয়া দেখা দিয়েছিল। কিন্তু এবারের বিক্ষোভ শুধুমাত্র এরদোগানের বিরুদ্ধে।’\nএরদোগানের প্রতি এতো ঘৃণা তাদের মধ্যে জমা হলো কী করে? আসলে গত এক দশক ধরে একে পার্টির শাসনে বিভিন্ন ঘটনায় ভোগবাদী সেক্যুলার তুর্কিরা হতাশ এবং উদ্বিগ্ন হয়ে পড়ে। এরদোগান বিভিন্ন টিভি অনুষ্ঠানের বিষয়বস্তু নিয়ে কড়া সমালোচনা করেন, মদ খাওয়ার বিরোধিতা করে বিভিন্ন বক্তব্য দেন এবং নারী-পুরুষের প্রকাশ্যে প্রেম বিনিময়ের বিষয়টিকে নির্মমভাবে ভর্ৎসনা করেন।\nসম্প্রতি তিনি যারা মদ খায় তাদেরকে নেশাখোর বলে আখ্যায়িত করেন। আঙ্কারার এক সাবওয়ে স্টেশনে প্রকাশ্যে নারী-পুরুষের চুমু খাওয়া নিষিদ্ধ করে কর্তৃপক্ষের দেয়া এক সিদ্ধান্তের সমর্থন করে তিনি তরুণ যুগলদের নীতি-নৈতিকতা মেনে চলার আহবান জানান।\nসম্প্রতি মদের ওপর নিয়ন্ত্রণ আরোপে মদের দোকানগুলোকে রাত ১০টার মধ্যেই বেচা-কেনা বন্ধের আদেশ দেয়া হয়। নতুন একটি আইনে মদের বিজ্ঞাপন এবং মসজিদ ও শিক্ষা প্রতিষ্ঠানের ১০০ মিটারের মধ্যে মদের ব্যবসা নিষিদ্ধ করা হয়। এর আগে বিবাহবহির্ভূত যৌন সম্পর্ক এবং গর্ভপাত নিষিদ্ধ করেও আইন করার চেষ্টা করে এরদোগান সরকার। কিন্তু গণবিক্ষোভের ভয়ে তা থেকে সরে আসে সরকার।\nতবে এরদোগানের একে পার্টির ১১ বছরের সরকারের আমলে তুরস্ক অভূতপূর্ব অর্থনৈতিক সাফল্য অর্জন করে। তার সরকারের আমলেই তুরস্কের সঙ্কটপূর্ণ অর্থনীতি, ব্যবসা-বাণিজ্য এবং বিদেশি বিনিয়োগে ফুলে-ফেঁপে ওঠে।\nইতোমধ্যে ক্ষমতাসীন একে পার্টির সরকারের অন্যান্যরাও কথা বলা শুরু করেছেন। প্রেসিডেন্ট আব্দুল্লাহ গুল বিক্ষোভকারীদের শান্ত হয়ে ঘরে ফিরে যেতে বলেন। তিনি বলেন, ‘আমরা ম্যাসেজ পেয়েগেছি। গণতন্ত্র শুধু ব্যালট বক্সের বিষয় নয়।’\nউপ-প্রধানমন্ত্রীও পুলিশের বল প্রয়োগের জন্য ক্ষমা চান। তবে তিনি এও বলেন, বিক্ষোভকারীদের কাছে সরকারের কোন দেনা নেই।\nএদিকে, এরদোগান ২০১১ সালের নির্বাচনে তার দলের ৫০ শতাংশ ভোট পাওয়ার বিষয়টি উল্লেখ তরে তার দলের ক্ষমতার ন্যায্যতার বিষয়টি অনবরত বলেই যাচ্ছেন। তিনি আরো বলেছেন, ৫০ শতাংশ ভোটে নির্বাচিত হলেও তিনি দেশের সবপ্রান্তের মানুষের উন্নয়নে কাজ করে যাচ্ছেন।\nপ্রেসিডেন্ট এবং উপ-প্রধানমন্ত্রীর আপোসমূলক বক্তব্য স্বত্ত্বেও এরদোগান তার অবস্থানে অনড় আছেন। অন্যদিকে, বিক্ষোভকারীরাও শান্ত হওয়ার কোন লক্ষণ দেখা যাচ্ছে না। তুরস্কের সামাজিক সংকট মনে হচ্ছে আরো বেড়েই চলবে।\nরায়পুরে জিপির চাঁদা না দেয়ায় ৫ জনকে পিটিয়ে আহত, সড়ক অবরোধ\nআগামী দু’-তিন মাসের মধ্যেই ডাবল লাইন উদ্বোধন করা হবে:রেলমন্ত্রী


প্রিয় বান্ধবীর সঙ্গে প্রেমিকের ঘনিষ্ঠতা আটকাবেন কীভাবে? In Bengali\nপ্রিয় বান্ধবীর সঙ্গে প্রেমিকের ঘনিষ্ঠতা চোখে লাগছে? দু’পক্ষকেই বুদ্ধি করে সামলে রাখুন\nDoyel Banerjee | Dec 17, 2019\nব্যাপারটা যে বেশ গোলমেলে সে তো বিলক্ষণ বুঝতে পারছেন। আপনার প্রেমিক (boyfriend), যাকে আপনি বিয়ে করে সংসার করার স্বপ্ন দেখছেন তিনি একদিকে আর আপনার সেই কোন ছোটবেলার বান্ধবী, যাকে সব কথা উজাড় করে না বললে আপনার পেটের ভাত হজম হয়না, সে আরেক দিকে। আর এঁদের দুজনের মাঝখানে পড়ে আপনার ব্যবস্থা হয়েছে শ্যাম রাখি না কূল রাখির মতো। অথচ দুটোই আপনি রাখতে চান। কী বলছি ঠিক মাথায় ঢুকছে না তো? আপনার প্রেমিক একটু বেশিই আগ্রহ দেখাচ্ছেন আপনার প্রিয় বান্ধবীকে (bestie) নিয়ে। আর আপনার বান্ধবীও যেন চোখে হারাচ্ছেন তাঁকে। একটু চোখে লাগছে কি ব্যাপারটা? কী করবেন এখন?\nআপনার সঙ্গে প্রেম করেছেন বলে তিনি সর্বক্ষণ আপনার সঙ্গেই কথা বলবেন, এরকমটা হতে পারে না। তাই আপনার বান্ধবীর সঙ্গে হাল্কা ঠাট্টা বা একটু আধটু আড্ডা দেওয়াটা দোষের নয়। মনে রাখবেন আপনার প্রেমিকের সঙ্গে বান্ধবীর প্রাথমিক আলাপ আপনিই করিয়েছিলেন। তাই প্রথম থেকেই মনে সন্দেহের বিষে নিজেকে বশ হতে দেবেন না। যখন দুজনেই প্রায় সীমারেখা পার করার চৌকাঠে এসে উপস্থিত হয়েছেন আর সেটা আপনি বেশ বুঝতে পারছেন তাহলে কিছু কঠিন পদক্ষেপ আপনাকেই নিতে হবে। সব জায়গায় নিজের বান্ধবীকে নিয়ে যাওয়ার প্রয়োজন নেই। কিছুটা সময় শুধু নিজেদের জন্য রাখুন। যেটা একান্ত ব্যক্তিগত। প্রেমিক যদি বলেও যে বান্ধবীকে নিয়ে এলে বেশ হয় তাহলে বেশ গম্ভীরভাবেই বলুন যে এই মুহূর্তটা আপনি তাঁর সঙ্গে একান্তে কাটাতে চান। আর সেখানে তৃতীয় কোনও ব্যক্তির উপস্থিতি আপনি বরদাস্ত করবেন না।\nবান্ধবী যতই প্রিয় হোক না কেন, আপনাদের দুজনের বিষয়ে বেশি নাক গলাতে দেবেন না। আপনি কেন কাল তাঁর হোয়াটসঅ্যাপের উত্তর দেননি বা আপনারা কেন তাঁকে না জানিয়ে সিনেমা গিয়েছিলেন, এইসব প্রশ্নের উত্তর এড়িয়ে যাবেন। বান্ধবীকে বোঝানোর চেষ্টা করুন যে আপনাদের বন্ধুত্বে যদি আপনার প্রেমিক বেশি নাক গলায় সেটা যেমন বেশি বিরক্তিকর ঠিক তেমনই আপানদের সম্পর্কে বান্ধবীর বেশি আগ্রহ আপনি ভাল চোখে দেখেছেন না। প্রেমিক ছাড়াও আপনার অন্যান্য পুরুষ বন্ধু আছে নিশ্চয়ই? বা আপনার বান্ধবীর কোনও প্রেমিক বা পছন্দের মানুষ? তাঁর সঙ্গে একটু বেশি আড্ডা দেওয়া শুরু করুন। বা আপনাদের ব্যক্তিগত জমায়েতে তাঁকে ডেকে নেওয়া শুরু করুন। এবার প্রেমিক কিছু বললে আপনিও জোর গলায় বলুন যে আপনার বান্ধবী না এলে যেমন প্রেমিকের ভাল লাগে না ঠিক তেমনই এই ব্যক্তি না এলেও আপনার খুব খারাপ লাগে। আপনার প্রেমিক যদি বুদ্ধিমান মানুষ হন তাহলে এই খোঁচার অর্থ তিনি বুঝবেন।\nএসে গেল #POPxoEverydayBeauty - POPxo Shop-এর স্কিন, বাথ, বডি এবং হেয়ার প্রোডাক্টস নিয়ে, যা ব্যবহার করা ১০০% সহজ, ব্যবহার করতে মজাও লাগবে আবার উপকারও পাবেন! এই নতুন লঞ্চ সেলিব্রেট করতে প্রি অর্ডারের উপর এখন পাবেন ২৫% ছাড়ও। সুতরাং দেরি না করে শিগগিরই ক্লিক করুন POPxo.com/beautyshop-এ এবার আপনার রোজকার বিউটি রুটিন POP আপ করুন এক ধাক্কায়


মানি লন্ডারিং ও সন্ত্রাসবাদে অর্থায়ন প্রতিরোধে প্রাইম ব্যাংকের উদ্যোগ - বিবিধ - দৈনিকশিক্ষা\nপ্রাইম ব্যাংকের কর্মকর্তাদের প্রশিক্ষণ ও কর্মশালার মাধ্যমে সবসময় মানি লন্ডারিং (এএমএল) এবং সন্ত্রাসবাদে অর্থায়ন প্রতিরোধে (সিএফটি) বিধিবিধান সম্পর্কে নিয়মিত অবহিত করে। কর্পোরেট সুশাসনে বিশ্বাসী একটি প্রতিষ্ঠান হিসেবে প্রাইম ব্যাংক নিয়মিতভাবে বাংলাদেশ ব্যাংকের নীতিমালা অনুসরণ করে এএমএল এবং সিএফটি প্রশিক্ষণের আয়োজন করে থাকে।\nএএমএল এবং সিএফটি বর্তমানে বিশ্বের আর্থিকখাতে গুরুত্বপূর্ণ ঝুঁকিগুলোর অন্যতম। নিয়মিত প্রশিক্ষণ কর্মীদের দক্ষতার বিকাশ এবং কর্মক্ষেত্রে উৎকর্ষতার জন্য গুরুত্বপূর্ণ ভূমিকা পালন করে, কারণ তারা এ জাতীয় ঝুঁকিগুলো মোকাবেলায় সুসচেতন এবং আরও পারদর্শী হতে পারে। এএমএল এবং সিএফটিতে বিশেষ দক্ষতাসম্পন্ন কর্মকর্তারা কেন্দ্রীয় ব্যাংক এবং আইন প্রয়োগকারী সংস্থার আর্থিক অপরাধ তদন্ত এবং এ বিষয়ে সচেতনতা বাড়াতে পেশাদারিত্বের সাথে সহায়তা করতে পারে।\nসম্প্রতি, ব্যাংকের এএমএল এবং সিএফটি বিভাগ এবং এইচআরটিডিসি যৌথভাবে ‘অ্যান্টি মানি লন্ডারিং (এএমএল) এবং সন্ত্রাসবাদের অর্থায়ন (সিএফটি)’ প্রতিরোধ শীর্ষক দিনব্যাপী ভার্চুয়াল প্রশিক্ষণের আয়োজন করে।\nকর্মশালার উদ্বোধন করেন প্রাইম ব্যাংকের ব্যবস্থাপনা পরিচালক ও সিইও রাহেল আহমেদ। প্রশিক্ষণ পরিচালনা করেন ইনডিপেনডেন্ট কনসালটেন্ট চৌধুরী এম এ কিউ সরওয়ার। এ সময় ব্যাংকের উপব্যবস্থাপনা পরিচালক ও ক্যামেলকো (CAMLCO) মো. তৌহিদুল আলম খান, ডেপুটি ক্যামেলকো (DCAMLCO) ও বিভাগীয় প্রধান মো. ইকবাল হোসেন এবং হেড অব এইচআর জিয়াউর রহমান কর্মশালায় উপস্থিত ছিলেন। সেন্ট্রাল কমপ্লায়েন্স কমিটির সদস্য এবং বিভিন্ন ডিভিশনের উর্ধ্বতন কর্মকর্তাসহ ব্যাংকের প্রায় দেড় শতাধিক কর্মকর্তা কর্মশালায় অংশগ্রহণ করেন। কোভিড -১৯ মহামারীর কারণে সামাজিক দূরত্ব বজায় রাখতে ব্যাংক ভার্চুয়াল মিডিয়ার সাহায্যে প্রশিক্ষণটি আয়োজন করা হয়।


ঈদ মোবারকের শুভেচ্ছা ছবি কার্ড এসএমএস গান - BD Exam Aid\nঈদ মোবারকের শুভেচ্ছা ছবি কার্ড মেসেজ, অ্যানিমেশন, গান সহ বাংলাতে ঈদের শুভেচ্ছা কথন পেতে এই পোস্টটি পড়ার কোন বিকল্প নাই। ঈদ উল ফিতর বাংলাদেশের বৃহত্তম উৎসব। এটি সুখ এবং আনন্দ বার্তা প্রকাশ করে। ঈদ মোবারকের অন্তর্নিহিত সুখের সাথে সামঞ্জস্য রেখে লোকেরা সাধারণত তাদের ঘনিষ্ঠ এবং এমনকি দূরের লোকদের সাথে সুখ বার্তা বিতরণ করতে এবং ঈদের আনন্দ ভাগ করে নিতে চায়। মনের গভির থেকে বেরিয়ে আসে এই সুখ চিত্রের কথা। সুতরাং, আমরা মানুষের আবেগ অনুভূতির জায়গা চিহ্নিত করে ঈদের শুভেচ্ছা বার্তা তৈরি করে রেখেছি। তদনুসারে, আমরা ঈদের শুভেচ্ছা, কার্ড, শুভেচ্ছা, ইমেজ, অ্যানিমেশন এবং আরও অনেক কিছু ডিজাইন করেছি (ঈদ মোবারকের শুভেচ্ছা)। [পোস্টটি ইংরেজিতে পড়তে ক্লিক করুন]\nঈদ মোবারকের শুভেচ্ছা\n২০২১ ঈদের শুভেচ্ছা কেমন হবে এবার?\nবাংলা ভাষায় ঈদের শুভেচ্ছা\nবাংলায় ঈদের শুভেচ্ছা বার্তা\nঈদ মোবারকের শুভেচ্ছা বার্তা- 1\nঈদ মোবারকের শুভেচ্ছা বার্তা- 2\nঈদ মোবারকের শুভেচ্ছা বার্তা- 3\nঈদ মোবারকের শুভেচ্ছা বার্তা- 4\nঈদ মোবারকের শুভেচ্ছা বার্তা- 5\nঈদ মোবারকের শুভেচ্ছা বার্তা- 6\nঈদ মোবারকের শুভেচ্ছা বার্তা- 7\nঈদ মোবারকের শুভেচ্ছা কার্ড এবং ইমেজ\nএই ঈদ-উল-ফিতর কয়েক বছর আগের ঈদের তুলনায় আলাদা। আপনারা সবাই জানেন যে, আগের বছরের মতো, সরকারও করোনার ভাইরাসের মহামারীর কারণে ঈদ মোবারক উদযাপনকে সীমাবদ্ধ করেছে। গত বছর লোকেরা কেবল নিরাপত্তা ব্যবস্থা রক্ষা করে ঈদের জামাতে শামিল হয়েছিল। তারা সামাজিক দূরত্ব বজায় রেখেছিল। তারা ঈদগাহে যেতে পারেনি। তাদের বাধ্যতামূলক মাস্ক পরে ঈদের ছালাত আদায় করতে হয়েছিল। একই ভাবেই, ২০২১ সালেও, তাদের সামাজিক দূরত্ব বজায় রাখতেই হবে (ঈদ মোবারকের শুভেচ্ছা)।\nভাইরাসটি মানুষের দৈনন্দিন জীবনে দুর্দান্ত প্রভাব ফেলছে। সুতরাং এটি সরকারী ও ধর্মীয় অনুষ্ঠান ও সকল ক্ষেত্রে প্রভাব বিস্তার করেছে। তাই এর প্রভাব পড়বে এবারের ঈদ উদযাপনেও। ঈদ উল ফিতর শুভেচ্ছা পাঠানোর আগে আপনার চলমান অবস্থা মাথায় রেখেই তারপরে মেসেজের ধরন ঠিক করতে হবে (ঈদ মোবারকের শুভেচ্ছা)।\nযখন সমস্ত ঈদের শুভেচ্ছা একই রকম হয় তাহলে সালের উল্লেখ কেন করতে হবে; প্রশ্ন উঠতে পারে? কেন আমরা বছরের উল্লেখ করছি? উত্তরটি বর্তমান প্রসঙ্গে প্রাসঙ্গিক। ঈদের শুভেচ্ছা পাঠানোর আগে আপনাকে রিসিভারদের আর্থ-সামাজিক অবস্থার বিষয়টি বিবেচনা করা উচিত। যতদূর আমরা জানি, মহামারী চলাকালীন সময়ে মানুষ অর্থনৈতিক, মানসিক, সামাজিক, পারিবারিক সংকটে ভুগছে। সুতরাং, ঈদের শুভেচ্ছার পদ্ধতিতে সেই সঙ্কটের জন্য সান্ত্বনার পাশাপাশি সুখের বার্তা অন্তর্ভুক্ত থাকবে।\nলোকেরা মাঝে মাঝে শব্দের জন্য হয়রান হয় যে- কি শব্দ লেখা যায়। মানুষের সাথে মানুষের তাদের নিখুঁত যোগাযোগ রয়েছে। তবে এমন অনেক সময় হয় যে তারা তাদের আবেগকে ভাষায় অনুবাদ করতে পারে না। (ঈদ মোবারকের শুভেচ্ছা)\nসুতরাং, এই সমস্ত বিষয় বিবেচনা করে আমরা মহামারী চলাকালীন মানুষের আবেগকে প্রজেক্ট করার চেষ্টা করেছি। তদনুসারে, আমরা আপনার জন্য ঈদ শুভেচ্ছা কার্ড অ্যানিমেশন, চিত্র ডিজাইন করেছি। তদুপরি, আমরা বিভিন্ন উত্স থেকে দুর্দান্ত কিছু শুভেচ্ছা সংগ্রহ করেছি। আমাদের সংগ্রহে অতীত এবং বর্তমান উভয় যুগের খ্যাতিমান লেখকদের লেখা অন্তর্ভুক্ত রয়েছে। ঈদ মোবারক সম্পর্কিত বেশ কয়েকটি পোস্ট পাবেন আমাদের ওয়েবসাইট থেকে। আপনি যদি নিজের অনুভূতিগুলি বাংলায় লিখতে চান তবে এই পোস্টটি অনুসরণ করতে পারেন।\nতদ্ব্যতীত, আপনি অন্য পোস্টে ইংরেজিতে বিভিন্ন অসামান্য ঈদ গ্রিটিংস পাবেন। আপনি যদি এই পোস্টটি বাংলায় পড়তে চান তবে আপনি এটিও করতে পারেন। আমরা কোনও বিষয়ই বাদ রাখি না। (ঈদ মোবারকের শুভেচ্ছা)\nএই পোস্টের মাধ্যমটি হল বাংলা তাই আমরা ঈদের শুভেচ্ছাকে বাংলাতে লিখতে চলেছি। আমরা আপনাকে দুর্দান্ত কিছু ঈদ শুভেচ্ছা দেওয়ার পরে যা বিভিন্ন শ্রেণি এবং বয়সীদের জন্য উপযুক্ত হবে, আমরা আপনাকে কার্ড এবং ইমেজ দেব। আসুন আমরা আপনাকে একে একে বাংলাতে নমুনা ঈদ শুভেচ্ছা দেই। আপনি নিজের আবেগটি নিজে লিখতে পারলে ভাল। তবে চিন্তা করবেন না, আমরা মানুষের মন পড়তে জানি। এর মাধ্যমে আমরা এই পোস্টে বাংলা ভাষায় ঈদ শুভেচ্ছা রচনা করেছি এবং সংগ্রহ করে কিছু শুভেচ্ছা পোস্ট করবো। ঈদ ২০২১ গ্রিটিংস কার্ডের ফটো ইমেজ অ্যানিমেশন ইত্যাদি এই পোস্ট থেকে ডাউনলোড করুন ও প্রিয়জনকে পাঠান। (ঈদ মোবারকের শুভেচ্ছা)\nতো এগুলি ঈদুল ফিতরের শুভেচ্ছা বার্তা। আমরা ক্রমাগত ঈদের শুভেচ্ছা বার্তা বাংলা ও ইংরেজিতে যোগ করব ঈদের পরের দিন পর্যন্ত। সুতরাং, দুর্দান্ত ঈদের শুভেচ্ছা বাণীর জন্য আপনি এই পোস্টটি দেখতে পারেন। আসলে, আমরা এই পোস্টটি এক ঘন্টা অন্তর অন্তর আপডেট করব। সুতরাং, আপনি এই পোস্ট থেকে নতুন ছড়া, কবিতা, শুভেচ্ছা, চিত্র পাবেন। এই পোস্টের সাথে নিজেকে যুক্ত করুন এবং সকল আপডেট জেনে নিন।\nএই বিভাগে, আমরা বিভিন্ন কবি এবং লেখকদের কবিতা যুক্ত করতে যাচ্ছি। সুতরাং, আপনি বিভিন্ন গভীরতার এবং বুদ্ধির বিন্যস্ত ঈদের শুভেচ্ছা বার্তা সংগ্রহ করতে পারেন।\nশুভেচ্ছা কার্ডের পাশাপাশি আমরা আপনাকে অসম্ভব সুন্দর কিছু ইমেজ দিতে চলেছি। এগুলির মধ্যে একটি পছন্দসই ইমেজ নির্বাচন করতে পারেন। ইমেজগুলি নির্বাচন করার সময়, আমরা চমতকারভাবে রঙের ব্যবহার করেছি।\nআরও কিছু শুভেচ্ছা পোস্ট দেখুনঃ\nঈদ মোবারকের অ্যানিমেশন\nঈদ মোবারকের ছবি কার্ড এসএমএস


ড্রেসিং রুমে ভাঙচুর চালালেন পাকিস্তানের কোচ! – Samakalnews24\nফরাশী ভাষায় নির্মিত তথ্য চিত্র প্রদর্শনী, উদীয়মান... রি’ফাত হ’ত্যা মা’মলার প্রধান আ’সামির জা’মিন... স্পেনে টাইগার মাদ্রিদের নতুন জার্সি উন্মোচন ও... দ্বিতীয় বারের মত শুভসন্ধ্যা সৈকতে হতে যাচ্ছে জোছনা উৎসব বরগুনা সরকারি কলেজে পরিচ্ছন্নতা অভিযান সমাপ্ত\nহোম / খেলাধুলা / ড্রেসিং রুমে ভাঙচুর চালালেন পাকিস্তানের কোচ!\nড্রেসিং রুমে ভাঙচুর চালালেন পাকিস্তানের কোচ!\nসেঞ্চুরিয়ন টেস্টে দুই ইনিংসে ব্যাটিং ব্যর্থতায় হারের পথে সফরকারী পাকিস্তান। আর এরই মধ্যে মেজাজ হারিয়েছেন পাকিস্তানের কোচ মিকি আর্থার। পাকিস্তানী মিডিয়ার দাবি, ড্রেসিং রুমে ভাঙচুর করেছেন তিনি।\nদলের মিটিংয়ে নাকি হাতের সামনে যা পেয়েছেন সেটাই ছুঁড়ে মেরেছেন আর্থার। দরজায় বাড়ি দিয়েছেন অনেক জোরে, এছাড়া ড্রেসিং রুমের দেয়ালও ভেঙেছেন; এমনটা দাবি করছে পাকিস্তানী গণমাধ্যম।\nখবরে বলা হয়, দলের মিটিংয়ে অধিনায়ক সরফরাজ আহমেদ এবং দুই ব্যাটসম্যান আসাদ শফিক ও আজহার আলীর সঙ্গে অকথ্য ভাষায় কথা বলেন আর্থার।\nঘটনার শুরু সেঞ্চুরিয়ন টেস্টে পাকিস্তানের ব্যাটিং ব্যর্থতা নিয়ে। টেস্টের দ্বিতীয় দিনে স্বাগতিক আফ্রিকাকে ২২৩ রানে থামিয়েছিল পাকিস্তান। এরপরে ব্যাটিংয়ে নেমে শুরুটা যদিও ভালো করেছিলো তাঁরা। দলীয় একশ রানে এক উইকেটে থাকা দলটি অলআউট হয় ১৯০ রানে।\nইমাম উল হকের ৫৭ আর নবম উইকেট হিসেবে মাঠ ছেড়ে যাওয়া শান মাসুদের ৬৫ রান ছাড়া আর কোন উল্লেখযোগ্য ইনিংস ছিল না পাকিস্তানের পুরো ব্যাটিং লাইনআপে।\nমাঝের সময়ে একে একে ফিরে যান আজহার আলী (০), আসাদ শফিক (৬), বাবর আজম (৬) এবং অধিনায়ক সরফরাজ আহমেদ (০)। মূলত দলের ব্যাটসম্যানদের দায়িত্বহীন ব্যাটিংয়ে মেজাজ হারিয়েছেন আর্থার।\nপুরো বিষয়টিকে নাকি পাকিস্তান ক্রিকেট বোর্ডের (পিসিবি) চেয়ারম্যান ইহসান মানিকে জানানো হয়েছে। কোচ আর্থার অথবা অধিনায়ক সরফরাজ- যেকোনো একজনকে দায়িত্ব থেকে সরানোর সিদ্ধান্তও নাকি নিয়েছে বোর্ড, এমনটা দাবি করছে পাকিস্তানের গণমাধ্যম।\nঅবশ্য গণমাধ্যমের এমন সংবাদে আত্মপক্ষ সমর্থন করছে পিসিবি। একটি বিবৃতিতে তাঁরা জানিয়েছে, যেসব সংবাদ গণমাধ্যম প্রকাশ করছে তা নিছক গুজব। এমন কোন পরিস্থিতি নাকি সৃষ্টিই হয়নি।\nক্রিকবাজের বর্ষসেরা ওয়ানডে একাদশে সাকিব\nমুশফিক তেমন কার্যকরী নয়ঃ হার্শা


পরেরবার আশা করি পারব: বাংলা চ্যানেলে ১০ বছরের লারিসা | প্রথম আলো\nপরেরবার আশা করি পারব: বাংলা চ্যানেলে ১০ বছরের লারিসা\nপ্রকাশ: ২১ ডিসেম্বর ২০২১, ০১: ৪১\nবঙ্গোপসাগরের বাংলা চ্যানেলে এত কম বয়সী সাঁতারুকে আর দেখা যায়নি। তাই তো ঢাকার প্লে পেন স্কুলের চতুর্থ শ্রেণির ছাত্রী ১০ বছর ৪ মাস বয়সী সৈয়দা লারিসা রোজেনকে নিয়ে আগ্রহ ছিল সবার। কিন্তু গতকাল সোমবার বঙ্গোপসাগরে প্রবল বাতাস ও ঢেউয়ের বৈরী আচরণে সাড়ে চার ঘণ্টা সাঁতরে অর্ধেক দূরত্ব (আট কিলোমিটারের বেশি) পেরিয়ে সাঁতার সমাপ্ত করেছে লারিসা। আয়োজকেরা বলছেন, ১০ বছরের একটা মেয়ে এমন উত্তাল সাগরে এতটা পথ পেরিয়েছে, এটাই বড় কথা।\nওদিকে লারিসা প্রথম আলোকে বলল, ‘আমার খুবই ভালো লেগেছে। আমি পাড়ি দিতে পারতাম, কিন্তু সাগরের এত খারাপ অবস্থা ছিল, মাঝেমাঝেই নিজেকে হেল্পলেস লাগছিল। পরেরবার আশা করি বাংলা চ্যানেল পাড়ি দেব।’\nএমনই আত্মবিশ্বাস লারিসার। মাত্র এক বছর ধরে সে সাঁতার অনুশীলন করে বাবা সৈয়দ আক্তারুজ্জামানের হাত ধরে। বাংলা চ্যানেল সাঁতারের বাছাইপর্বেও টানা চার ঘণ্টা সাঁতার কেটেছিল লারিসা। সে বলে, ‘বাবার খুব ইচ্ছা আমি বাংলা চ্যানেল সাঁতার দিই। বাবার স্বপ্ন পূরণে আমি এবার সাগরে নেমেছি। এখন আমার নিজেরও ইচ্ছা বাংলা চ্যানেল পাড়ি দেওয়া।’\n৪৩ বছর বয়সী সৈয়দ আক্তারুজ্জামান মেয়ে লারিসা ও ছেলে ১৫ বছরের সৈয়দ আরবিন আয়ানকে নিয়ে সাঁতার শুরু করেন। সাগর উত্তাল থাকায় সাড়ে চার ঘণ্টায় অর্ধেক দূরত্ব পেরোনোর পর বেলা তিনটার দিকে তাঁদের পাশে থাকা উদ্ধারকারী নৌকার সদস্যদের পরামর্শে প্রথমে আরবিন, তার কিছুক্ষণ পর লারিসা ও আক্তারুজ্জামান নৌকায় উঠে আসেন। উদ্ধারকারীরা তিনজনেরই শক্তি ও সাঁতার–দক্ষতার প্রশংসা করেন।\nউত্তাল সাগরে ওঁরা ৫৪ জন\nরোববার রাত থেকে বঙ্গোপসাগরে ছিল প্রবল বাতাস ও ঢেউ। গতকালও সেই অবস্থা সকাল থেকেই। বাতাসের কারণে বড় বড় ঢেউ সাঁতারুদের জন্য বাধা হয়ে দাঁড়ায়। ফলে ৭৯ জনের মধ্যে ৫৪ জন সাঁতারু এবার বাংলা চ্যানেলে সাঁতার সম্পন্ন করেন। আজ মঙ্গলবার আনুষ্ঠানিকভাবে সফল সাতারুদের নাম ঘোষণা করা হবে। এতসংখ্যক সাঁতারু এর আগে একসঙ্গে বাংলা চ্যানেল পাড়ি দেননি। গতবার ৩৯ জন সফল হয়েছিলেন।\nসকাল ১০টা ৪০ মিনিটে কক্সবাজারের টেকনাফ উপজেলার শাহ্পরীর দ্বীপের পশ্চিম সৈকত থেকে সেন্ট মার্টিন পর্যন্ত বঙ্গোপসাগরে ১৬ দশমিক ১ কিলোমিটার দূরত্বের বাংলা চ্যানেলে এই সাঁতার শুরু হয়। ৮০ জন নিবন্ধন করলেও শেষ পর্যন্ত ৭৯ জন দূরপাল্লার সাঁতারু অংশ নেন। সেন্ট মার্টিন থেকে সকালে শাহ্পরীর দ্বীপে পৌঁছান সাঁতারুরা। গা গরম শেষে, ৫০টি পতাকা নিয়ে বাংলাদেশের সুবর্ণজয়ন্তী উদ্‌যাপন করে তাঁরা সাগরে নামেন। বাংলা চ্যানেলে বার্ষিক এই সাঁতারের আয়োজক ষড়জ অ্যাডভেঞ্চার ও এক্সট্রিম বাংলা।\nসবার আগে রাসেল\nচলতি বছরই প্রথম বাংলাদেশি হিসেবে বঙ্গোপসাগরের বাংলা চ্যানেল এপার–ওপার পাড়ি দিয়ে (ডাবল ক্রস) রেকর্ড করেছিলেন ঢাকা বিশ্ববিদ্যালয় থেকে সদ্য স্নাতকোত্তর মো. সাইফুল ইসলাম রাসেল। গতকাল ৩ ঘণ্টা ৫০ মিনিট সময় নিয়ে সবার আগে ১৬তম ফরচুন বাংলা চ্যানেল সাঁতার সম্পন্ন করলেন ‘সি হর্স’ নামে পরিচিত এই সাঁতারু। তিনি পঞ্চমবারের মতো বাংলা চ্যানেল পাড়ি দিলেন। এর পরপরই সাঁতার সম্পন্ন করেন ঝিনাইদহের সাঁতারু সুজা মোল্লা (৪ ঘণ্টা ১০ মিনিট)। তাঁর পর সাগর থেকে উঠে আসেন মো. আবু নাঈম (৪ ঘণ্টা ১৩ মিনিট)।\nলিপটনের টানা ১৮ বার\n২০০৬ সালে প্রথম বাংলা চ্যানেল সাঁতার সম্পন্ন করেন এই আয়োজনের প্রধান উদ্যোক্তা সাঁতারু লিপটন সরকার। এরপর কোনো বছর বাদ নেই। গতকাল ৬ ঘণ্টা ২০ মিনিট সময় নিয়ে টানা ১৮ বার এই চ্যানেল পাড়ি দিয়ে রেকর্ড করলেন তিনি। লিপটন গত বছর ও চলতি বছর দুবার করে বাংলা চ্যানেল পাড়ি দেন।\nমুনিরের ১২, আয়রনম্যানের ৮ বার\n‘আয়রম্যান’ মোহাম্মদ সামছুজ্জামান আরাফাত ৪ ঘণ্টা ৩৮ মিনিট সময় নিয়ে অষ্টমবারের মতো বাংলা চ্যানেল পাড়ি দিলেন। বিটিভির চিত্রগ্রাহক মো. মুনিরুজ্জামান একই সময় নিয়ে এবার ১২ বারের মতো বাংলা চ্যানেলে সাঁতার সম্পন্ন করলেন। একই সময়ে সাঁতার শেষ করেন সালাহ উদ্দিন। তাঁদের আগে ৪ ঘণ্টা ১৭ মিনিট সময় নিয়ে সাঁতার শেষ করেছেন আরিফুর রহমান। ফরাসি নাগরিক সিগ ফ্রিড টানা দুবারের মতো এবার বাংলা চ্যানেল পাড়ি দিলেন। মালয়েশিয়া আয়রনম্যান আয়োজনে আয়রনম্যান খেতাব পাওয়া ইমতিয়াজ ইলাহিও গতকাল সাঁতার শেষ করেছেন।\nষড়জ অ্যাডভেঞ্চারের প্রধান নির্বাহী লিপটন সরকার প্রথম আলোকে বলেন, ‘সাগর ছিল উত্তাল। আবহাওয়ার পূর্বাভাসে যা দেখেছি, তার চেয়েও খারাপ ছিল। ফলে নতুন সাঁতারুদের অনেকে সাঁতার সম্পন্ন করতে পারেননি। বাংলা চ্যানেলে প্রতিবছরই অংশগ্রহণকারীর সংখ্যা বাড়ছে। এটি খুবই আশা জাগায়। ২০১৩ থেকে বাংলা চ্যানেল সাঁতার আন্তর্জাতিক রীতি অনুসরণ করে আয়োজন করা হয়। এবারও সাঁতারুদের নিরাপত্তার সব ব্যবস্থাই ছিল।’\n১৬তম বাংলা চ্যানেল সাঁতারের প্রধান পৃষ্ঠপোষক হিসেবে আছে বাংলাদেশ এডিবল অয়েল লিমিটেডের ব্র্যান্ড ফরচুন। রেসকিউ পার্টনার বাংলাদেশ কোস্টগার্ড। অংশীদার হিসেবে আরও আছে বাংলাদেশ পর্যটন বোর্ড, বাংলাদেশ পর্যটন করপোরেশন, ইউনাইটেড সিকিউরিটিজ, সাউথ বাংলা অ্যাগ্রিকালচার অ্যান্ড কমার্স ব্যাংক লিমিটেড, ষড়জ, ভিসা থিং, স্টুডিও ঢাকা।\nবঙ্গোপসাগরে দূরপাল্লার সাঁতার উপযোগী ১৬ দশমিক ১ কিলোমিটার দূরত্বের বাংলা চ্যানেল আবিষ্কার করেন অ্যাডভেঞ্চার গুরু প্রয়াত কাজী হামিদুল হক। ২০০৬ সালে প্রথমবারের মতো বাংলা চ্যানেল সাঁতার অনুষ্ঠিত হয়। এবার এ আয়োজন তাঁর স্মৃতির প্রতি নিবেদন করা হয়েছে।


এখন পর্যন্ত, কোট সম্পর্কিত আলোচনায়, আমরা ইচ্ছাকৃতভাবে শুধুমাত্র স্পট (বর্তমান) ফরেক্স বিনিময় হার ব্যবহার করেছি যাতে আমাদের ওয়েবসাইট বোঝা সহজ হয়। যাইহোক, একটি ফরেক্স কোট সবসময় দুটি রেট (মূল্য) নিয়ে গঠিত - বিক্রির হার (বিড) এবং ক্রয়ের হার (আস্ক)। এই দুটি মূল্য সাধারণত ফরোয়ার্ড স্ল্যাশ (/) চিহ্ন দ্বারা পৃথক করা হয় এবং নিচে দেখানো উপায়ে লেখা হয়: আস্ক প্রাইস / বিড প্রাইস ৷ উদাহরণস্বরূপ, USD/JPY ১.০৪.৭৫/১০৪.৮৫।\nআস্ক প্রাইস হলো এমন একটি মূল্য যেখানে কোনো পক্ষ আপনার কাছ থেকে বেস কারেন্সি কিনতে চায়। অপ্র দিকে বিড প্রাইস হলো এমন একটি মূল্য যেখানে একটি পক্ষ আপনার কাছে বেস কারেন্সি বিক্রি করতে সম্মত হয়। আপনার জন্য, এটি একটি বিপরীত ক্রয়/বিক্রয় মূল্যের ধারণা। আমাদের ব্যাখ্যা থেকে স্পষ্টভাবে বোঝা যায়, এখানে একজন বিডারের কথা বলা হচ্ছে যিনি ক্রয় এবং বিক্রি করেন, আপনি নন। অন্য কথায়, আপনি যদি কোনো কোটের বেস কারেন্সি কিনতে চান, তাহলে আপনার সেল (আস্ক প্রাইস) -এর উপর ফোকাস করা উচিত। আবার আপনি যদি বেস কারেন্সি বিক্রি করতে চান, তাহলে আপনাকে ক্রয় (বিড প্রাইস) -এর দিকে মনোযোগ দিতে হবে।\nউদাহরণস্বরূপ, আপনি যদি USD/JPY ১০৪.৭৫/১০৪.৮৫ হারে জাপানি ইয়েনের জন্য ১০০ মার্কিন ডলার কিনতে চান, তাহলে আপনার ১০০ x ১০৪.৮৫ = ১০,৪৮৫ জাপানি ইয়েন প্রয়োজন। আপনি যদি ১০০ মার্কিন ডলার বিক্রি করে জাপানি ইয়েন পেতে চান, আপনি ১০০x১০৪.৭৫ = ১০,৪৭৫ জাপানি ইয়েন পাবেন।\nঅনলাইন ব্রোকারদের প্রদত্ত ট্রেডিং প্ল্যাটফর্মের উপর নির্ভর করে, বিনিময় হারের গ্রাফিকাল উপস্থাপনা ভিন্ন হয়। যেহেতু বড় সংখ্যাগুলো খুব কমই পরিবর্তিত হয়, তাই সেগুলোই ফরেক্সে অফিসিয়াল কোটগুলোর বিক্রয় হারে (আস্ক প্রাইস) প্রদর্শিত হয়। সুতরাং, উপরে উল্লিখিত USD/JPY কোট এমন দেখতে পারে: USD/JPY ১০৪.৭৫/৮৫৷ ‘বিগ ফিগার’ শব্দটি ১০০ পিপসের বেস নাম্বারকে বোঝায়। সাধারণত, বিক্রয় হারে (আস্ক প্রাইস) শুধুমাত্র শেষ দুটি সংখ্যা প্রদর্শিত হয়।\nবিড প্রাইস এবং আস্ক প্রাইসের মধ্যে পার্থক্য কে (বাম-হাত এবং ডান দিকে) স্প্রেড বলা হয়। স্প্রেড হলো এমন একটি উপায় যার মাধ্যমে মধ্যস্থতাকারী (ব্রোকার হাউজ/ ডিলিং কোম্পানি) লাভ করতে পারে।\nউদাহরণস্বরূপ, ব্রোকার USD/JPY মুদ্রা-জোড়ার জন্য ১০ পিপ স্প্রেড সহ ১০৪.৭৫/৮৫ ফরেক্স এক্সচেঞ্জ রেট অফার করে। আপনি ১০০ USD বিক্রি করেন এবং ১০০x১০৪.৭৫=১০,৪৭৫ জাপানি ইয়েন পান। একই সময়ে, যদি কেউ এই ১০০ USD ক্রয় করে, ১০০x১০৪.৮৫=১০,৪৮৫ ইয়েন পরিমাণ অর্থ প্রদান করা হবে। এইভাবে, ব্রোকার ১০,৪৮৫-১০,৪৭৫ = ১০ ইয়েন লাভ করবে। স্পষ্টতই, ব্রোকার উভয় মুদ্রার লেনদেনেই লাভ করে - অর্থাৎ, যখন কেউ ক্রয় অথবা বিক্রয় করে। এটিই ফরেক্স মার্কেটে ব্রোকারের লাভের মূল নীতি।\nহয়ত ১০ ইয়েন লাভ (প্রায় ০.১ USD), ১০০ USD ডিলের তুলনায় কিছুই নয়। এই কারণেই, যখন ডিলের ন্যূনতম ট্রেডের পরিমাণ বড় হয় (ধরা যাক প্রায় ১০০,০০০ USD), তখন এক্সচেঞ্জ অফিসগুলো ফরেক্স কোটগুলোর তুলনায় বড় স্প্রেড ব্যবহার করবে৷ একটি বাস্তব এক্সচেঞ্জ অফিস USD/JPY কোটের জন্য ৬০০ পিপ স্প্রেড সহ নিম্নলিখিত বিনিময় হার অফার করবে: ১০২.০০/১০৮.০০। এই ক্ষেত্রে, ১০০ USD বিক্রি করলে, আপনি ৬০০ জাপানি ইয়েন (বা ৫.৫৬ USD) পাবেন।\nআপনি অন্য অধ্যায়গুলোতে প্রয়োজনীয় মুদ্রায় একটি কার্যকর ডিল থেকে আপনার লাভ কীভাবে হিসাব করবেন তা শিখবেন। আপাতত, আপনাকে বুঝতে হবে যে প্রতিটি ফরেক্স কোটে দুটি মূল্য নির্ধারিত থাকে – আস্ক প্রাইস/ বিড প্রাইস - এবং স্প্রেড হল পিপসে হিসাব করা এই মূল্য দুটির পার্থক্য।\nস্প্রেড হলো ব্রোকার হাইউজ/ ডিলিং কোম্পানির জন্য আয়ের একটি উৎস। তাই, সাধারণত ব্যক্তিগত পর্যায়ের ট্রেডারদের অনলাইনে বৈদেশিক মুদ্রার ট্রেডিং সুবিধা দিয়ে থাকেন যেসব ব্রোকার তারা কমিশন গ্রহণ করে না। কমিশনের পরিবর্তে তারা স্প্রেড থেকে লাভ করে থাকে। পরবর্তী অধ্যায়ে, ফরেক্স মার্কেটে পজিশন খোলা এবং বন্ধ করার প্রক্রিয়া নিয়ে আলোচনা করা হবে। আপনি জাওন্তে পারবেন কেন উচ্চ স্প্রেড ব্যক্তি পর্যায়ের ট্রডারদের জন্য অনুকূল নয়। আপাতত, আপনাকে বুঝতে হবে যে আপনি যখন কোনো ব্রোকারকে বেছে নেবেন, প্রথমে যে বিষয়টিতে দৃষ্টিপাত করতে হবে তা হল স্প্রেডের পরিমাণ বা পার্থক্য: স্প্রেড যত কম হবে তত ভাল।\nকারা এই ক্রয়/বিক্রয়ের হার নির্ধারণ করে? ওরা আসেই বা কোথা থেকে? এই প্রশ্নগুলো মনে আসতেই পারে। যে কোনো মুদ্রার কোট শুধুমাত্র ফরেন এক্সচেঞ্জ মার্কেটে ঐ মুদ্রার সরবরাহ এবং চাহিদার উপর ভিত্তি করে সেট করা হয়। বাজারের সক্রিয় অংশগ্রহণকারীরাই মূলত মুদ্রা বিনিময় হারকে প্রভাবিত করে (বাজারে অংশগ্রহণকারী এবং তাদের ধরন আগেই আলোচনা করা হয়েছে)। বিনিময় হারে একটি বড় পরিবর্তনের পর, একটি বড় সংখ্যক পরোক্ষ অংশগ্রহণকারী এবং লক্ষ লক্ষ স্বতন্ত্র ব্যবসায়ী বিনিময় হারের আরও পরিবর্তনকে প্রভাবিত করে। যদি বেশিরভাগ বাজার অংশগ্রহণকারীরা একটি নির্দিষ্ট মুদ্রা বিক্রি করতে চায়, তবে এর দাম পড়ে যায়। আর যদি তারা ঐ মুদ্রাটি কেনার প্রবণতা দেখায়, তবে এর দাম বেড়ে যায়। সুতরাং, ট্রেডারের লক্ষ্য হল সময়মতো এই প্রবণতাটি বুঝতে পারা।\nবাজারে অংশগ্রহণকারী সবার জন্য স্প্রেডের আকার একই হয় না। মার্কেটের মূল খেলোয়াড় যারা মিলিয়ন মিলিয়ন মার্কিন ডলারে লেনদেন করে, তাদের জন্য স্প্রেডের আকার হয় ন্যূনতম - মাত্র কয়েকটি পিপ, কারণ খুব অল্প স্প্রেডও এই ধরনের ব্যবসায় বড় লাভ আনতে পারে। ছোট খাট ফরেক্স ট্রেডারদের জন্য, স্প্রেডের আকার বেড়ে যায়, কারণ তারা ছোট তহবিল নিয়ে ট্রেড করে থাকে। অতএব, এক্সচেঞ্জ অফিসে, স্প্রেডের পরিমাণ শত শত পিপ পৌঁছতে পারে।\nবিনিময় হার অস্থিতিশীল এবং দ্রুত পরিবর্তন হলে স্প্রেডের আকার বাড়তে পারে। গুরুত্বপূর্ণ কোনো সামষ্টিক অর্থনৈতিক পরিসংখ্যান প্রকাশের সময় যখন ট্রেডের পরিমাণ বৃদ্ধি পায় (আগামী অধ্যায়গুলোতে মৌলিক বিশ্লেষণের উপাদানগুলোর বিশদ বর্ণনা করা হবে), তখন অনলাইন ব্রোকাররা মাঝে মাঝে স্প্রেডের আকার বাড়িয়ে দেয়। আপনার মনে রাখা উচিৎ ব্রোকার পছন্দ করার ক্ষেত্রে, নির্দিষ্ট স্প্রেড অফার করে এমন ব্রোকার বাছাই করা বাঞ্ছনীয়।\nস্প্রেডের আকার কখনও কখনও একটি নির্দিষ্ট মুদ্রার তারল্যের উপর নির্ভর করে। যদি কোনো মুদ্রা-জোড় সক্রিয়ভাবে ফরেক্স মার্কেটে ট্রেড না হয়, তাহলে সংশ্লিষ্ট কোটের স্প্রেড বেশি হবে। ব্যাংক থেকে ব্যাংক কারেন্সি লেন-দেনের ক্ষেত্রে এটি খুবই সাধারণ ঘটনা যখন ব্যাংকগুলো উদীয়মান বাজারের কম তারল্য বিশিষ্ট বিদেশি মুদ্রা বিনিময় করে। ব্যক্তি পর্যায়ের বিনিয়োগকারীরা প্রধানত ফরেক্স মার্কেটে অত্যন্ত তরল মুদ্রা নিয়ে কাজ করে।\nবড় বড় ট্রেডারদের ক্ষেত্রে, স্প্রেডের আকার ট্রেডের পরিমাণের উপর নির্ভর করতে পারে। একটি প্রদত্ত মুদ্রার ডিলের পরিমাণ যদি সাধারণ লেন-দেনের তুলনায় অনেক কমে যায়, স্প্রেড বাড়ানো যেতে পারে। যা ফলে, সমস্ত বড় ট্রেডের ক্ষেত্রে উল্লেখযোগ্য ঝুঁকি রয়েছে। অন্যদিকে, ছোট ট্রেড করার সময় ব্যাংকগুলো বড় ক্ষতির সম্মুখীন হয়।\nকোনো ডিলের দুই পক্ষের মধ্যে সম্পর্কও স্প্রেডের আকারকে প্রভাবিত করতে পারে। যদি দুপক্ষের মাঝে একটি শক্তিশালী ব্যবসায়িক সম্পর্ক থাকে, তাহলে তারা একটি ছোট স্প্রেডে একমত হতে পারে। বিপরীতে, যদি ব্যাংক ডিলার একটি নির্দিষ্ট গ্রাহকের সাথে একটি ডুল করতে না চান, তাহলে স্প্রেডটি ইচ্ছাকৃতভাবে বাড়িয়ে দিতে পারেন, যা ঐ গ্রাহককে ট্রেড প্রত্যাখ্যান করতে বাধ্য করে।\nএইভাবে, বিড প্রাইস, আস্ক প্রাইস, এবং কোনো কোটে স্প্রেডের আকার হল ফরেক্স মার্কেটে ট্রেড করার মূল ধারণা। ব্যক্তি পর্যায়ের বিনিয়োগকারীদের এই ধারণাগুলো সম্পর্কে ভাল জ্ঞান থাকা আবশ্যক। ফরেক্সে ট্রেডিং –এর ক্ষেত্রে, সমস্ত সিদ্ধান্তই দ্রুত নেওয়া উচিত তাই মৌলিক ধারণাগুলো বোঝার অপারগতা অগ্রহণযোগ্য।\nস্বত্তন্ত্র বিনিয়োগকারীদের এ বিষয়ে ভয় পাওয়া উচিত নয় যে ফরেক্স মার্কেটে ডিল সাধারণত কয়েক হাজার মার্কিন ডলারেই করা হয়। মার্জিন ট্রেডিংয়ের নীতি (যা পরবর্তী অধ্যায় সমূহে আলোচনা করা হবে) ট্রেডার কে তার নিজস্ব তহবিলের চেয়ে শতগুণ বেশি ট্রেড করার অনুমতি দিয়ে থাকে।


right to protest and terrorism are not same says Delhi High Court\nOnlooker desk: নাগরিকত্ব সংশোধনী আইনের বিরোধিতায় আন্দোলনে উত্তাল হয়েছিল গোটা দেশ। সেই সূত্রে গত বছর ফেব্রুয়ারিতে দাঙ্গা (delhi riots) পরিস্থিতি তৈরি হয় দিল্লিতে। ওই ঘটনায় ধৃত তিন জনকে মঙ্গলবার জামিনে মুক্তি দিল দিল্লি হাইকোর্ট (Delhi Hight Court)। পাশাপাশি আদালত জানিয়েছে, সংবিধানে স্বীকৃত আন্দোলনের অধিকার এবং সন্ত্রাসবাদী কার্যকলাপ এক নয়।\nএ দিন জামিনে (bail) মুক্ত তিন জন হলেন নাতাশা নারওয়াল, দেবাঙ্গনা কলিতা এবং আসিফ ইকবাল তানহা। নাতাশা ও দেবাঙ্গনা মহিলাদের অধিকারের দাবিতে আন্দোলনকারী গোষ্ঠী ‘পিঞ্জরা তোড়’-এর সদস্য। আসিফ জামিলা মিলিয়া ইসলামিয়ার ছাত্র। গত বছর মে মাসে গ্রেপ্তার করে ইউএপিএ আইনে মামলা করা হয় তাঁদের বিরুদ্ধে। ট্রায়াল কোর্ট এঁদের জামিন নাকচ করে দেয়।\nআজ, মঙ্গলবার সকালে দিল্লি হাইকোর্টের (Delhi Hight Court) দুই বিচারপতি সিদ্ধার্থ মৃদুল এবং অনুপ জয়রাম ভম্ভানির বেঞ্চে মামলাটি ওঠে। তাঁরা ট্রায়াল কোর্টের রায় খারিজ করেন। তিনজনকেই ৫০ হাজার টাকা করে ব্যক্তিগত বন্ডে জামিন দেন। এ ছাড়া পাসপোর্ট জমা রাখা, বেআইনি কার্যকলাপে যুক্ত না-হওয়া ও তদন্তে বাধা না-দেওয়ার কথা জানিয়ে মুচলেকা দিতে হবে।\nকোর্টের পর্যবেক্ষণ — সব দেখে মনে হচ্ছে যে কোনও বিরোধী স্বর রোধে রাষ্ট্র মরিয়া। এতটাই যে সংবিধানে স্বীকৃত আন্দোলনের অধিকার ও সন্ত্রাসবাদী কাজকর্মের ফারাকও মুছে গিয়েছে তাদের কাছে। এই মানসিকতাকে সমর্থন করলে তা হবে গণতন্ত্রের দুঃখজনক দিন।\nগত বছর মে মাসে প্রথম গ্রেপ্তার করা হয় নাতাশা ও দেবাঙ্গনাকে। দিল্লির জাফরাবাদে দাঙ্গা লাগানোর অভিযোগ ছিল তাঁদের বিরুদ্ধে। সে সময় আদালত বলেছিল, পুলিসের দাবি মতো কোনও ভিডিয়োয় নাতাশাকে হিংসায় উস্কানি দিতে দেখা যাচ্ছে না। জামিন দেওয়া হয়েছিল তাঁকে। কিন্তু তার পরদিনই ফের গ্রেপ্তার করা হয় নাতাশাকে। সেই থেকে তিনি জেলে। গত মাসে করোনায় আক্রান্ত হয়ে মারা যান তাঁর বাবা মহাবীর নারওয়াল।\nমহাবীর সিপিএমের প্রবীণ নেতা ছিলেন। তাঁর শেষকৃত্যে যোগ দেওয়ার জন্য তিন সপ্তাহের অন্তর্বর্তী জামিন পান নাতাশা। তিনি এবং দেবাঙ্গনা পিঞ্জরা তোড় সংগঠনের সদস্য। অন্যদিকে, পড়াশোনা ও পরীক্ষার জন্য এ মাসের গোড়ায় অন্তর্বর্তী জামিন দেওয়া হয় জামিয়ার ছাত্র আসিফকে। তবে তাঁকে আগামী ২৬ জুন জেলে ফেরত যেতে হবে। তাঁর বিরুদ্ধে পরিকল্পিত ভাবে দাঙ্গার চক্রান্ত করার অভিযোগ। গত বছর ফেব্রুয়ারির সেই ঘটনায় ৫০ জনেরও বেশি মানুষ মারা যান। শ’দুয়েক মানুষ আহত হন।\nPrevious Previous post: বিহারে অভূতপূর্ব সঙ্কটে চিরাগ পাসোয়ান, নেপথ্যের ঘটনা জানেন? চেনেন কুশীলবদের?\nNext Next post: মিথ্যা পোস্টে ভাবমূর্তি ক্ষুণ্ণ করার অভিযোগে শুভেন্দুকে আইনি নোটিস বিনয় মিশ্রের


সুবর্ণভূমি Get Latest Bangla News Online from The newsportal Subornobhumi||নজরুলের ছোটগল্প : কতিপয় বিবেচনা-৪\nআপডেট: 09:30:08 03/06/2017\n‘রিক্তের বেদন’ গল্পগ্রন্থের শ্রেষ্ঠ গল্প ‘রাক্ষুসী’। সত্যিকার অর্থে নজরুল-ছোটগল্পের শ্রেষ্ঠত্বের অন্যতম দাবিদার এই গল্পটি। বীরভূমের বাগদী সম্প্রদায়ের আঞ্চলিক ভাষার স্পর্শ রয়েছে গল্পটিতে। ‘স্বামীহারা’ গল্পে নারীর মনোবেদনার যে শিল্পভাষ্য অঙ্কিত হয়েছিল ‘রাক্ষুসী’-তে এসে তা আরও গাঢ় হয়ে সম্ভবত বাংলা সাহিত্যের অন্যতম নারীবাদী ছোটগল্পে রূপান্তরিত হয়।\nবাগদী গৃহবধূ বিন্দি স্বামী-সন্তান নিয়ে সুখে-দুঃখে মোটামুটি ভালোভাবেই দিনাতিপাত করছিল। ‘স্বামী আর সন্তানদের সুখেই স্ত্রীর সুখ’ এই চিরন্তন আপ্তবাক্যেই বিন্দির ছিল আস্থা- ‘সোয়ামি আর ছেলেগুলোকে দিতুম ভাত, আর নিজে খেতুম মাড়-শুদ্ধু ভাতের ফেন। মেয়েমানষের আবার সুখ কি, ছেলেমেয়ে যদি ঠান্ডা রইল তাতেই আমাদের জান ঠান্ডা।’ (ন. র. ২ : ২৭৫)\nপ্রসঙ্গত, ‘স্বামীহারা’ গল্পের মতোই ‘রাক্ষুসী’তেও আত্মকথনরীতিতে কাহিনী বিবৃত এবং উভয়ক্ষেত্রেই শ্রোতা তাদের পরিচিত নারী। যাহোক, বিন্দির সুখের সংসারে ঝড় উঠল যখন তার ‘সোজা ভোলনাথ সোয়ামিকে’ পেয়ে বসল রথো বাগদির দু-তিনটে ‘স্যাঙ্গা-করা’ মেয়েটা। বিন্দির স্বামী পাঁচুর বাপ যে শুধু মেয়েটির প্রেমেই পড়ল তা নয়, বিন্দির তিল-তিল করে বহু কষ্টের জমানো টাকা- যা কিনা বিন্দি জমাচ্ছিল সন্তান-সংসারের ভবিষ্যতের সুখের আকাঙ্ক্ষায়- তা সব লুঠ করে নিল মেয়েটিকে ‘সাঙ্গা’ করবে বলে। এরপর আর কোন্ পথ খোলা থাকে বিন্দির নরকের দুয়ার থেকে স্বামীকে ফেরাবার। অতএব, ‘সোয়ামির পাপ’ তার ‘ইস্ত্রি’কেই নিতে হয়- অনিবার্যভাবে ঘটে একটি হত্যাকাণ্ড। দায়ের কোপে স্বামীর ধড়-মুন্ডু যখন আলাদা হয়ে যায় সেই দৃশ্যের স্মৃতিচারণায় বিন্দির নেই কোন ক্রোধ কিংবা অনুশোচনা, যেন আছে একধরনের অনুকম্পা, হারানো প্রেমের হাহাকার- ‘মাথাটা যখন কাটা গেল, তখন ঐ আলাদা ধড়টা, ক্যাৎলা মাছকে ডেঙায় তুললে যেমন করে, ঠিক তেমনি করে কাৎরে কাৎরে উঠছিল। এত রক্তও থাকে গো একটা এতটুকু মানুষের দেহে।’ (ন. র. ২ : ২৭৯) একজন সমালোচকের মতে, ‘এই হত্যাদৃশ্যের বর্ণনায় গল্পটির শিল্পরূপ উচ্চচূড়া ছুঁয়েছে।’ (কৃষ্ণরূপ ২০১৪ : ২৪০)\nএরপর যথারীতি বিচারে বিন্দির জেল হয়, একসময়ে মুক্তিও পায়। কিন্তু পুরুষতান্ত্রিক সমাজ-দৃষ্টির কাছে থেকে কি অতো সহজে তার মুক্তি মিলবে! আইনের বিচারে বিন্দি মুক্ত হলেও সমাজমানসে সে হয়ে উঠল পাগলি, রাক্ষুসী। কিন্তু বিন্দি জানে, একই অপরাধে নারী-পুরুষের বিচারের ক্ষেত্রে এই সমাজের মানদ- হয়ে যায় পৃথক। আর এজন্যই নারীবাদের ‘ন’ না জেনেও নিম্নবর্গের বিন্দি বাগদীর পক্ষেই সম্ভবপর হয় পুরুষতন্ত্রকে লক্ষ্য করে এমন উচ্চারণ :\nআর পুরুষেরা ও-রকম চেঁচাবেই- কারণ তারা দেখে আসছে যে, সেই মান্ধাতার আমল থেকে শুধু মেয়েরাই কাটা পড়েছে তাদের দোষের জন্যে। মেয়েরা পেথম পেথম এই পুরুষদের মতোই চেঁচিয়ে উঠেছিল কিনা এই অবিচারে, তা আমি জানি না। তবে ক্রমে তাদের ধাতে যে এ খুবই সয়ে গিয়েছে এ নিশ্চয়। আমি যদি ঐ রকম একটা কান্ড বাঁধিয়ে বসতুম আর যদি আমার সোয়ামি ঐ জন্য আমাকে কেটে ফেলত, তাহলে পুরুষেরা একটি কথাও বলত না। তাদের সঙ্গে মেয়েরাও বলত, ‘হাঁ, ওরকম খারাপ মেয়েমানুষের ঐ রকমেই মরা উচিত।’ কারণ তারাও বরাবর দেখে আসছে, পুরুষদের সাত খুন মাফ। (ন. র. ২ : ২৭৯-২৮০)\nকাজী নজরুল ইসলামের তৃতীয় ও শেষ গল্পগ্রন্থ ‘শিউলিমালা’। এর প্রকাশকাল প্রথম দুটি গল্পগ্রন্থ হতে বেশ দূরবর্তী- ১৯৩১, গল্পের সংখ্যাও তুলনামূলক কম- মাত্র চারটি। ‘শিউলিমালা’ ছাড়া এ গ্রন্থের বাকি তিনটি গল্পের পটভূমি গ্রামীণ জীবন। ‘জিনের বাদশা’ ও ‘অগ্নি-গিরি’ পূর্ববাংলার গ্রামীণ জনপদের সমাজচিত্র যেমন ধারণ করেছে, একইভাবে এই অঞ্চলের ভাষা, সংলাপ, প্রবাদ-প্রবচন, লোকছড়া-গল্প দুটিতে অভিদ্যোতিত হয়েছে। নজরুলের ছোটগল্পের সমকালীন প্রতিক্রিয়ায় আমরা শিউলিমালার ইতিবাচক সমালোচনাই লক্ষ করি। মাসিক মোহাম্মদীর কার্তিক, ১৩৪১ সংখ্যায় মুজীবর রহমান খাঁ-র মন্তব্য :\nসাধারণ মানব-জীবনের লীলায় সে একটা বলিষ্ঠ প্রাণবন্ত আদিম জীবনের সুর আছে... তার ‘শিউলি-মালা’ গল্পগুলির মধ্যে সেটি পরিলক্ষিত হয়ে থাকে। তার চিত্রিত মানুষগুলি গ্রামের তরুলতা ফুলফলের মত সজীব, মধুর ও স্বাভাবিক। আল্লারাখা, সবুর, নূরজাহান, জোহরা প্রভৃতি চরিত্রগুলি পল্লীর আবেষ্টনের সঙ্গে অচ্ছেদ্যভাবে জড়িত। পশ্চাদ্ভূমির সাথে তাদের জীবনকে বিচ্ছিন্ন করা সম্পূর্ণ অসম্ভব। বাংলার পল্লীবাসীর জীবন অনেকেই অঙ্কিত করেছেন, কিন্তু এমন নিবিড় পরিচয়, এতখানি ঘনিষ্ঠতার উত্তাপ আর কারো চিত্তে পেয়েছি বলে মনে হয় না। গল্পলেখক নজরুলের এখানেই বড় স্বকীয়তা। (মুস্তাফা ১৯৮৩ : ১৬৪)\nশিউলিমালার গল্পগুলো কাছাকাছি সময়ের রচনা। ১৩৩৭ বঙ্গাব্দের সওগাত পত্রিকায় পরপর তিনটি সংখ্যায় ‘জিনের বাদশা’, ‘অগ্নি-গিরি’ ও ‘শিউলিমালা’ প্রকাশিত হয়। ‘পদ্মগোখরো’ অবশ্য সাপ্তাহিক দুন্দুভিতে বের হয়েছিল। নজরুল-রচনাবলীর প্রথম সংস্করণের সম্পাদক নজরুল-বিশ্লেষক আবদুল কাদির ‘অগ্নি-গিরি’ ও ‘শিউলিমালা’ সম্পর্কে যে অভিমত জানিয়েছেন, তা এখানে উল্লেখ করা যেতে পারে :\nনজরুলের ‘অগ্নি-গিরি’ নামক সুবিখ্যাত গল্পে বীররামপুর গ্রামের উল্লেখ আছে; বোধ হয় ‘দরিরামপুর’ নামটিই গল্পে বীররামপুর হয়েছে। ... নজরুল কৈশোরে মৈমনসিংহের দরিরামপুর গ্রামে কিছুদিন পড়াশোনা করেছিলেন; তাঁর তৎকালীন জীবনের যৎকিঞ্চিত ছায়া এ গল্পে আছে- এ তথ্য তাঁরই মুখে একদা শুনেছিলাম...।\n১৯২৮ সালের মার্চ মাসের প্রথম সপ্তাহে নজরুল ঢাকা মুসলিম সাহিত্য-সমাজের দ্বিতীয় বার্ষিক সম্মেলনের উদ্বোধন করেন; ...সে-সময় অধ্যক্ষ শ্রীসুরেন্দ্রনাথ মৈত্র ও অধ্যাপক কাজী মোতাহার হোসেনের সঙ্গে তাঁর ঘনিষ্ঠতা ঘটে; সেই সৌহার্দ্যের স্মৃতি তাঁর সুবিখ্যাত ‘শিউলিমালা’ গল্পে কিছু ছায়া ফেলেছে। (ন. র. ৪ : ৪২২)\nরোমান্টিক প্রেমের গল্প শিউলিমালা। প্রেম, প্রেমের আকুলতা, বিরহ, বিরহ-ব্যথা, রোমান্টিক ভাবোচ্ছ্বাসে গল্পটি ভরপুর। মুসলিম যুবকের সঙ্গে হিন্দু তরুণীর অপ্রস্ফূটিত, অচরিতার্থ প্রেম ‘শিউলিমালা’র উপজীব্য। রোমান্টিক প্রেমের গল্প হলেও নজরুলের প্রথম পর্যায়ের রোমান্টিক গল্পসমূহের সঙ্গে এর বিস্তর ব্যবধান। কাহিনি উপস্থাপনা, চরিত্র বিনির্মাণ, নাটকীয়তা ও গঠনকৌশলে এখানে গল্পকার নজরুল অনেক পরিণত।\nমহানগরী কলকাতা এবং শৈল-শহর শিলং-কে কেন্দ্র করে নজরুল ইসলামের এই নগরকেন্দ্রিক গল্পটি বিস্তারিত। কলকাতার নামকরা তরুণ মুসলিম ব্যারিস্টার আজহারের বৈঠকখানায় নিত্য যে আড্ডাটি বসে তার সঙ্গে কেউ কেউ প্রমথ চৌধুরীর ‘চারইয়ারী কথা’, কিংবা শরদিন্দুর বরদাসিরিজের অথবা পরশুরামের বংশলোচনা বাবুর বৈঠকি গল্পগুলোর মিল খুঁজে পেয়েছেন। (দ্র. সিরাজ ১৯৯০ : ৯২, কৃষ্ণরূপ ২০১৪ : ২৪৩)\nএই আড্ডার আসরেই আজহার তার স্মৃতির ঝাঁপি উন্মোচিত করে শিউলকথা বিবৃত করে। দাবা খেলতে যেয়ে আজহারের সঙ্গে প্রফেসর চৌধুরী ও তাঁর কন্যা শিউলির পরিচয়। আজহার আর শিউলির সামাজিক-অর্থনৈতিক-শিক্ষাগত যোগ্যতা, কোন কিছুরই বৈষম্য ছিল না, ছিল কেবল ধর্মের পার্থক্য। গল্পে স্পষ্ট করে উচ্চারিত না হলেও বিরহের মূল কার্যকারণ পাঠকচিত্তে অবিদিত থাকে না। নায়কের হৃদয়-ছোঁয়া অন্তর্গত ক্রন্দনের চিত্র ‘শিউলিমালা’ থেকে :\nআর তার সাথে দেখা হয়নি- হবেও না। একটু হাত বাড়ালেই হয়তো তাকে ছুঁতে পারি, এত কাছে থাকে সে। তবু ছুঁতে সাহস হয় না। শিউলি ফুল- বড় মৃদু, বড় ভিরু, গলায় পরলে দু দণ্ডে আঁউরে যায়। তাই শিউলি-ফুলের আশ্বিন যখন আসে- তখন নীরবে মালা গাঁথি আর জলে ভাসিয়ে দিই। (ন. র. ৪ : ৪১০)\n‘জিনের বাদশা’ও প্রেমের গল্প যদিও শেষাবধি তা ট্রাজেটিতে পর্যবসিত। বস্তুত, নজরুল সাহিত্যে; আমরা পূর্বেই উল্লেখ করেছি- প্রেমের ক্ষেত্রে বিরহ আর ব্যর্থতাই যেন অমোঘ নিয়তি। তবে ‘জিনের বাদশা’কে কেবল রোমান্টিক গল্পরূপে বিবেচনা করা যথেষ্ট নয়, আরো অন্তত দুটি বৈশিষ্ট্য গল্পটিকে প্রাতিস্বিক করে তুলেছে। একটি হচ্ছে নজরুল এই প্রথম একটি সফল হাস্যরসাত্মক গল্প বিনির্মাণ করলেন, অন্যদিকে পূর্ববঙ্গের মুসলমান অধ্যুষিত গ্রামীণ জীবনযাত্রা এই গল্পে কৃতিত্বের সাথে শিল্পভাষ্যে রূপায়িত । এর পাশাপাশি ‘জিনের বাদশা’র সংলাপে আঞ্চলিক ভাষার সুপ্রয়োগ বিশেষভাবে লক্ষণীয়।\n‘ফরিদপুর জেলায় আড়িয়াল খাঁ নদীর ধারে ছোট্ট গ্রাম। নাম মোহনপুর। অধিকাংশ অধিবাসীই চাষী মুসলমান। গ্রামের একটেরে ঘরকতক কায়স্থ যেন ছোঁয়াচের ভয়েই ওরা একটেরে গিয়ে ঘর তুলেছে।’ (ন. র. ৪ : ৩৭২)\n-এভাবেই ‘জিনের বাদশা’ গল্পটির সূত্রপাত। অসাম্প্রদায়িক নজরুল এখানে কোন সম্প্রদায়ের প্রতি কটাক্ষ করেননি, বরং সমাজের বাস্তব রূপটিকেই তুলে ধরেছেন। এই গ্রামের মাতব্বর গোছের চুন্নু ব্যাপারির ছেলে আল্লারাখা ও মধ্যবিত্ত চাষী নারদ আলীর মেয়ে চান ভানু এই গল্পটির নায়ক নায়িকা। আল্লারাখার নামকরণ প্রসঙ্গে গল্পকারের বক্তব্য পাঠকচিত্তে যথেষ্ট হাস্যরসের সৃষ্টি করে :\nচুন্নু ব্যাপারির তৃতীয় পক্ষের দুই দুইবার মেয়ে হবার পর তৃতীয় দফায় যখন পুত্র এল, তখন সাবধানী মা তার নাম রাখলে আল্লারাখা। আল্লাকে রাখতে দেওয়া হল যে ছেলে, অন্তত তার অকালমৃত্যু সম্বন্ধে- আর কেউ না হোক মা তার নিশ্চিন্ত হয়ে রইল! আল্লাহ হয়তো সেদিন প্রাণ ভরে হেসেছিলেন! অমন বহু ‘আল্লারাখা’কে আল্লা ‘গোরস্থানে রাখা’ করেছেন, কিন্তু এর বেলায় যেন রসিকতা করেই একে সত্যি সত্যিই জ্যান্ত রাখলেন। মনে মনে বললেন, ‘দাঁড়া, ওকে বাঁচিয়ে রাখব, কিন্তু তোদের জ্বালিয়ে মেরে ছাড়ব। (ন. র. ৪ : ৩৭২)\nবাঘারপাড়ায় সাত হাজার কেজি ভেজাল গুড় ধ্বংস [৬৫১ বার]\nমণিরামপুরে স্বাস্থ্য সহকারীদের কর্মবিরতি [২৮৬ বার]


Tax rate: Latest Tax rate News & Updates,Tax rate Photos & Images, Tax rate Videos | Eisamay\nLAST UPDATED: Feb 01, 2020, 02.54 PM IST\nNov 11, 2017, 09.11 AM\nET Awards 2017: India has lowest tax rate globally, says FM Arun Jaitley\nOct 18, 2017, 09.07 AM\nগ্রাহকদের সুবিধার্থে চালু হল 'GST Rates Finder' অ্যাপ!\nJul 08, 2017, 03.17 PM\nজিএসটি নিয়ে ধন্দ কাটছে না দেশবাসীর। তাই কোন পণ্যে কত ট্যাক্স বসেছে, জিএসটির চালু হওয়ার পর সার্ভিস ট্যাক্সে কত কর বসেছে সব কিছু জানা যাবে একটি অ্যাপেই।\nপ্রণব-নমো’র হাত ধরে দেশে GST চালু\nJul 01, 2017, 01.11 AM\nঅবশেষে সূচনা হল পণ্য ও পরিষেবা কর বা GST-র।\nসাময়িক অসুবিধে, মুনাফা দীর্ঘমেয়াদে\nJun 29, 2017, 09.31 AM\nজিএসটি চালু হলে পরোক্ষ কর ব্যবস্থা অনেক সহজ হবে এবং গোটা দেশ একটিই বাজারে পরিণত হবে৷\nJun 11, 2017, 07.40 PM\nপরিষেবায় ৪ স্তরে GST, বাদ পড়ল শিক্ষা ও স্বাস্থ্য\nMay 19, 2017, 05.18 PM\nপরিষেবার উপর কর বসাতে চারটি করের স্তর ঘোষণা করল পণ্য ও পরিষেবা কর কাউন্সিল। তবে করের আঁওতা থেকে বাদ দেওয়া হল শিক্ষা ও স্বাস্থ্য ক্ষেত্র।\nদুধে বসছে না GST, সস্তা হচ্ছে খাদ্যশস্য\nMay 18, 2017, 08.28 PM\n১২১১টি পণ্যের উপর করের হার অপরিবর্তিত রাখল জিএসটি কাউন্সিল। জিএসটির আঁওতা থেকে বাদ পড়ল দুধ ও সিরিয়াল।\nএই বাজেটে আরও দামি হবে রেস্তোরাঁর খাবার, রেল-বিমানের টিকিট!\nJan 29, 2017, 07.07 PM\nবিমানের টিকিটের ভাড়া, রেলের টিকিট, রেস্তোরাঁয় খাওয়া-দাওয়া, ফোনের বিলের খরচ-সহ যাবতীয় পরিষেবার খরচ অনেকটাই বেড়ে যাবে।\nজনতাকে স্বস্তি দিতে বাড়তে পারে করছাড়\nJan 07, 2017, 03.04 PM\nনোট বাতিলের ধাক্কায় জেরবার আমজনতাকে স্বস্তি দিতে করছাড়ের আয়ের সীমা বাড়াতে পারে কেন্দ্র\nDec 20, 2016, 07.41 AM


দীপিকার বিয়ের গহনার মূল্য কত? – World Largest Bangla News Paper\nদীপিকার বিয়ের গহনার মূল্য কত?\nNovember 4, 2018\tঅন্যান্য শীর্ষ সংবাদ, বিনোদন Leaveacomment 124 Views\nসব জল্পনা-কল্পনার অবসান ঘটিয়ে অবশেষে সাত পাকে বাঁধা পড়তে চলেছেন রণবীর সিং-দীপিকা পাড়ুকোন। বিয়ের দিন দীপিকা কী গহনা পরবেন তা নিয়েও চলছে নানা গুঞ্জন।\nসম্প্রতি মুম্বাইয়ের আদ্ধেরিতে অবস্থিত একটি জুয়েলারি দোকানে গিয়েছিলেন দীপিকা। সচরাচর সেখান থেকেই গহনা কিনে থাকেন তিনি। বিয়ের জন্য ১ কোটি রুপির গহনা কিনেছেন দীপিকা। এর মধ্যে তার হীরা সম্বলিত মঙ্গলসূত্রের মূল্য ২০ লাখ রুপি। এছাড়া রণবীর সিংয়ের জন্য একটি চেইনও কিনেছেন পদ্মাবত অভিনেত্রী। ভারতীয় একটি সংবাদমাধ্যম এ তথ্য জানিয়েছে।\nসঞ্জয় লীলা বানসালি পরিচালিত রাম–লীলা সিনেমার শুটিং সেট থেকে শুরু, এরপর বিভিন্ন সময় বলিপাড়ায় রণবীর সিং ও দীপিকা পাড়ুকোনের প্রেম ও বিয়ের গুঞ্জন চাউর হয়েছে। প্রায় ছয় বছর লুকোচুরি শেষে গত ২১ অক্টোবর বিয়ের তারিখ ঘোষণা করেন রণবীর-দীপিকা।\nআগামী ১৪ ও ১৫ নভেম্বর হবে বিয়ের আনুষ্ঠানিকতা। ইতালির লেক কোমোতে হবে বিয়ে। দুই রীতিতে হবে বিয়ের আনুষ্ঠানিকতা। এসময় দুই পরিবারের সদস্য, ঘনিষ্ঠ বন্ধু ও আত্মীয়রা উপস্থিত থাকবেন। বিয়ের ছবি যেন ফাঁস না হয় এ জন্য নাকি অতিথিদের মোবাইল ফোন সঙ্গে না নিতে অনুরোধ করা হয়েছে।\nPrevious গল টেস্টেও খেলতে পারবেন না বেয়ারস্টো\nNext ইতালিতে ঝড়ে নিহত ১৭


খুলনায় স্কুলছাত্রীকে ইভটিজিংয়ের অভিযোগে ৫ পুলিশ বরখাস্ত, ১১ প্রত্যাহার\nমঙ্গলবার, ০৯ জানুয়ারী, ২০১৮, ০৭:৩০:২৮ 15:27\nখুলনা : খুলনার বটিয়াঘাটায় স্কুলছাত্রীকে ইভটিজিংয়ে জড়িত থাকার অভিযোগে ৫ পুলিশ সদস্যকে বরখাস্ত করা হয়েছে। একই সাথে ক্যাম্প ইনচার্জসহ ১১ পুলিশকে প্রত্যাহার করা হয়েছে। এর আগে, বিক্ষুদ্ধ গ্রামবাসীরা দোষী পুলিশ সদস্যদের দৃষ্টান্তমূলক শাস্তির দাবিতে পুলিশ ক্যাম্প ঘেরাও করেছে। এ ঘটনায় এলাকায় উত্তেজনা বিরাজ করছে।\nমঙ্গলবার সকালে বটিয়াঘাটা উপজেলার খারাবাদবাইনতলা স্কুল ও বাইনতলা পুলিশ ক্যাম্পের সামনে এসব ঘটনা ঘটে। বরখাস্ত হওয়া পুলিশ সদস্যরা হচ্ছেন জাহিদ (ক. নং. ৪২৪), আবির (ক. নং. ১৬৮৩), রিয়াজ (ক. নং. ৯৮৫), সুমন্ত ও নাঈম (ক. নং. ২২০৮)।\nজানা যায়, বখাটেদের ইভটিজিং প্রতিরোধসহ এলাকার আইন-শৃংখলা রক্ষার জন্য উপজেলার বাইনতলা স্কুল এন্ড কলেজ ভবনের পাশেই বাইনতলা অস্থায়ী পুলিশ ক্যাম্প স্থাপন করা হয়। কিন্তু এই ক্যাম্পের পুলিশ সদস্যরাই স্কুলগামী মেয়েদের প্রতিনিয়ত ইভটিজিং করতো।\nস্থানীয় আমিরপুর ইউনিয়নের চেয়ারম্যান মিজানুর রহমান গোলদার জানান, গতকাল সকালে স্কুলের দশম শ্রেণির এক ছাত্রীকে পুলিশ সদস্যরা ইভটিজিং করলে তার ভাই তরিকুল ইসলাম এর প্রতিবাদ করেন। অভিযুক্ত পুলিশ সদস্যরা এসময় ওই যুবককে নির্যাতনসহ তার ব্যবসা প্রতিষ্ঠান ভাংচুর করে। এতে বিক্ষুদ্ধ এলাকাবাসী পুলিশ ক্যাম্প ঘেরাও করে।\nনির্যাতিত যুবক তরিকুল ইসলাম জানান, ‘'আমি ক্যাম্প ইনচার্জকে বিষয়টি জানাতে গেলে তাকে পাইনি। পরে দোতলার বারান্দায় বসে থাকা পুলিশ সদস্যদের এভাবে মেয়েদেরকে ইভটিজিং না করার জন্য অনুরোধ করি। এরপর আমি ক্যাম্পের সামনে আমার ব্যবসা প্রতিষ্ঠানে এলে চার পুলিশ সেখানে ঢুকে কম্পিউটারসহ অন্যান্য মালামাল ভাংচুর করে। আমাকে ধরে ক্যাম্পের দোতলায় নিয়ে নির্মম নির্যাতন করে।''\nস্থানীয়রা জানায়, এসময় পুলিশকে বাধা দিতে গেলে তারা গুলি করবে বলে হুমকি দেয়। বাইনতলা স্কুলের ম্যানেজিং কমিটির সদস্য হাছিব গোলদার জানান, মেয়েদের সবসময়ই ক্যাম্পের পুলিশরা ইভটিজিং করতো। আগেও কয়েকদফা তাদেরকে নিষেধ করা হলেও তারা তা’ শোনেনি। বরং মেয়েদেরকে মোবাইল নম্বর দেওয়া, তাদের পেছন পেছন বাড়ি যাওয়া ও তাদের কথামতো চলার জন্য হুমকি দিতো। তিনি জানান, ইভটিজিংয়ের প্রতিবাদ করায় সকালে স্থানীয় যুবককে মারধরের ঘটনা ছড়িয়ে পড়লে গ্রামবাসীরা পুলিশ ক্যাম্প ঘেরাও করে। এসময় তীব্র উত্তেজনা দেখা দেয়। খবর পেয়ে পুলিশের ঊর্ধতন কর্মকর্তরা ঘটনাস্থলে এসে কয়েকজনকে বরখাস্ত করলে পরিস্থিতি শান্ত হয়।\nবটিয়াঘাটার থানার ওসি মোজাম্মেল হক মামুন জানান, প্রাথমিকভাবে অভিযোগ প্রমাণিত হওয়ায় ৫ পুলিশ সদস্যকে বরখাস্ত করা হয়েছে। একই সাথে ঘটনার সময় ক্যাম্পে উপস্থিত না থাকায় ক্যাম্প ইনচার্জ মো. তারিকুজ্জামানসহ ওই ক্যাম্পের ১১ পুলিশকে প্রত্যাহার করা হয়েছে।\nঅতিরিক্ত পুলিশ সুপার মো. নাইমুল হক জানান, এ ঘটনায় জড়িতদের শাস্তির আওতায় আনা হবে। তাৎক্ষণিকভাবে কয়েকজন অভিযুক্তদের বিরুদ্ধে প্রশাসনিক ব্যবস্থাও নেওয়া হয়েছে। তিনি বলেন, এলাকাবাসীর সাথে কথা বলে পরিস্থিতি নিয়ন্ত্রণেনেওয়া হয়েছে।


শুধু আমি নারে ভাই সবাই স্ত্রীকে ভয় পায়! - আনন্দ আলো\n- আনন্দ আলো ১৬ এপ্রিল, ২০১৭ ১৬:৪২\nআনন্দ আলো: আপনি কোন শতাব্দী\nশতাব্দী ওয়াদুদ: আমি একবিংশ শতাব্দী।\nআনন্দ আলো: শতাব্দী ওয়াদুদ নামের অর্থ কী?\nশতাব্দী ওয়াদুদ: শতাব্দী নামের অর্থ হচ্ছে একশ বছর আর ওয়াদুদ হচ্ছে আরবি শব্দ এর মানে প্রেমময়।\nআনন্দ আলো: এত কিছু থাকতে অভিনয়ে এলেন কেন?\nশতাব্দী ওয়াদুদ: ছোটবেলা থেকে অভিনয়ের প্রতি এক ধরনের পাগলামি ছিল। থিয়েটার করতাম। এখনো করি। একটা সময় মনে হলো অভিনয় করে যদি ভাত খাওয়া যায় তাহলে প্রফেশনাল হিসেবে কাজটা নেয়া যায়। তাই সব কাজ বাদ দিয়ে শুধু অভিনয় করছি।\nশতাব্দী ওয়াদুদ: আফসানা মিমির পরিচালনায় ‘গৃহগল্প’ নাটকটি আমার অভিনয় জীবনের মোড় ঘুরিয়ে দেয়।\nআনন্দ আলো: শোবিজে নাটকের সঙ্গে ফাটক বলে একটা কথা চালু আছে। এই ফাটক মানে আসলে কী?\nশতাব্দী ওয়াদুদ: ফাটক মানে আসলে জড়িয়ে দেয়া প্রতিশব্দ। অনেকেই বলেন, আপনারা তো নাটক ফাটক করেন। কি করেন না করেন? আসলে যারা কথাটা বলেন তারা কিন্তু অনেক কিছুই করতে পারে না বলেই ‘নাটক ফাটক’ বলে থাকে।\nআনন্দ আলো: আপনার অভিনীত সিনেমা বা নাটকের কোন সংলাপটি এখনো হৃদয়ে গেঁথে আছে?\nশতাব্দী ওয়াদুদ: মঞ্চে ‘সার্কাস সার্কাস’ নাটকে আয়নাল মাস্টারের মুখে একটা কথা আছে। ‘এই জীবনডা অনেক বড়’ অহনো মনে অয় পাহাড়ের মতো। মনে রাখি, কী করি? দিশা পাই না। এই সংলাপটি এখনো হৃদয়ে গেঁথে আছে।\nশতাব্দী ওয়াদুদ: আড্ডা দিতে পারি। ক্রিকেট খেলতে পারি। ক্যারামবোর্ড ভালো খেলতে পারি।\nশতাব্দী ওয়াদুদ: আমার ছেলে শ্রেয়ান ওয়াদিকে।\nশতাব্দী ওয়াদুদ: একজন দক্ষ অভিনেতা হতে প্রয়োজন নিয়মিত চর্চা। মঞ্চই একজন পেশাদার অভিনেতার আসল ক্ষেত্র। আমি মঞ্চের মানুষ, আমি বলবো কেউ মঞ্চে সঠিক দিক নির্দেশনায় অভিনয় করলে শতকরা ৮০ শতাংশ অভিনেতা তাকে মঞ্চই বানিয়ে দেয়।\nশতাব্দী ওয়াদুদ: সারারাত গল্প করার মতো আমার অনেক বন্ধু আছে। আজাদ আবুল কালাম পাভেল ভাই, অনিমেষ আইচ, পান্থ শাহরিয়ার, রিজভী, জাহাঙ্গীর, তপন, পিয়াস ও আমার স্ত্রী নাতাশার সঙ্গে সারারাত গল্প করা যায়।\nআনন্দ আলো: জীবনের যে সময়টা ফ্রেমে বন্দি করে রাখার মতো…\nশতাব্দী ওয়াদুদ: আমার পুত্রের জন্মের সময়টা। তিনটা জেনারেশন সেদিন এক জায়গায় হয়েছিলেন। দুইটা জেনারেশন আনন্দে হাসতাছে। আরেকজন তো দুনিয়াতে সবেমাত্র পা দিয়েছে। ও হাসির জন্য প্রস্তুত হচ্ছে। জীবনের ওই সময়টা ফ্রেমে বন্দি করে রাখার মতো।\nআনন্দ আলো: এখনো যার প্রেমে মশগুলÑ\nশতাব্দী ওয়াদুদ: আমার স্ত্রীর প্রেমে এখনো মশগুল।\nআনন্দ আলো: মিডিয়ার যে ব্যাপারটা ভালো লাগে না?\nশতাব্দী ওয়াদুদ: মানুষের পেছনে কথা বলাÑ এই ব্যাপারটা ভালো লাগে না।\nশতাব্দী ওয়াদুদ: গেরিলা ছবিতে আপনি দুইটা আর্মি অফিসারের চরিত্রে অভিনয় কেন করলেন?\nআনন্দ আলো: ক্যামেরার সামনে প্রথম দিন।\nশতাব্দী ওয়াদুদ: ১৯৮৮-৮৯ সালে আর্তনাদ থিয়েটারে কাজ করার সময় ‘শঙ্কিত পথযাত্রা’ নাটকের মাধ্যমে আমি ক্যামেরার সামনে প্রথম দাঁড়াই।\nআনন্দ আলো: যে নাটক বা সিনেমা দেখে প্রচÐ হেসেছি…\nশতাব্দী ওয়াদুদ: হুমায়ূন আহমেদের ‘বহুব্রীহি’ নাটকটি দেখে প্রচÐ হেসেছি।\nআনন্দ আলো: খুব রেগে যান যখন…\nশতাব্দী ওয়াদুদ: রাইগা গেলে খুব চিল্লা চিল্লি করি। আমার রাগের ব্যারোমিটার খুব দ্রæত ওঠানামা করে। অল্প সময় রাগটা থাকে।\nশতাব্দী ওয়াদুদ: আমাদের দেশের সবার কাছ থেকে কমবেশি অভিনয় শেখার চেষ্টা করি। অভিনয় নেয়ার একটা বিষয় আছে। আমাদের সিনিয়র যারা আছেন তাদের মধ্যে কেউ কেউ গত হয়ে গেছেন। গোলাম মুস্তফা, এটিএম শামসুজ্জামান, আবুল হায়াত, হুমায়ূন ফরীদি, সুর্বণা মুস্তফা, তারিক আনাম খান, আজাদ আবুল কালাম এদের কাছ থেকে প্রতিনিয়ত আমি অভিনয় শিখছি।\nশতাব্দী ওয়াদুদ: পৃথিবীর প্রতিটি স্বামীই তার স্ত্রীকে ভয় পায় ভাই। শুধু আমি না।\nশতাব্দী ওয়াদুদ: না ভাই, স্ত্রীর কাছে কোনো কথা গোপন রাখি না। সব বলে দেই।


মুষ্টিমেয় ঠিকাদারি প্রতিষ্ঠানকে কাজ না দেয়ার নির্দেশ দিয়েছেন প্রধানমন্ত্রী শেখ হাসিনা। একক বা মুষ্টিমেয় ঠিকাদার প্রতিষ্ঠান যখন একাধিক প্রকল্পের কাজ পায়, তখন প্রকল্পের বাস্তবায়ন বিলম্বিত হয়। কতগুলো প্রতিষ্ঠান কাজ করছে, কোন কোন প্রকল্পে কাজ করছে, কোন প্রতিষ্ঠান কতটা প্রকল্পে কাজ করছে এবং সময়মতো কাজ শেষ করেছে কিনা সে ব্যাপারে সংশ্লিষ্ট মন্ত্রণালয়গুলোকে তালিকা তৈরির নির্দেশ দিয়েছেন প্রধানমন্ত্রী।\nগতকাল শেরেবাংলা নগরের এনইসি সম্মেলন কক্ষে অনুষ্ঠিত জাতীয় অর্থনৈতিক পরিষদের নির্বাহী কমিটির (একনেক) বৈঠকে এ নির্দেশনা দেন প্রধানমন্ত্রী। গণভবন থেকে ভিডিও কনফারেন্সে বৈঠকে সভাপতিত্ব করেন একনেক চেয়ারপারসন শেখ হাসিনা। বৈঠক শেষে ডিজিটাল মাধ্যমে সাংবাদিকদের কাছে তথ্য উপস্থাপন করেন পরিকল্পনা বিভাগের সিনিয়র সচিব মো. আসাদুল ইসলাম।\nজানা গেছে, ২০৩০ সালের মধ্যে সব নাগরিককে বৈধ জাতীয় পরিচয়পত্র দেয়া এবং স্বচ্ছ ও নির্ভুল ছবিসহ ভোটার তালিকা প্রণয়ন করা হবে। নাগরিকদের জন্য স্মার্ট জাতীয় পরিচয়পত্র তৈরিসহ সাত প্রকল্প অনুমোদন দিয়েছে একনেক। এগুলো বাস্তবায়নে মোট ব্যয় ধরা হয়েছে ১০ হাজার ৭০২ কোটি ২৩ লাখ টাকা। এর মধ্যে সরকারি তহবিল থেকে ৬ হাজার ৪৫৯ কোটি ২৭ লাখ টাকা এবং বৈদেশিক সহায়তা থেকে ৪ হাজার ২৪২ কোটি ৯৬ লাখ টাকা ব্যয় করা হবে। ‘আইডেন্টিফিকেশন সিস্টেম ফর এনহ্যান্সিং অ্যাকসেস টু সার্ভিসেস (্আইডিইএ) দ্বিতীয় পর্যায়’ প্রকল্পটি বাস্তবায়নে মোট ব্যয় ধরা হয়েছে ১ হাজার ৮০৫ কোটি টাকা। দ্বিতীয় পর্যায়ে প্রকল্প গ্রহণের উদ্দেশ্য হচ্ছে, এনআইডি ডাটাবেজকে সম্প্রসারিত করা। এছাড়া একটি আধুনিক, যুগোপযোগী, সুরক্ষিত ও আদর্শ ডেটাবেজে রূপান্তরের মাধ্যমে দেশের সব নাগরিককে ইউনিক আইডির আওতায় নিয়ে আসা হবে।\nপ্রধানমন্ত্রী ও একনেক চেয়ারপাসনের নির্দেশনা উপস্থাপন করে মো. আসাদুল ইসলাম বলেন, কোনো ঠিকাদারি প্রতিষ্ঠান যদি কাজ পায় সেই কাজ শেষ না হওয়া পর্যন্ত যাতে নতুন কাজ না পায় সেটি নিশ্চিত করতে হবে। দুটি উদ্দেশ্যে প্রধানমন্ত্রী এমন নির্দেশনা দিয়েছেন। প্রথমত, নতুন ঠিকাদারি প্রতিষ্ঠান যাতে গড়ে উঠতে পারে। দুই, কাজগুলো সময়মতো বাস্তবায়ন সম্ভব হবে।\nকরোনা ভ্যাকসিনের বিষয়ে উদ্যোগ নেয়ার নির্দেশও দিয়েছেন প্রধানমন্ত্রী। শুধু ভ্যাকসিন সংগ্রহই নয়, এর যথাযথ সংরক্ষণেও গুরুত্ব দিতে হবে এবং বেশি পরিমাণ মানুষকে ভ্যাকসিন দিতে হবে। ভ্যাকসিনের কারণে যেসব বর্জ্য উৎপাদন হবে, সেগুলো যথাযথভাবে অপসারণ ও ব্যবস্থাপনা করতে হবে। অনুমোদন পাওয়া খুরুসকুল আশ্রয়ণ প্রকল্পে জলবায়ু উদ্বাস্তু এবং বিমানবন্দর সম্প্রসারণে যারা ক্ষতিগ্রস্ত হয়েছেন তাদেরই অগ্রাধিকার দিতে হবে।\nস্মার্ট কার্ড প্রকল্প বিষয়ে সমন্বিত কার্যক্রমের নির্দেশ দিয়ে প্রধানমন্ত্রী শেখ হাসিনা বলেছেন, জাতীয় পচিয়পত্র, ভোটার তালিকা এবং জন্মনিবন্ধনসহ একাধিক কাজ একাধিক প্রতিষ্ঠান করছে। সবার মধ্যে সমন্বয় থাকতে হবে।\nঅনুমোদিত প্রকল্প: মৎস্য ও প্রাণিসম্পদ মন্ত্রণালয়ের ‘প্রাণিপুষ্টির উন্নয়নে উন্নত জাতের ঘাস চাষ সম্প্রসারণ ও লাগসই প্রযুক্তি হস্তান্তর’ প্রকল্প, ‘খুরুশকুল বিশেষ আশ্রয়ণ’ প্রকল্প, ‘ওয়েস্টার্ন ইকোনমিক করিডোর অ্যান্ড রিজিওনাল এনহ্যান্সমেন্ট প্রোগ্রাম (উই কেয়ার) ফেজ-১: রুরাল কানেক্টিভিটি, মার্কেট অ্যান্ড লজিস্টিক ইনফ্রাস্ট্রাকচার ইম্প্রুভমেন্ট (আরসিএমএলআইআইপি)’ প্রকল্প, ‘উইকেয়ার ফেজ-১: ঝিনাইদহ-যশোর মহাসড়ক (এন-৭) উন্নয়ন’ প্রকল্প, ‘পায়রা বন্দরের কার্যক্রম পরিচালনার লক্ষ্যে প্রয়োজনীয় অবকাঠামো/সুবিধাদির উন্নয়ন (২য় সংশোধিত)’ প্রকল্প, ‘শেখ হাসিনা তাঁতপল্লী স্থাপন-১ম পর্যায় (১ম সংশোধিত)’ প্রকল্প।


অফুরান সম্ভাবনার বাংলাদেশ - তাজা খবর\nসবুজের বুকে লাল-ছোট এ পতাকাটি পৃথিবীতে সবচেয়ে বেশি মূল্য দিয়ে ওড়াতে হয়েছে। ৫৬ হাজার বর্গমাইলের এই মানচিত্র ৩০ লাখ শহিদের রক্তে ভিজেই উর্বর হয়েছে বহুগুণ। লক্ষ্য ছিল মানুষের রাজনৈতিক ও অর্থনৈতিক মুক্তি। আর ৫০ বছরে সেই উর্বর ভূমির ফলন দেখেছে বিশ্ব।\nস্বাধীনতার পর তৎকালীন মার্কিন প্রেসিডেন্টের নিরাপত্তা উপদেষ্টা হেনরি কিসিঞ্জারের ‘তলাবিহীন ঝুড়ি’ উপাধি পাওয়া বাংলাদেশ এখন বিশ্বে ‘উন্নয়নের রোল মডেল’। অর্থনৈতিক ও সামাজিক সূচকে বিশ্বকে তাক লাগিয়েছে।\nএক অফুরন্ত সম্ভাবনার হাতছানি দিয়ে এগিয়ে যাচ্ছে বাংলাদেশের অর্থনীতি। ইতোমধ্যে স্বল্পোন্নত থেকে উন্নয়নশীল এবং নিম্ন থেকে মধ্যম আয়ের দেশের স্বীকৃতি মিলেছে।\nঅর্জনের খাতায় আরও আছে : নিজস্ব অর্থায়নে পদ্মা সেতু, মেট্রোরেল, নিজস্ব স্যাটেলাইট, কর্ণফুলী টানেলসহ বিভিন্ন চলমান মেগা প্রকল্প। আর সবকিছুকে ছাপিয়ে ক্রিকেটের অবিশ্বাস্য উন্নতি বিশ্বদরবারে বাংলাদেশকে নতুনরূপে পরিচিতি দিয়েছে।\nএসেছে বিশ্ব শান্তিতে নোবেলও। এখন ২০৪১ সালের মধ্যে উন্নত দেশের কাতারে পৌঁছানোর স্বপ্ন দেখছে বাংলাদেশ। তবে অর্থনীতিতে অনেক অর্জন হলেও, এখনো মেলেনি রাজনৈতিক মুক্তি। বিভিন্ন সময়ে রাজনৈতিক অনিশ্চয়তায় থমকে দাঁড়িয়েছে অগ্রযাত্রা।\nদুর্নীতি, বিভিন্ন সময়ে প্রশ্নবিদ্ধ নির্বাচন ও গণতন্ত্রকে প্রাতিষ্ঠানিক রূপ দিতে না-পারা, সুশাসনের অভাব এবং রাজনৈতিক দলগুলোর মধ্যে সংঘাতের কারণে অপার সম্ভাবনাকে পুরোপুরি কাজে লাগানো যায়নি।\nজানতে চাইলে সাবেক তত্ত্বাবধায়ক সরকারের অর্থ উপদেষ্টা ড. এবি মির্জ্জা আজিজুল ইসলাম যুগান্তরকে বলেন, ৫০ বছরে দেশের অর্থনীতিতে যথেষ্ট অগ্রগতি হয়েছে।\nস্বাধীনতার পর তৎকালীন মার্কিন প্রেসিডেন্টের নিরাপত্তা উপদেষ্টা হেনরি কিসিঞ্জার বাংলাদেশকে তলাবিহীন ঝুড়ি বলেছিলেন। অর্থাৎ, বাংলাদেশে কিছু থাকবে না।\nসেখান থেকে উঠে এসেছে বাংলাদেশ। এর মধ্যে মোট দেশজ উৎপাদনের (জিডিপি) প্রবৃদ্ধি, মাথাপিছু আয়, মাতৃমৃত্যু, শিশুমৃত্যু, প্রাথমিক শিক্ষা এবং নারীশিক্ষাসহ অর্থনৈতিক ও সামাজিক সূচকে বিশাল অর্জন হয়েছে।\nএ ছাড়া ইতোমধ্যে এলডিসি থেকে উত্তরণে সুপারিশ মিলেছে। সেখানে মাথাপিছু আয়, মানবসম্পদ এবং অর্থনৈতিক ভঙ্গুরতা সূচকে বেশ ভালো অবস্থান। তবে আত্মতুষ্টিতে ভুগলে চলবে না।\nকারণ, অর্জনের পাশাপাশি অর্থনীতিতে বেশকিছু চ্যালেঞ্জ রয়েছে। এর মধ্যে অন্যতম হলো রপ্তানি। তিনি বলেন, বর্তমানে আমাদের রপ্তানি খাত গার্মেন্টনির্ভর। কোনো কারণে বিশ্ববাজারে পণ্যটি মার খেলে অর্থনীতিতে বিপর্যয় আসবে।\nএ খাতে রপ্তানিতে পণ্যের বহুমুখীকরণে জোর দিতে হবে। দ্বিতীয়ত, বিনিয়োগ বাড়াতে হবে। কারণ, কয়েক বছর ধরে আমাদের বিনিয়োগ বাড়ছে না। করোনায় তা আরও কমে গেছে।\nএ অবস্থায় বিনিয়োগ আকর্ষণে বিশ্বব্যাংকের ডুয়িং ইজ বিজনেস (সহজে ব্যবসা করা) রিপোর্টসহ বেশকিছু সূচকে ভালো করতে হবে। রেমিট্যান্সের ক্ষেত্রেও চ্যালেঞ্জ রয়েছে।\nআমাদের অধিকাংশ রেমিট্যান্স আসে মধ্যপ্রাচ্য থেকে। ফলে বাজার বহুমুখী করতে হবে। এ ছাড়াও বিদেশে দক্ষ শ্রমিক পাঠাতে হবে। তিনি বলেন, এলডিসি উত্তরণ হলে নতুন কিছু চ্যালেঞ্জ আসবে।\nএর মধ্যে রপ্তানিতে শুল্ক ও কোটামুক্ত সুবিধা উঠে যাওয়া, দ্বিতীয় মেধাস্বত্বের জন্য মূল্য পরিশোধ এবং বিভিন্ন আন্তর্জাতিক সংস্থা থেকে স্বল্পসুদে ঋণ নেওয়ার সুবিধা থাকবে না। এটি বাংলাদেশের জন্য বড় চ্যালেঞ্জ। এ চ্যালেঞ্জ মোকাবিলায় পদক্ষেপ নিতে হবে।\nমহান মুক্তিযুদ্ধের মধ্যদিয়ে ১৯৭১ সালে বিশ্বে জন্ম নেয় বাংলাদেশ নামের স্বাধীন মানচিত্র। ওই বছরই জনসন নামের যুক্তরাষ্ট্রের কূটনীতিক বাংলাদেশকে ‘ইন্টারন্যাশনাল বাস্কেট কেস’ হবে বলে মন্তব্য করেছিলেন।\n১৯৭৫ সালে ইউস্ট ফালান্ড ও জন পারকিনসনের বিশ্বখ্যাত গবেষণা-পুস্তকটির নামই ছিল বাংলাদেশ: এ টেস্ট কেস অব ডেভেলপমেন্ট। সেখানে বলা হয়, যদি বাংলাদেশের সমস্যার সমাধান হয়, তাহলে পৃথিবীর যে কোনো কঠিন সমস্যার সমাধান হবে।\nএদের মুখে ছাই দিয়ে আজ বিশ্বে মাথা তুলে দাঁড়িয়েছে বাংলাদেশ। ৫০ বছরে বিশ্বে এখন উন্নয়নের রোল মডেল। আলোচ্য সময়ে দেশের অর্থনৈতিক, সামাজিক সূচকে অনেক ইতিবাচক পরিবর্তন এসেছে।\nএর মধ্যে নিম্ন মধ্যম আয়ের দেশের স্বীকৃতি পেয়েছে বাংলাদেশ। উন্নয়নশীল দেশের চূড়ান্ত স্বীকৃতিও মিলেছে। যে দেশকে শোষণ, বঞ্চনা, নানাবিধ আঘাতে ক্ষতবিক্ষত করেছিল পাকিস্তান, আজ তারাই বাংলাদেশের মতো উন্নয়নের স্বপ্ন দেখে। শুধু তাই নয়, তাদের সংসদেও বাংলাদেশের উন্নয়নের উদাহরণ টানা হয়।\n১৯৭২-৭৩ অর্থবছরে বাংলাদেশের অর্থনীতির আকার ছিল দশমিক ৫৮ বিলিয়ন ডলার। যা ১ বিলিয়নের কম। বর্তমানে তা ৩৪৮ বিলিয়ন ডলারে উন্নীত হয়েছে। অর্থাৎ, আলোচ্য সময়ে অর্থনীতির আকার ৬০০ গুণ বেড়েছে।\nমোট দেশজ উৎপাদনের (জিডিপি) প্রবৃদ্ধি ২ দশমিক ৭৫ শতাংশ থেকে ৮ দশমিক ২ শতাংশে উন্নীত হয়েছে। ওই সময়ে জাতীয় বাজেট ছিল ৭৮৬ কোটি টাকা। চলতি অর্থবছরে তা পাঁচ লাখ ৬৮ হাজার কোটি টাকায় উন্নীত হয়েছে।\nএর মধ্যে রাজস্ব আয় মাত্র ২৫০ কোটি টাকা থেকে তিন লাখ ৭৮ হাজার কোটি টাকায় উন্নীত হয়েছে। ৫০১ কোটি টাকার বার্ষিক উন্নয়ন কর্মসূচি আজ পৌঁছেছে দুই লাখ পাঁচ হাজার কোটি টাকায়। বৈদেশিক মুদ্রার রিজার্ভ ছিল মাত্র দুই কোটি ডলার।\nবর্তমানে তা ৪৪ বিলিয়ন ডলার। রিজার্ভে দক্ষিণ এশিয়ায় ভারতের পরেই বাংলাদেশের অবস্থান। বর্তমানে বাংলাদেশের বৈদেশিক মুদ্রার যে রিজার্ভ রয়েছে, তা দিয়ে প্রায় এক বছরের আমদানিব্যয় মেটানো সম্ভব। এক্ষেত্রে অনেক পিছিয়ে রয়েছে পাকিস্তান। দেশটির রিজার্ভের অর্থ দিয়ে মাত্র দু-মাসের আমদানিব্যয় মেটানো যাবে।\nস্বাধীনতার পর ১৯৭২ সালে দেশের মানুষের মাথাপিছু আয় ছিল ১২৯ ডলার। বর্তমানে তা দুই হাজার ৬৪ ডলারে উন্নীত হয়েছে। আমদানি মাত্র ২৮ কোটি ডলার থেকে ৫৩ বিলিয়ন, রপ্তানি ৩৩ কোটি থেকে পৌঁছেছে ৩৪ বিলিয়ন ডলারে।\n১৯৭২ সালে বাংলাদেশ রেমিট্যান্স আসত ৮০ লাখ ডলার। ৫ দশকে তা ২০ বিলিয়ন ডলার ছাড়িয়েছে। মুদ্রার অবমূল্যায়ন হয়েছে। ওই সময়ে প্রতি মার্কিন ডলারের দাম ছিল সাত টাকা।\nবর্তমানে প্রতি ডলারের দাম ৮৫ টাকা। অর্থনীতির পাশাপাশি সামাজিক সূচকেও ব্যাপক অগ্রগতি হয়েছে। মানুষের গড় আয়ু ৪৭ থেকে ৭২ বছরে উন্নীত হয়েছে।\n১৯৭২ সালে দারিদ্র্যের হার যেখানে ছিল ৮৮ শতাংশ, সেখানে আজ এ হার কমে ২০ দশমিক ৫ শতাংশে দাঁড়িয়েছে। মূল্যস্ফীতি ৪৭ থেকে সাড়ে ৫ শতাংশে নেমেছে। জাতিগঠনের অন্যতম উপাদান শিক্ষা।\n৫০ বছরে সেখানে উল্লেখযোগ্য অগ্রগতি হয়েছে। ১৯৭২ সালে শিক্ষার হার ছিল ২০ শতাংশ। বর্তমানে তা ৭২ দশমিক ৮ শতাংশে উন্নীত হয়েছে। তবে প্রাথমিক শিক্ষার উন্নতি হলেও মাধ্যমিক ও উচ্চ মাধ্যমিক শিক্ষার গুণগতমান নিয়ে প্রশ্ন রয়েছে।\nশিশুমৃত্যু প্রতি হাজারে ১৬০ থেকে কমে ৩ দশমিক ৮ এবং মাতৃমৃত্যুর হার প্রতি হাজারে ১৬ থেকে ১ দশমিক ৭৩ শতাংশে নেমে এসেছে। ১৯৭২ সালে ১০ হাজার ৪৯০ জন মানুষের জন্য একজন রেজিস্টার্ড চিকিৎসক ছিল।\nবর্তমানে দুই হাজার ৫৮০ জনের জন্য একজন রেজিস্টার্ড চিকিৎসক। উন্নয়ন কর্মকাণ্ডে আগে শতভাগ অর্থ বরাদ্দ করা হতো বৈদেশিক অনুদান থেকে। এখন প্রায় ৬৬ শতাংশ বরাদ্দ করা হয় দেশীয় সম্পদের উৎস থেকে।\n১৯৭১ সালে বাংলাদেশে জনসংখ্যা ছিল সাড়ে সাত কোটি। ওই সময় ৪০ শতাংশ খাদ্য বিদেশ থেকে আমদানি করতে হতো। বর্তমানে জনসংখ্যা প্রায় ১৭ কোটি। কিন্তু খাদ্য আমদানি করা হলেও কোনো কোনো ক্ষেত্রে আবার খাদ্য রপ্তানি করা হচ্ছে।\nওই দেশে খাদ্য উৎপাদনের পরিমাণ ছিল এক কোটি ৮ লাখ টন। বর্তমানে তা বেড়ে চার কোটি ৫৪ লাখ টনে উন্নীত হয়েছে। এ ছাড়া শিল্প খাতের অনেক উন্নয়ন হয়েছে। ৫০ বছরে কৃষিকে ছাড়িয়ে গেছে শিল্প।\nএ ছাড়া হালপ্রকৌশল, সফটওয়্যার ও ঔষধ শিল্প অনেক এগিয়েছে। বর্তমানে গার্মেন্ট শিল্পে বাংলাদেশ বিশ্বে দ্বিতীয় বৃহত্তম। চীনের পরেই আমাদের অবস্থান। এ গার্মেন্টই বিশ্বে ‘মেইড ইন বাংলাদেশকে’ পরিচিতি দিয়েছে।\nতবে স্বাধীনতার সময় বাংলাদেশের শিল্প হিসাবে পাট, চা এবং চামড়া খাত এগিয়ে থাকলেও বর্তমানে খাতগুলো অনেক পিছিয়ে। শিল্পের চেয়ে বেশি এগিয়ে সেবা খাত। বর্তমানে জিডিপির ৫৪ শতাংশই সেবা খাত থেকে আসে।\nনতুন নতুন সেবা যোগ হওয়ায় অর্থনৈতিক উন্নয়নের পাশাপাশি মানুষের জীবনযাত্রার মান বেড়েছে। সহজ হয়েছে সামগ্রিক কর্মকাণ্ড। বিশ্লেষকদের মতে, বৈষম্যের মাধ্যমে পরিকল্পিতভাবে আমাদের পিছিয়ে রাখা হয়েছিল।\nএগিয়ে গেছে অর্থনৈতিক ও সামাজিক সব সূচকে। উন্নয়ন দেখতে ২০১৬ সালে বাংলাদেশে এসেছিলেন বিশ্বব্যাংকের প্রেসিডেন্ট জিম ইয়ং কিম। ওই সময়ে তিনি বলেছিলেন, শুধু বলার জন্য নয়, দারিদ্র্যবিমোচনে সত্যিই আজ ‘বিশ্বে রোল মডেল’।\nবিশ্বের অন্য দেশগুলোর সামনে বাংলাদেশকে উদাহরণ হিসেবে তুলে ধরছে বিশ্বব্যাংক।\nডিজিটাল প্রযুক্তি ব্যবহারে এগিয়ে বাংলাদেশ। বর্তমানে বিশ্বের ইন্টারনেট ব্যবহারে শীর্ষ দশে রয়েছে বাংলাদেশের নাম। মহাকাশে রয়েছে বাংলাদেশের নিজস্ব স্যাটেলাইট। বিশ্ব শান্তি নোবেল এসেছে বাংলাদেশে।\nক্রিকেটেও বিশ্ববাসীর নজর কেড়েছে বাংলাদেশিরা। ১৯৭২ সালে দেশে বিদ্যুৎ উৎপাদন ছিল ৪০০ মেগাওয়াট। চলতি বছর তা ২৪ হাজার মেগাওয়াটে উন্নীত হয়েছে। তিন হাজার ৩১০ কিলোমিটার পাকা সড়ক থেকে ২২ হাজার কিলোমিটারে পৌঁছেছে।\nজানতে চাইলে বাংলাদেশ ব্যাংকের সাবেক গভর্নর ড. সালেহউদ্দিন আহমেদ বলেন, পাকিস্তান আমলে উন্নয়ন থেকে আমরা ছিলাম বঞ্চিত। অন্যান্য দেশের তুলনায় সামষ্টিক অর্থনীতিতে আমাদের স্থিতিশীলতা সন্তোষজনক।\n১৯৯১ থেকে ২০২১ সাল পর্যন্ত দেশ পরিচালনায় থাকা সরকারের ধারাবাহিক অবদান রয়েছে। স্বাধীনতার মাত্র ৫ দশকেই বাংলাদেশ অবিশ্বাস্যভাবে এগিয়ে যাচ্ছে। বিশেষ করে স্বল্পোন্নত দেশগুলোর মধ্যে বিস্ময়করভাবে এগিয়ে যাচ্ছে।\n১৯৭১ সালে শোষণ ও বঞ্চনার অবসান ঘটিয়ে মাথা উঁচু করে দাঁড়িয়েছিল বাংলাদেশ। তিনি বলেন, এখনো বাংলাদেশে প্রধান সমস্যা দুর্নীতি। এ দুর্নীতি রোধ করতে হবে। পাশাপাশি সর্বজনীন সুশাসন প্রতিষ্ঠা জরুরি। এ দুটি বিষয় সফলভাবে করতে পারলে বিশ্বে সব ক্ষেত্রে ‘রোল মডেল’ হবে বাংলাদেশ।\nPrevious Post: ২৫ মার্চ এক মিনিট অন্ধকারে থাকবে গোটা দেশ\nNext Post: আসছে নতুন মেগা প্রকল্প


নীলকণ্ঠ – Bangla Library\nলাইব্রেরি » রাজশেখর বসু (পরশুরাম) » পরশুরামের গল্প » নীলকণ্ঠ\nলেকের ধারে তিন বার চক্কর দিয়েছি, সন্ধ্যা হয়ে গেল। বাড়িমুখো হব এমন সময় কাতর কণ্ঠস্বর কানে এল—ও মশায়, দয়া করে আমার কাছে একটু বসুন না।\nভদ্রলোক একটা বেঞ্চে একা বসে আছেন। রোগা চেহারা, চুল উস্ক খুস্ক, দাড়িও সম্প্রতি কামান নি। বয়স পঁয়ত্রিশ থেকে চল্লিশের মধ্যে। মুখ দেখে মনে হল শারীরিক বা মানসিক কষ্ট ভোগ করছেন। আমি তাঁর পাশে বসতেই বললেন, আপনার নাম আর ঠিকানা?\nআর কেউ হঠাৎ এমন প্রশ্ন করলে ধমক দিতাম, কিন্তু এর উপর রাগ হল না। বললাম, আমার নাম সুশীলচন্দ্র চন্দ্র, কাছেই থাকি একুশ নম্বর কার্তিক নশকর লেন। কেন বলুন তো?\nভদ্রলোক নোটবুক বার করে একটা পাতা ছিঁড়ে খচখচ করে কিছু লিখলেন। তারপর কাগজটি মুড়ে আমাকে বললেন, ধরুন, পকেটে রেখে দিন, হারাবেন না যেন।\nআশ্চর্য হয়ে জিজ্ঞাসা করলাম, এ কাগজ নিয়ে আমি কি করব! আপনার নাম কি মশায়?\n—আমার নাম শ্রী নীলকণ্ঠ তবলদার। হাল ঠিকানা প্লট নম্বর পঞ্চান্ন, কপিল রোড এক্সটেনশন, ডাক্তার বঙ্কিম পালের বাড়ি। কাগজটা যত্ন করে রাখবেন, আপনি যাতে বিপদে না পড়েন তার জন্য লিখে দিয়েছি।\n—বিপদে পড়ব কেন?\n—পুলিশ আপনাকে নিয়ে টানাটানি করতে পারে তাই লিখে দিয়েছি—আমার মৃত্যুর জন্যে আমি ভিন্ন আর কেউ দায়ী নয়।\n—আপনারই বা মৃত্যু হবে কেন?\nনীলকণ্ঠ তবলদার চক্ষু বিস্ফারিত করে বিকৃতমুখে একটু হেসে বললেন, বিশ্বাস হচ্ছে না? তবে এই দেখুন। … বলে পকেট থেকে একটা শিশি বার করে ঢকঢক করে সবটা খেয়ে ফেললেন।\nলোকটির কাণ্ড দেখে ভয় পেয়ে চেঁচিয়ে উঠলাম, একি করলেন! আমি লোক ডাকছি—\nনীলকণ্ঠ বজ্রমুষ্টিতে আমার হাত ধরলেন এবং পকেট থেকে একটা ছুরি বার করে বললেন, খবরদার উঠবেন না বলছি, তাহলে আমার টুঁটি কেটে ফেলব।\nবদ্ধ পাগল। একে বাঁচানো যাবে কী করে? কাছাকাছি কেউ নেই, দূরে কয়েক জন বেড়াচ্ছে। চিৎকার করে ডাকতে যাচ্ছি, নীলকণ্ঠ আমার মুখ চেপে ধরে বললেন, খবরদার টুঁ শব্দটি করলেই আমি নিজেকে জবাই করব।\nবললাম, আপনার মতলবটা কি মশায়? একাই তো মরতে পারতেন, আমাকে ডাকবার কি দরকার ছিল?\nনীলকণ্ঠ একটু নরম হয়ে বললেন, রাগ করবেন না সুশীলবাবু। অন্তিম মুহূর্তে আমার ইতিহাসটি আপনাকে শোনাতে চাই, নইলে মরেও শান্তি পাব না।\n—আপনি তো এখনই মরবেন, ইতিহাস শোনাবেন কখন?\nনীলকণ্ঠ তাঁর হাতঘড়ি দেখে বললেন, এখন সওয়া ছটা, সাড়ে ছটা পর্যন্ত সময় পাওয়া যাবে। পনেরো মিনিট পরে মরব।\n—হাইড্রোসায়ানিক অ্যাসিড। শিশিটা শুঁকে দেখুন, বাদামের গন্ধ পাবেন।\n—ও জিনিস খেলে তো সঙ্গে সঙ্গে মরবার কথা। এখনও বেঁচে আছেন কি করে?\n—হুঁ হুঁ, এটি আমারই আবিষ্কার দাদা। ফটোগ্রাফি করেছেন কখনও? এক্সপোজ করে দোকানে ফিল্ম দিলেন, সব কাজ তারাই করে দিল, সে রকম ফাঁকির ফোটোগ্রাফি নয়। নিজে ডেভেলপ করেছেন কখনও? পটাশ ব্রোমাইডে কি হয় জানেন? রিটার্ডেশন হয়, ছবি ফুটে উঠতে দেরি হয়। যা খেয়েছি তাতে টু পারসেণ্ট হাইড্রোসায়নিক অ্যাসিড আর তিন গ্রেন ব্রোমাইড আছে, তার ফলে বিষক্রিয়া পিছিয়ে গেছে। বুঝতে পারছেন না? সিদ্ধির সঙ্গে মাকড়শার ঝুল মিশিয়ে খেলে জোর নেশা হয় জানেন তো? একে বলে সিনারজিস্টিক এফেক্ট। কিন্তু ঝুলের বদলে যদি ইঁদুর—নাদি মেশান তবে নেশা ধরতে দেরি হবে, কারণ ইঁদুর—নাদি হল অ্যাণ্টি সিনারজিষ্টিক। পটাশ ব্রোমাইডের ক্রিয়াও সেই রকম। পাস করি নি বটে, কিন্তু বাড়িতে বিস্তর পড়েছি, হেন সায়েন্স নেই যা জানি না। আমার বন্ধু বঙ্কিম পাল তার ডিসপেনসারিতে আমারই প্রিসক্রিপশন মাফিক মিকশ্চার বানিয়ে দিয়েছে।\n—বন্ধু হয়ে আপনাকে বিষ দিলেন?\n—তা না দেবে কেন। আমার প্রাণ আমার নিজের সম্পত্তি, নির্বূঢ় স্বত্বে ভোগ দখল করতে পারি, যেমন খুশি দান বিক্রয় বা ধ্বংসের অধিকারও আমার আছে। আপনাদের আইন আমি গ্রাহ্য করি না। বঙ্কিম ডাক্তারও উদার লোক, তার প্রেজুডিস মোটেই নেই। সে তার বন্ধুর অন্তিম অনুরোধ পালন করেছে।\n—শুধু শুধু মরছেন কেন?\n—শুধু শুধু নয় মশায়। এই পৃথিবীর ওপর ঘেন্না ধরে গেছে, কেবল ভেজাল নকল ঠকামি আর জোচ্চুরি। এই সামনের দুটো দাঁত দেখুন, কাঁকর মিশানো চাল খেয়ে ভেঙ্গে গেছে। পাঁচটি বচ্ছর ড্রপসিতে ভুগেছি, ভেজাল সরষের তেল খেয়ে। দু বছর ধরে সর্দিতে ভুগছি, মুরগির মাংস বলে ব্যাটারা কচ্ছপ খাইয়েছে। তেল ঘি দুধ দই মশলা সর্বত্র ভেজাল। কংগ্রেস সরকারও ভেজাল, সর্বত্যাগী গান্ধীজীর নাম করে সমস্ত ক্ষমতা হাতিয়েছে আর মোটা মোটা মাইনে দিয়ে এক পাল খাঞ্জা খাঁ নবাব পুষছে। কমিউনিস্ট পার্টিও ভেজাল, দেশ সুদ্ধ লোককে ভেড়া বানিয়ে ডিকটেটরি চালাবার মতলব। অধিক কি বলব মশায়, বিবাহে পর্যন্ত ভেজাল। আর সব কোনও রকমে সইতে পারি, কিন্তু ভেজাল বউ অসহ্য।\n—ভেজাল বউ কি রকম? কালো মেয়ে রং মেখে আপনাকে ঠকিয়েছে নাকি?\n—আরে না মশায়, কালোতে আমার কোনও আপত্তি নেই। আমি নিজেই বা কোন ফরসা।\n—কুলকন্যা সেজে কুলটা আপনার ঘরে এসেছে?\n—তা হলে তো উপায় ছিল, শুদ্ধি অর্থাৎ ডিসইনফেক্ট করিয়ে নিয়ে সংসার ধর্ম করতাম। বলছি শুনুন। আমি ছেলেবেলা থেকেই প্রবাসী। বাবা ডোংগরগড়ে কাঠের কারবার করতেন, তিনি গত হবার পর আমিও তা করছি। বন্ধুরা বলল, ওহে নীলকণ্ঠ বুড়ো হতে চললে, এইবারে একটি বউ আন। কথাটা মনে লাগল, তাই বিবাহ করবার জন্যে কলকাতায় এলাম। বঙ্কিম ডাক্তার আমার বাল্যবন্ধু, সে ছাড়া কলকাতায় আমার চেনা লোক নেই। তার বাড়িতেই আছি। হঠাৎ একদিন হেবো এসে উপস্থিত। তাকে আগে কখনও দেখি নি, পরিচয় দিল—সে আমার দূর সম্পর্কের পিসতুতো ভাই। খুব চালাক ছোকরা। আমাকে বলল, শুনুন দাদা, শহুরে মেয়েরা রাবিশ, আমাদের গ্রামে চলুন, খুব ভাল পাত্রী আমার সন্ধানে আছে। হেবোর সঙ্গে চালতাডাঙায় গেলাম, খরচের জন্যে তিন শ টাকাও তাকে দিলাম। পাত্রীটি দেখলাম নেহাত মন্দ নয়। নম নম করে বিবাহ হয়ে গেল। তারপর ফুলশয্যার রাত্রে একলা পেয়ে কনে আমাকে কি বলল জানেন? —ও মোসাই, দুটো সিগ্রেট দিন তো, সমস্ত দিন না খেয়ে ভোচকানি লেগেছে। আমি অবাক হয়ে তার দিকে চাইতেই বলল, ঘাবড়াও কেন প্রাণনাথ? ক্যায়সা বউ পেয়েছ দেখ না ঠাওর করে। আমার চাঁদমুখে একবার হাতটি বুলিয়ে দেখ, দু নম্বর শিরিষ কাগজের মতন ঠেকছে না? দু দিন পরে দেখবে ইয়া মোচ ইয়া দাড়ি।\n—পুরুষের সঙ্গে আপনার বিয়ে হয়েছিল নাকি?\n—হাঁ মশায়। আমি বিয়ে পাগলা নই, এমন কিছু বুড়োও হই নি, তবু আমাকে ঠকিয়েছিল। পরদিন হেবোকে গালাগাল দিতেই সে বলল, কি সর্বনাশ, দেশের লোককে বিশ্বাস করবার জো নেই। ওই বজ্জাত নিমাই মিত্তিরটার এই কাজ, নিজের শালীপো মটরাকে কনে সাজিয়ে ঠকিয়েছে। আপনি নিশ্চিন্ত থাকুন দাদা, নিমে শালাকে আমি দেখে নেব। যা হবার হয়ে গেছে, এখন মটরাকে গোটা পঞ্চাশ টাকা দিয়ে বিদেয় করুন, নইলে আদালতে খোরপোশের দাবি করবে।\nআমি বললাম, খুব করুণ ইতিহাস নীলকণ্ঠবাবু। কিন্তু পনেরো মিনিট কাবার হতে চলল, এখনও তো আপনি মরলেন না।\n—আঃ, ব্যস্ত হন কেন। বিদ্যাসাগর লিখেছেন, মরণের অবধারিত কাল নাই। বিষ খেলেই যে বাঁধাধরা সময়ের মধ্যে মরতে হবে এমন কোনও নিয়ম নেই, মানুষের ধাত অনুসারে কিছু এদিক ওদিক হয়। আচ্ছা, আমার নাড়ীটা একবার দেখুন তো, বড্ড যেন কাহিল ঠেকছে।\nনাড়ী দেখে আমি বললাম, দিব্যি সুস্থ সবল লোকের নাড়ী, ক্ষীণে বলবতী প্রাণঘাতিকা নয়। আপনি এখনই মরবেন না নীলকণ্ঠবাবু, অনর্থক আমাকে আটকে রেখেছেন। আমি এখন উঠি।\n—আপনি তো ভারী স্বার্থপর লোক মশায়! একটা মানুষ মরতে বসেছে, তার শেষ অনুরোধ রাখবেন না? পনেরো মিনিটের জায়গায় না হয় বিশ কি পঁচিশ মিনিটই হল। যা বলছিলাম শুনুন। হেবো আমাকে বলল, আবার আপনার বিয়ে দেব দাদা, আমাদের ভজু—মামাকে লাগিয়ে দেব, তুখড় লোক, তাকে কেউ ঠকাতে পারবেন না। আপনি এখন কলকাতায় ফিরে যান, ভজু—মামা পাত্রী স্থির করেই আপনার সঙ্গে দেখা করবে।\n—তবে আপনি মরতে চান কেন! বিবাহ তো হবেই।\n—আর বিশ্বাস করি না মশায়, এখন ইহলোক ছেড়ে চলে যাওয়াই ভাল মনে করি।\n—কোথায় যেতে চান স্বর্গে?\n—রাম বল, স্বর্গেও ভেজাল। ব্রহ্মা বিষ্ণু মহেশ্বর ইন্দ্র বরুণ সব পালিয়েছেন, এখানকার অবতাররা সেখানে গিয়ে জাঁকিয়ে বসেছেন। আমি মঙ্গল গ্রহে যাব স্থির করেছি। পরশু শেষ রাত্রে স্বপ্ন দেখেছিলাম—\nআমি উঠে পড়ে বললাম, মাপ করবেন নীলকণ্ঠবাবু, আমাকে এখন যেতেই হবে। আপনার মৃত্যুর ঢের দেরি, বহু বৎসর বাঁচবেন। আপনার বন্ধু বঙ্কিম ডাক্তার আপনাকে ঠকিয়েছেন। আচ্ছা বসুন, নমস্কার।\nনীলকণ্ঠবাবু আমাকে ফেরাবার জন্য চিৎকার করতে লাগলেন, কিন্তু আমি আর দাঁড়ালাম না।\nপরদিন ঘুম থেকে উঠেই মনে হল, আহা, পাগল লোকটিকে একলা ফেলে এসেছি, আজ একবার খোঁজ নেওয়া উচিত। ডাক্তার বঙ্কিম পালকে চিনি, বেলা নটার সময় তাঁর বাড়িতে উপস্থিত হলাম।\nনীলকণ্ঠবাবু নীচের বারান্দায় বসে সিগারেট টানছেন। আমাকে দেখে উৎফুল্ল হয়ে বললেন, আসুন আসুন সুশীলবাবু। দেখুন জগতে আপনিই একমাত্র খাঁটি মানুষ, আমার বন্ধু বঙ্কিম ডাক্তারও ভেজাল চালিয়েছে, হাইড্রোসায়ানিকের বদলে বাদামের শরবৎ খাইয়েছে। নেহাৎ বন্ধু লোক, নইলে পুলিসে খবর দিতাম।\nআমি বললাম, বঙ্কিম ডাক্তার খুব ভাল কাজ করেছেন, তিনি আপনার হিতাকাঙ্ক্ষী বন্ধু তাই আপনার বেয়াড়া অনুরোধ রাখেন নি।\nএই সময় একটি লোক এসে বলল, নীলকণ্ঠ তবলদার এখানে থাকতেন?\nনীলকণ্ঠ বললেন, আপনি কে মশায়?\n—আমি সম্পর্কে নীলকণ্ঠের মামা হই, ভজু—মামা চালতাডাঙার হেবো আমাকে পাঠিয়েছে।\nনীলকণ্ঠ ভয় পেয়ে চুপি চুপি আমাকে বললেন, আপনিই কথা বলুন দাদা, আমি আর ওদের ফাঁদে পা দিচ্ছি না।\nআমি প্রশ্ন করলাম, কি দরকার আপনার?\n—বড়ই দুঃসংবাদ, নীলকণ্ঠ বেচারা মারা গেছে।\nআমরা দুজনেই চমকে উঠে বললাম, অ্যাঁ, বলেন কি!\n—হ্যাঁ মশায়। কাল সন্ধ্যেয় কলকাতায় পৌঁছেই সোজা এখানে এসেছিলাম, একটা ভাল সম্বন্ধ পেয়েছি কিনা। এসে দেখি নীলকণ্ঠ নেই, ডাক্তারবাবুও বেরিয়ে গেছেন। একটি ছোকরা কম্পাউণ্ডার বলল, নীলকণ্ঠবাবু চার আউন্স বিষ নিয়ে লেকে গেছেন, তাঁর মতলব ভাল নয়, এখনই সেখানে গিয়ে খবর নিন। গিয়ে শুনলাম, লেকের ধারে একটা লাশ পাওয়া গেছে, পুলিস মর্গে চালান দিয়েছে।\nআমি বললাম, লেকে তো প্রায়ই লাশ পাওয়া যায়, ও জায়গাটা হলো হতাশ প্রেমের ভাগাড়। নীলকণ্ঠবাবু কি দুঃখে মরবেন?\nভজু—মামা বললেন, না মশায়, আপনি জানেন না, নির্ঘাৎ নীলকণ্ঠ। বেচারা বিয়ে করে হতাশ হয়েছে কিনা। আমি তখনই ছুটে মর্গে গেলাম, কিন্তু ঢুকতে পেলাম না। বলল, এখন ঘর বন্ধ, কাল সকালে এসো। আজ সকালে আবার সেখানে গেলাম। সারি সারি সব শুয়ে আছে, তার মধ্যে একটি হচ্ছে আমাদের নীলকণ্ঠ। হেবোর কাছে তার চেহারার যেমন বর্ণনা শুনেছি হুবহু মিলে গেল।\nনীলকণ্ঠ এতক্ষণ চুপ করে শুনছিলেন। এখন আতঙ্কিত হয়ে বললেন, বয়স কত?\n—তা পঁয়ত্রিশ থেকে চল্লিশের মধ্যে।\n—বলেন কি! রং ফরসা না ময়লা?\n—তবেই তো সর্বনাশ! গায়ে কোট না পাঞ্জাবি?\n—পাঞ্জাবি। ধুতির ওপর আজকাল কেউ কোট পরে না মশায়, পশ্চিমে বাঙালী ছাড়া।\n—গোঁফ আছে না নেই? পায়ে কি রকম জুতো?\n—গোঁফ আছে বই কি। পায়ে কাবুলী জুতো।\nস্বস্তির নিঃশ্বাস ফেলে নীলকণ্ঠ বললেন, তবে সে লাশ আমার নয়। আমি পাঞ্জাবি পরি না, গোঁফ রাখি না, কাবুলী জুতোও আমার নেই। যাক, বাঁচা গেল। মরবার মতলবটা এখন ছেড়ে দিয়েছি।\nআমি বললাম, ভগবান আপনাকে রক্ষা করেছেন নীলকণ্ঠবাবু।\nভজু—মামা বললেন, আরে তুমিই আমাদের নীলকণ্ঠ? এতক্ষণ বলতে হয়! আশ্চর্য, রাখে কৃষ্ণ মারে কে। আজকেই কালীঘাটে একটা পুজো দিতে হবে বাবা, দাও তো পাঁচটা টাকা। তোমার জন্যে আমি একটি চমৎকার সম্বন্ধ এনেছি নীলু, একেবারে ডানাকাটা পরী।\nসম্বন্ধের কথা শুনেই নীলকণ্ঠ ভয় পেয়েই সিঁড়ি দিয়ে তর তর করে দোতলায় চলে গেলেন। ভজু—মামা বললেন, পালিয়ে গেল কেন!\nআমি উত্তর দিলাম, নীলকণ্ঠবাবুর বিবাহে অরুচি হয়ে গেছে। ওঁর শরীর আর মন ভাল নেই, আপনি ওঁকে বিরক্ত করবেন না, চলে যান।\n—আপনি আমাকে তাড়াবার কে মশায়? নীলু আমার ভাগনে, ওর কিসে ভাল হয় তা আমি বুঝব। আপনি এর মধ্যে আসেন কেন? ডেকে আনুন নীলুকে।\nএই সময় বঙ্কিম ডাক্তার ওপর থেকে নেমে এলেন। ভজুকে বললেন, আবার কি করতে এসেছ হে?\n—আমার ভাগনে নীলকণ্ঠকে এখনি ডেকে দিন।\n—তার সঙ্গে দেখা হবে না। দূর হও এখান থেকে।\n—আপনি বললেই দূর হব। আগে নীলকণ্ঠ আসুক, তাকে সঙ্গে নিয়ে যাব। এখানে পরের বাড়িতে কেন সে থাকবে?\n—সুশীলবাবু দেখবেন এই লোকটা যেন না পালায়, আমি পুলিসে টেলিফোন করছি। ওরে ফটকটা বন্ধ করে দে।\nফটক বন্ধ হবার আগেই ভজু—মামা নক্ষত্র বেগে সরে পড়লেন।\n« নীল তারা\nপঞ্চপ্রিয়া পাঞ্চালী »


সাময়িক স্বস্তি পেলেন ভারতীয় পেসার! - Najarbandi । Online Bengali News Portal । Bengali News । বাংলা খবর । 24 X7Bangla News\nHome / Sports / সাময়িক স্বস্তি পেলেন ভারতীয় পেসার!\nসাময়িক স্বস্তি পেলেন ভারতীয় পেসার!\nনজরবন্দি ব্যুরোঃ ১৫ দিনের মধ্যে আত্মসমর্পণ করতে হবে আদালতে। এমনই হুকুম জারি করেছিল আদালত ভারতীয় পেসার মহম্মদ শামির বিরুদ্ধে। বধূ নির্যাতনের মামলায় গ্রেফতারি পরোয়ানা জারি হওয়ায় ফাঁপরে পড়েছিলেন শামি। অবশেষে সাময়িক স্বস্তি পেয়ে গেলেন ভারতীয় এই পেসার।\nমহম্মদ শামির স্ত্রী হাসিন জাহান বধূ নির্যাতন সহ একাধিক ধারায় মামলা রুজু করেছিলেন মহম্মদ শামি এবং তার পরিবারের বিরুদ্ধে। হাসিন জাহানের আইনজীবি অনিবার্ণ গুহঠাকুরতার দাবি, 'বিচার প্রক্রিয়া চলাকালীন মহম্মদ শামি কোনো দিনই আদালতে হাজির ছিলেন না'। শামির আইনজীবি সেলিম রহমান জানিয়েছেন, '২ মাসের জন্য মহম্মদ শামির ওপর গ্রেফতারি পরোয়ানা স্থগিত রেখেছে আদালত'। মামলার পরের শুনানি ২ নভেম্বর।


আপডেট: ১৭০৬ ঘণ্টা, জুলাই ২৪, ২০২১\nমহান আল্লাহ তায়ালার সন্তুষ্টির উদ্দেশ্যে হজরত মুহাম্মদ (সা.) ও বঙ্গবন্ধু শেখ মুজিবুর রহমানের পরিবারের সদস্যদের নামে দুটি গরু কোরবানি দিয়েছেন শেখ রাসেল ক্রীড়া চক্রের চেয়ারম্যান সায়েম সোবহান আনভীর।\nগত বুধবার ধর্মপ্রাণ মুসলমানদের বৃহৎ ধর্মীয় উৎসব ঈদুল আজহার দিন বসুন্ধরা আবাসিক এলাকায় গরু দুটি কোরবানি দেওয়া হয়।\nআল্লাহ পাকের দরবারে নিজেকে সোপর্দ করে ত্যাগের মহিমায় উদ্ভাসিত হয়ে কোরবানি করা গরু দুটি প্রথমে হজরত মুহাম্মদ (সা.)-কে উৎসর্গ করেন শেখ রাসেল ক্রীড়া চক্রের চেয়ারম্যান সায়েম সোবহান আনভীর। এরপর গরু দুটি যথাক্রমে বঙ্গবন্ধু শেখ মুজিবুর রহমান, শেখ ফজিলাতুন্নেছা, শেখ রাসেল, শেখ হাসিনা, শেখ রেহানা, শেখ কামাল ও শেখ জামালের নামে উৎসর্গ করেন শেখ রাসেল ক্রীড়া চক্রের চেয়ারম্যান।\nশেখ রাসেল ক্রীড়া চক্রের চেয়ারম্যান সায়েম সোবহান আনভীর বলেন, ‘পবিত্র ঈদুল আজহা আমাদেরকে ত্যাগের শিক্ষা দেয়। পশু কোরবানির মাধ্যমে সকলে যাতে নিজের ভেতরের পশুত্বকে কোরবানি দিয়ে পাক ও পবিত্র হতে পারি সেই শিক্ষাই দেয়। ’\nতিনি বলেন, ‘গরু দুটি কোরবানির মাধ্যমে মহান রাব্বুল আলামিনের দরবারে ইসলামের সর্বশ্রেষ্ঠ মহামানব ও পথপ্রদর্শক হজরত মুহাম্মদ (সা.)-এর আত্মার মাগফিরাত ও নাজাত কামনা করা হয়েছে। এর পরই হাজার বছরের শ্রেষ্ঠ বাঙালি বঙ্গবন্ধু শেখ মুজিবুর রহমান, শেখ ফজিলাতুন নেছা, শেখ রাসেল, শেখ জামাল ও শেখ কামালের আত্মার মাগফিরাত ও নাজাত কামনা করা হয়েছে। এ ছাড়া গরু দুটি কোরবানির অসিলায়, মাননীয় প্রধানমন্ত্রী দেশরত্ন শেখ হাসিনা ও শেখ রেহানাকে সকল ধরনের বালামুসিবত থেকে হেফাজত করে সুস্বাস্থ্য ও দীর্ঘায়ু কামনা করা হয়েছে আল্লাহর দরবারে। ’\nশেখ রাসেল ক্রীড়া চক্রের চেয়ারম্যান বলেন, ‘এবার প্রথমবারের মতো তাঁদের নামে দুটি গরু কোরবানি দিয়ে গরিব-দুঃখী ও অসহায় মানুষের মাঝে বিতরণ করা হয়েছে। ভবিষ্যতেও ইসলামের মহামানব হজরত মুহাম্মদ (সা.) ও বঙ্গবন্ধুসহ তাঁর পরিবারের সকলের নামে কোরবানি দেওয়ার এ ধারা অব্যাহত থাকবে। কারণ মহামানব হজরত মুহাম্মদ (সা.) আমাদের ইসলামের পথপ্রদর্শক। অন্যদিকে জাতির পিতা বঙ্গবন্ধু শেখ মুজিবুর রহমান আমাদের দিয়েছেন স্বাধীনতা। দেশ ও দেশের কল্যাণ করতে গিয়ে তিনি পরিবারের প্রায় সবাইকে নিয়ে নির্মম হত্যাযজ্ঞের শিকার হয়েছেন। তাঁর সুযোগ্য কন্যার নেতৃত্ব ও অক্লান্ত পরিশ্রমে দেশ অপ্রতিরোধ্য গতিতে সামনে এগিয়ে যাচ্ছে। তাই তাঁদের নামে কোরবানি দিতে পারায় আল্লাহর দরবারে শুকরিয়া আদায় করছি। এভাবে গরিব, দুঃখী ও অনাথ মানুষের পাশে থেকে খুশি ভাগাভাগি করে ঈদকে আনন্দময় করে তুলতে চাই সারা জীবন। ’\nদিনমজুর আবদুল জব্বার বলেন, ‘করোনার কারণে আয়-রোজগার নাই। বউয়েরও বাসাবাড়িতে কাজ নাই। এ অবস্থায় ঢাকায় কোনোমতে থাকলেও বউ-বাচ্চা নিয়ে খুব কষ্টে আছি। ঈদের দিন বাচ্চাদের একটু ভালো কিছু খাওয়াব সেই সামর্থ্যও ছিল না। বসুন্ধরা থেকে মাংস নিতে বস্তিতে খবর দেওয়া হয়েছে। এখানে এসে অনেক মাংস পেয়েছি। ঘরে ফিরে এই মাংস রান্না করে বউ-বাচ্চাদের নিয়ে পেট ভরে খেতে পারব। আল্লাহ শেখ রাসেল ক্রীড়া চক্রের চেয়ারম্যান সাহেবের ভালো করুন। ’\nতিনি বলেন, ‘এবার সেই কষ্ট নাই। শেখ রাসেল ক্রীড়া চক্রের চেয়ারম্যান সবাইকে অনেক গোশত দিছেন। আল্লাহ উনারে সহি সালামতে রাইখো। ’\nবাংলাদেশ সময়: ১৭০৫ ঘণ্টা, জুলাই ২৪, ২০২১